text:
話說去旅行之前就報左一個做 SATCO 的工作.全名係 Student Air Traffic Control Officer, 即係航空管制員的初哥.咁佢晨咁早就叫定大家讀書.但係因為我人在西班牙所以無時間去讀書﹐唯一可以做的就係搭係香港的親人幫手搵書.
番到香港先有機會睇睇封信.佢話要考四份 paper, 連埋d 執卷呀﹐講 announcement 呀﹐做無聊野咁樣的時間﹐都差唔多要成四個鐘頭﹐但其實「實肉」都係得兩個鐘左右.
第一份考 Basic Air Traffic Control Problem Solving.嘩﹐咁快就來?
第二份考 Mathematics and Logic
第三份考 Logic
第四份考 Numerical Logic
唔記得佢詳細的用詞係乜野﹐但大意都係咁.
到今朝早﹐又遲左起身.飛的士番寶馬山無問題﹐話晒都係自己的地頭嘛.點知都唔記得左自己的地頭其實只係限於山腳﹐上到上面其實係點樣都無來 idea.諗住去「桂華山」應該都好容易喇掛﹐同個的士司機講就係呢度喇﹐我記得就係李潤田同協同上面之嘛.
係架的士裡面望出來睇睇﹐咦唔係喎﹐點解唔係桂華山的?點解會係北角官小架?咁桂華山去左邊度呀?死火
拿拿聲再上山﹐原來更高﹐係閩僑對面.喂﹐原來差好遠路喎.簡直有愧於自己竟然係寶馬山叫做小混混左七年咁大把﹐真羞家.
去到﹐見到 Yolan 喎!我初初都見到佢架喇﹐但係真係好耐都無見過佢﹐真係唔敢肯定呢個真係 Yolan…如果我仲有佢的電話號碼的話﹐我一定會打個電話俾佢來 confirm. 但係我自從 Madrid 一役之後就無晒佢地的電話號碼﹐所以都無晒乎.佢後來打番俾我﹐咁先知.
考試﹐主要就係考四份paper.係 letter of invitation 上面﹐佢寫明頭兩份paper 係 simultaneously 咁考的.下?前後兩份 paper 點樣可以 simultaneously 咁考呢請問.但係佢無寫到係點﹐我就無理到.
原來﹐係咁的.
第一份 paper 係考 Basic Air Traffic Control Problem Solving. 第二份 paper 係考 basic maths concept. 第一份係 MC, 第二份係填簡單的答案.第一份係睇的﹐第二份係聽的.
就咁﹐當你做緊第一份 MC 的時候﹐你會戴住一個無線的 headphone. 咁耐唔耐呢﹐就會係個 headphone 個度有個小姐同你講﹐依家我會俾一條數學題你﹐我只會講一次﹐你要 jot down 個數學題﹐計好佢﹐然後填係 Paper 2 的答題卷上面.答完之後﹐就要繼續做 Paper 1.
就係咁﹐成個 section 的考法﹐就係當你係度做 Paper 1 做到火紅火綠的時候﹐佢就會突然間係耳筒度同你講「喂~~~又要計數啦喂~~~」然後你就死命咁抄﹐再死命咁計.然後擰番轉頭去做 Paper 1 的計數 and problem solving.然後你望番過來呢張一分鐘前先做緊的 Paper 1, 你就不禁會問
…我頭先做到邊…?
但咁都唔難﹐其實好多問題都好淺﹐其實俾多少少時間我一定做得晒.只係﹐我太耐無考過試﹐唔記得做 MC 的基本功就係﹐唔夠時間的時候應該要撞.枉我自命係香港數一數二的人肉考試機器﹐都竟然唔記得咁基本的野﹐簡直係基本到好似 “EXS 1001 - Introduction to MC Exam Strategies” 的第一課基礎理論課一樣.
唯有賴佢係最後五分鐘的時候唔俾 announcement….所以個考試好似完得好 abrupt 咁.
一個 break 之後番來 Paper 3 and 4. Paper 3 係考 Logic. 有幾種﹐but 全部都係考句子的 logic.全部都係俾一段 passage 你睇﹐然後選答案.第一種係選 assumption, 即係睇完 passage 之後﹐你要 identify 以下邊個係上段 passage 有包含的 assumptions. 第二種係推論﹐大概同 assumption 差唔多.仲有一個就係argument 的重要性.就係從 passage 中﹐identify 以下邊幾個 argument 係夠 strong enough to support the statement.最慘係佢講明就算你覺得個 statement 對整體社會都有益的﹐但對個 statement 唔夠 strong (係唔夠 strong, 唔係錯﹐錯唔晒架佢d 句子…)﹐都會當係 weak arguments…總之就係超難.
Paper 4, 唔使多解釋﹐就係 Maths Logic. 難到喊.佢個 example 都睇到我呆左﹐大意就係問題你一個 series 的數字有乜野特別.全部數字之間都有個 3 字﹐應該同 3 字有關吧?睇唔出喎﹐睇答案先.
全部的數字除 4 之後﹐個 remainder 都係 1.
嘩﹐你 example 都玩到咁盡﹐咁真係「打到來」個d 唔使問阿貴啦咁.
實情就係d maths logic難到…問埋阿貴都神仙難救.
基本上我有一半係自己做的﹐另一半就係連題目都未睇過就白撞的.係「我自己做的」一半之中﹐有三份一都係撞的.淨低的三份二﹐有三份一係好有信心咁題﹐有五份九係無乜信心咁答﹐有八十三份之一百六十七係勁無信心咁答﹐有 九百七十六份之一萬零三係腦袋完全空白的時候寫低答案的…..
個個都問我個考試幾時出 results.咁的情況唔使佢講我聽都知咩 results.


c: text/html

text:
http://www.vjmedia.com.hk/articles/2013/10/11/51464
近日香港就政改問題,特別係當中嘅特首選舉方法,有相當熱烈嘅討論.有「國師」之稱嘅陳雲,喺中國國慶日發表文章, 主張提名門檻不能過低,尤其唔應該採用公民提名爲主嘅方法.我大致上唔反對佢嘅意見,但當中佢用羅馬選舉爲例,就略嫌簡略,而且實際上忽略咗當時選舉方式 最重要嘅結果 - 内戰.正所謂前事不忘,後事之師,所以,就由我喺度爲大家稍爲講解一下究竟當時嘅政制同選舉係點嘅,與及由此我對香港政改嘅一啲意見.
政治制度簡介
所謂選舉,即係指國家元首,議員及重要官員嘅選舉方式,因此介紹選舉制度之前,亦需要講下羅馬共和國末年嘅政治制度係點.
喺公元前一世紀嘅羅馬,佢哋嘅元首叫做執政官,共有兩名,後期規定必須一名係貴族一名係平民,任期係一年.佢哋負責嘅係領兵出征,與及每月輪流主持 元老院會議,仲有…冇仲有喇,係得咁多.可想而知,呢兩個執政官,以現代嘅政治制度嚟講,權力實在好少,任期又真係好短,政治實權係喺元老院手上.事實上 執政官喺當時嘅羅馬人心目中,係總司令多過政治元首,所以假設一個地方嘅戰事一年都搞唔掂,又或者共和國後期有行省需要治理,元老院會派呢啲啱啱卸任嘅執 政官去呢啲戰場同行省,名爲資深執政官,甚至到咗共和國末年,爭住選執政官嘅目的,就係爲咗之後做資深執政官撈油水.另外有裁判官,除咗主要嘅法官功能, 主要係當作副執政官,但數量喺羅馬共和國後期經常變動.
羅馬共和國政治制度嘅特色,在於實權並唔係喺元首或者官員,而係喺各類會議入面,而當中實權最大,地位最高嘅,莫過於元老院.元老院可以負責派遣及 接待外國使者,指派官員去管理公共土地,包括埋頭先講嘅資深執政官負責嘅地區,指揮軍隊以及分配公共資金.而最重要嘅係,可以提供法律建議,然後由羅馬平 民大會通過執行.簡單嚟講,元老院就係身兼而家歐美嘅內閣同埋上議院/參議院,各位立法會議員,很想要吧.
當然,元老院咁有power,都應該有其他官職制衡,最重要嘅就係羅馬平民大會嘅主席—保民官,共十名,佢哋可以代表平民反抗對平民唔公平嘅議案, 並且喺平民大會提出新法案,但法案只對平民有效.不過保民官除此之外並唔負責其他決策,加上到共和國末期,通常會喺任滿後加入元老院,所以重要性相對減 少.另外仲有元老院議員入面做過執政官兼且係地位最崇高嘅人,先可以出任嘅監察官共兩名,任期兩年,負責監察共和國治下所有地區嘅公共事務及財政,推薦新 人加入元老院,與及當元老院議員做出不當失德行爲,可以剝奪佢嘅議員資格.
此外亦有較次要,負責財政嘅財務官,與及高一級嘅市政官,呢兩個職位主要係作爲參選裁判官及執政官嘅階梯.
主要官職及元老院議員之選舉制度
上面講咗咁多,終於嚟到今次嘅重點,就係羅馬共和國嘅選舉制度.究竟呢啲主要官職同議員,係點樣選出嚟嘅呢?
執政官同裁判官係每年由百人會議選出,而百人會議實際上係將所有羅馬公民按經濟階級分成五等,然後分成193個百人隊,貴族及官員佔18個,普通平 民佔170個,貧民(當年嘅”貧窮線”係指窮到買唔到武器,當唔到兵)佔5個,呢193個百人隊經過辯論及會議後(非常重要,所以要粗體),根據內部嘅投 票每個百人隊等同一張”選舉人票”,以”選舉人票”決定支持邊個做執政官.
監察官嘅選舉方式一樣,不過係每五年選舉一次.
至於保民官,就係由部落會議入面嘅平民會議選出,而財務官及市政官就由部落會議選出.部落會議係按照羅馬公民所屬嘅35個部落嚟分配,包括所有貴族及平民,而平民會議就只包括平民.同樣,經過辯論及會議後,根據部落內部投票結果,每個部落代表一張”選舉人票”.
而元老院議員呢,主要係世襲,而且多數係貴族,而擔任過上述官職嘅人,除咗保民官以外,喺共和國後期都可以自動加入元老院,甚至保民官亦經常加入.至於其他平民,除非你夠本事可以選財務官或保民官,否則入元老院嘅機會係唔屬於你嘅.
由以上叙述,可見羅馬選舉法有四大特色:
第一,呢個選舉法,實際上包括早期羅馬嘅部落分組方式嘅遺留,與及軍事上百人隊編制嘅延伸.
第二,選舉人票制度廣泛運用,所有官職都係由選舉人票決定.
第三,同現代嘅民主制度相反,一般羅馬公民能夠投票同參選嘅唔係議會成員,而係官職,元老院議席係貴族同官員嘅專利.
第四,每次投票都需要喺指定嘅會議期間,經過辯論及會議後先可以投票,屬於西方城邦嘅直接民主制度之一.
政治,經濟,社會嘅轉變及危機
以上嘅選舉方法,以現代嘅民主制度嚟講都可算稀奇,不過唔緊要,本來唔同時代唔同文化就應該有唔同嘅制度,去適應當時嘅社會.不過,即使只係以羅馬史嘅角度嚟講,去到羅馬共和國最後幾十年,呢套制度都愈來愈千瘡百孔,適應唔到羅馬由城邦變成超級大國嘅轉變.
就以掌握實權嘅元老院嚟講,元老院其實主要係終身世襲制俱樂部,只係偶然開放俾新人入去做,例如首次當選嘅財務官同保民官,主要都係由名門貴族壟斷,結果必然係逐漸傾向保守.
本來保守都唔壞,喺共和國早期無職業軍人,個個都係自耕農嘅時候根本唔需要不斷變革,而且有經驗有威望嘅長老數嚟數去都係嗰一百幾十個,你識我我又 識你,以鄉村小鎮嘅邏輯嚟講係冇所謂嘅.但係呢個制度喺羅馬末年就出事.幾百年嚟,羅馬南征北戰,領土由小小羅馬城嘅七個山頭,擴張至整個地中海,包括而 家法國,西班牙葡萄牙,北非,巴爾幹半島,土耳其,敘利亞,埃及等地;經濟亦由自耕農同地主經濟,變成地中海貿易嘅樞紐.於是出現咗大量新貴,包括長年征 戰在外嘅全職軍人,以放貴利同買賣各地奴隷維生嘅新富豪,而土地兼併更令不少平民變成貧民;掉返轉,有部分外地人,包括羅馬城以外義大利全體公民,與及唔 少外地嘅平民甚至奴隷,後尾都變成羅馬公民.於是羅馬公民就由幾千人增加到數以百萬計,而且同早年嘅簡單成份相比,變得非常複雜,但元老院議席嘅更新速 度,根本追唔上呢個變化,同公民入面嘅新成份更有利益矛盾.
至於代表元老院以外公民嘅平民會議,與及代表全體公民嘅百人大會,由於上述嘅原因,分化矛盾只怕更爲嚴重.試諗下,本來開會傾project嘅只係 你嗰班嘅其中幾個老友同學,然後忽然間,同一個project變成成班咁開會傾,再變成成間學校咁傾,最後變成幾十間學校一齊傾……係咪好惡搞呢?羅馬公 民嘅數量不斷增加,地理分佈範圍亦不斷擴大,結果就係咁樣.佢哋選嘅人會入元老院,最終影響舊貴族嘅利益,但係之前就已經令公民之間嘅利益出現嚴重分化, 無法調和.
總括嚟講,舊貴族同羅馬擴張時產生嘅新貴包括富豪同全職軍人﹑仲有逐漸失去土地嘅貧民之間產生尖銳矛盾,結果就係元老院嘅守舊派及新貴同民黨之間不斷衝突,而元老院同幾個直選會議嘅矛盾亦難以解決,最後變成內戰,終於摧毀共和,呢個過程歷時百年.
其實最初,民黨,改革派唔係一開始就諗住用武力解決政治矛盾.格拉古兄弟喺公元前133年開始,以保民官身份展開土地改革,使用嘅政治手段完全合法 但比拉布有效得多,結果被元老院視爲叛國賊,喺動亂入面殺害呢兩兄弟.後果就係,民黨同野心家發現,原來有啲問題係唔可以用合法手段解決,必須使用武力, 而講武力,又有邊個大得過領兵在外嘅將軍?
於是,公元前100-82年,民黨嘅軍閥馬略同秦那,與及貴族嘅軍閥蘇拉展開連串鬥爭,最後演變成內戰,兩派軍隊入羅馬城之後,都大量殺害政敵.
馬略同蘇拉嘅內戰血流成河,但冇爲政治制度帶來重大改革,於是又出現新嘅執政同盟,敗壞共和國綱紀,即係前三頭同盟—凱撒,龐培同克拉蘇.其中龐培 係大地主出身嘅軍閥,而克拉蘇更係連綿阡陌又腰纏萬貫嘅貴利王,凱撒就最出奇,明明係貴族,但因爲鍾意玩女人搞到啲貴族唔歡迎佢,而且公開演説又非常犀 利,所以後來變咗民黨嘅軍閥.結果三頭同盟喺克拉蘇死後解散,龐培就決定同元老院聯手對付民黨嘅凱撒,卒之喺公元前49年,凱撒違反元老院命令,率軍渡過 盧比孔河,結果又開始另一場內戰,今次終於令共和國名存實亡,因爲凱撒勝出,令元老院派嚴重受挫,最後凱撒契仔屋大維得以令共和制度永遠屈服於「第一公 民」嘅權力之下.
選舉方式造就富豪軍閥執政,加速共和國滅亡
咁具體嚟講,點解羅馬共和國末年,公民提名官職會導致內戰呢?因為無論當時嘅羅馬公民有幾多人都好,選舉都僅限於羅馬市內嘅百人會議,部落會議同平民會議,而且需要喺指定嘅會議期間,經過辯論及會議後先可以投票.
而家試想像一下,各位係羅馬公民,到咗年尾選大官嘅日子.而家羅馬公民有幾十萬,但辯論嘅廣場,只係可以容納幾百人,你又逼唔逼到入去呢?逼唔到入去,咪唔知啲候選人點樣sell自己?就當你逼到入去,而家假設有689,紅酒王同鐵頭三個人選執政官,689係咁吹自己點樣根正苗紅四世三公,鐵頭就話 而家嘅政治制度非常唔掂,要窮人有地耕,而紅酒王就最實際,蛇齋餅粽都唔當一回事,之前已經搞咗幾場角鬥俾你哋睇,仲話當選之後會再搞多幾次賽車嚟慶 祝……俾着你,你會點投票?不過你點投都好,結果都係紅酒王會當選,因爲入到廣場聽演講嘅只有幾百人,但有份睇角鬥同賽車嘅就有千千萬萬人……
所以即使係直接民主,到最後決勝負嘅依然要靠個別候選人嘅動員能力與及銀彈.除左羅馬市嘅公民之外,大概只有軍閥可以動員新舊部屬去投票.結果就 係,本來就好有錢嘅元老院貴族,與及買賣奴隸同放貴利嘅新富豪,為左爭取出任官職嚟支持對自己有利嘅經濟政策而不斷買票;軍隊方面,低層崛起嘅將領,同元 老貴族出身嘅將領,就同樣擁兵自重,試圖用軍隊嘅影響力左右政治,甚至令自己可以擔任執政官,然後以資深執政官身份繼續出去外面搵真銀,都需要動員部屬投 票.
不過咁,既然今次紅酒王可以買票當選,其他人一樣可以,於是舉辦角鬥同賽車買票唔再係殺手鐗,而係選戰嘅例牌菜.咁嘅情況下,參選成本就高到不得 了,萬一家底唔夠厚又選唔到,就會週身債,喺呢個時代羅馬人都見唔少.例如喀提林就喺公元前63年,因爲俾人告而選唔到執政官,而且債務纏身,結果憤而發 動叛亂而被殺……又或者,爲咗當選而問有錢佬資助,以後就會成爲有錢佬嘅傀儡,例如貴族派就曾經收買同格拉古兄弟同屆嘅保民官嚟打擊佢哋.陳雲討論公民提 名嘅禍害,講到「如果公民提名要獲勝,則必須候選人是富豪,或者公民聯署裡面有富豪集團在撐腰.」絕非吹水,喺羅馬共和國歷史上其實係常見現象.
即使紅酒王高票當選,都唔代表佢可以呼風喚雨,利用民意主導羅馬政治,點解?因爲元老院係唔駛選,議席大部分係世襲!所以到頭來,新勢力空有金錢同 軍隊仲有部分收買返嚟嘅民望,但無辦法喺元老院同舊貴族抗衡,於是決定用政治以外嘅手段對付元老院,最後嘅殺着就係內戰;而元老院派當然亦會即刻宣布對方 叛國,然後動員軍團鎮壓,國家社會於是分裂,死傷枕籍血流成河.
除咗投票地點同方式有問題,羅馬嘅選舉制度仲有另一問題,就係百人會議嘅選舉人票反映唔到真實嘅社會階層分布.貴族佔18張人票明顯偏多,共和國貴 族就幾十個家門,又經常喺戰場上大量犠牲,點可能佔總人口一成之多?同理,共和國後期土地兼併成風,貧窮線以下嘅人點會得2.5%咁少?何況兩個執政官已 經保證有一個係貴族,結果權力依舊集中喺舊貴族手上,任何改革都唔可以動搖貴族利益,冇辦法解決貧富懸殊嘅問題.呢個亦係羅馬共和國末年動亂嘅原因之一.
正因爲選舉方式有以上種種缺點,而呢啲缺點又會引起動亂,於是屋大維掌握全部權力之後,就決定架空百人大會,部落會議同平民會議,再加上元老院已經有大量佢嘅黨羽,共和國就咁畀佢毀滅咗.
香港會唔會重蹈覆轍?
當日嘅羅馬人,最後喺動亂不斷嘅時代入面選擇咗凱撒同屋大維,令共和制度名存實亡.時光飛逝,而家輪到二千年後嘅香港人,選擇要點樣嘅政改方案.我 個人嘅擔心有兩點:第一,就係有人故意令政改方案被否決,令政制發展原地踏步.呢點大家都知道有幾大鑊,我就唔多解釋.第二,就係大家厭惡政黨政治,認爲 由公民自己提名特首更加好,結果令特首提名完全或者部分由公民提名.
究竟公民提名係合適嘅選舉制度,定係洪水猛獸?呢一點大家有唔同睇法,而我個人認爲,要睇下香港而家嘅狀況係點.公民提名喺羅馬共和國末年係毒藥,而家香港同當年羅馬實在有唔少相似之處,所以對香港亦相當可能有毒.
例如經濟同社會狀況.而家香港除咗政改,最多人討論嘅議題就係雙非人,新移民等,呢啲都係外來人口日多,對香港人身份嘅衝擊,同羅馬共和國嘅公民身份問題類似;兩個社會亦同樣貧富懸殊,土地同樣由富豪壟斷.
去到政治方面,表面睇落唔係好似,但實際上經過分析之後,又有異曲同工之處.例如議會,羅馬實際上將現代議會分成兩部分,元老院代表守舊貴族,成員 並非選舉產生,而真正代表民意嘅係百人會議,部落會議同平民會議;香港同樣亦分成兩部分,即係主要代表財閥土豪利益,大部分議席都唔駛選嘅功能組別,與及 由直選產生嘅直選組別.當日梁國雄,黃毓民,陳偉業發起拉布,同格拉古兄弟利用行政手段癱瘓羅馬政府運作,又有幾分類似,更加唔駛講元老院會議實際上成日 都拉布!而羅馬百人會議入面,貴族每人佔票比例比其他平民超出甚多,亦同功能組別入面人人有兩票,但大多數界別只有極少數選民,所以嗰票有力好多嘅情況又 係差唔多……不過最關鍵嘅一點在於,羅馬共和國時期並冇政黨政治,而香港嘅政黨政治亦非常唔成熟,發揮唔到現代民主制度嘅功能.
於是,假如2016年特首由公民提名而唔係政黨提名,結果會唔會又係同羅馬共和國末年一樣,因爲一般公民好難有高知名度,而政黨又唔夠成熟兼且唔夠 銀彈,所以非靠富豪甚至中聯辦助選不可?結果又會唔會令富豪或者中聯辦除咗壟斷半個議會之外,又多咗做王者身份,令利益進一步向現有嘅建制傾斜?又或者, 如果爆大冷由真正代表平民利益嘅人做特首,而議會依然有保守嘅功能組別,咁樣同羅馬共和國末年舊貴族同民黨﹑富豪﹑軍閥之間嘅衝突甚至內戰前嘅形勢有乜分 別?結果會唔會又係令香港亂上加亂,無法管治?
民主政治要順利運作,人民要避免內爭,就需要同時喺議會同領袖都可以施加影響力,但同時唔可以令兩者長期對立,反而要令佢哋可以良性互動,透過領袖同議會,與及議會入面各黨派間嘅磋商,得出最後嘅決定.但係由公民提名特首,而功能組別又唔取消嘅話,我睇唔出可以符合上述理念嘅可能.如果特首由富 豪或親共建制嘅人出任,咁對依然由反對派爲主嘅直選議員及佢哋嘅支持者嚟講,就變成一個功能組別千秋萬世信號,結果爲咗解決種種社會問題,只能尋求政治以 外嘅激烈解決方法,例如暴動.如果特首由公民提名而且代表平民利益嘅人出任,結果就係功能組別議員以及佢哋後台嘅利益受到嚴重威脅,喺政治上甚至政治以外 作出杯葛,結果就係憲制危機,同樣有可能令各方面尋求政治以外嘅激烈解決方法.
我嘅睇法係,爲咗令特首,議會同其他港人可以合理互動,應該由立法會或者加埋區議會作爲提名委員會,並加上合理提名門欖(例如需要議會入面約 10-15%嘅成員提名參選),去保證選出嘅特首除咗獲得市民認同,亦得到議會成員嘅支持,並且令支持落敗候選人嘅議員可以知道民意所向,從而調整立場. 咁樣同時亦可以好似陳雲所講,因爲功能組別先天上就缺乏認受性,所以提名嘅人難以當選,從而削弱功能組別嘅存在價值.
最後,或者我嘅睇法過於杞人憂天,但係如果以後容許議會分裂成民選及非民選兩個部分,而特首係由議會以外嘅人提名,咁只會爲香港帶來無窮禍患.因此我而家比較傾向陳雲嘅方案,亦希望大家可以積極討論,直至搵到最適合嘅方案爲止.

robotstxt: allowed

filter: keep


text:
2014年1月17日 星期五
想黐貓,有辦法
32 則留言:
haha........要好好珍藏此膠袋回覆刪除回覆
其實只要係膠袋都得o架刪除
- 回覆
唔知Bill Bill鍾唔鍾意呢刪除
哈哈...天師仔被一個胶袋就收服到.回覆刪除回覆
一隻鍾意膠袋,一隻鍾意零食,知道晒佢哋o既死穴刪除
哈哈,好可愛~回覆刪除
好辦法呀又有得黐貓正呀回覆刪除回覆
點講都係貓地唔愛黐人,要用呢啲方法,至得到貓o既垂青刪除
哈哈, 咁都得?! XD回覆刪除回覆
呢隻仔好鍾意o架,有啲咩放係度佢都會伏上去刪除
見到題目即刻入來睇!回覆刪除
又幾正喎!回覆
不過唔係隻隻貓都受刪除
哈~點解咁鐘意個膠袋嘅回覆刪除回覆
其實佢嘜嘢都鍾意伏上去,膠袋佢就特別鍾意,同佢玩Da Bird佢都要黐住個膠袋o黎玩刪除
好正呀! 佢真係咁鍾意個膠袋既... 其他膠袋得唔得架?回覆刪除回覆
其實佢嘜嘢都鍾意伏上去,膠袋佢就特別鍾意,嘜嘢膠袋都得o既,同佢玩Da Bird佢都要黐住個膠袋o黎玩刪除
天師仔真係好得意 , 係呢..............點解佢會鐘意膠袋呢?回覆刪除回覆
呢個係佢o既癖好囉刪除
好搞笑, 我以為佢會鍾意入膠袋, 點知係係個袋上面~另類~哈回覆刪除回覆
佢反而少走入膠袋度,佢有啲驚呢刪除
hihi~ 好耐無黎探你地, 我終於出現啦!!!回覆刪除
你呢招好得喎, 可以隨時請天師仔陪你啦~回覆
小肥貓媽,真係好耐無見,好掛住小肥貓呢,妳多啲出Blog啦刪除
不過有時天師仔都會唔睬我o架
係啦,都唔知點解貓貓咁鐘意膠袋,見到好似我地見錢咁回覆刪除回覆
呢隻仔反而對紙箱o既興趣無咁大,佢唔係幾敢走入啲大紙箱裡面,所以佢比較鍾意膠袋刪除
有趣,點發現GA :P回覆刪除回覆
其實只要放啲嘢係度,佢都會伏上去,所以咪搵個膠袋o黎引佢囉,就連玩刪除
Da Bird佢要黐住個膠袋o黎玩o架
弱點比你知道晒,咪可以任得你魚肉咯!發達咯~ (>V<)回覆刪除回覆
不過有時佢都唔睬我o架,等人行開咗佢至伏上去,精甩bean刪除
咁搞笑嘅?回覆刪除
不過大貓都有死穴, 就係綠色被仔……回覆
大貓係咪一見張綠色被仔就會撲埋去刪除


text:
每一個女生護膚的程序絕對少不了四款東西
洗面→爽膚→精華→面霜
當然有D 話我唔止架,我起碼都五至六樣
沒錯,小妹每天怎止使用上四款東西?
男人每天看著我的小櫃子總是問究竟你有幾多個面架?
一個唔貪靚既男人總唔明點解女人要搽咁多樣野
作為一個唔想個樣老過真實年齡既女生
你一定會好好保養自己既皮膚
第一步當然就係要做好洗面呢一步,
不過或者你話我其實有用BB Cream / 有化妝既話
咪又要多一枝落妝既東西?
或者你話乜都唔搽咪用一樣洗面咪得囉
拿,呢個就係一個問題啦,乜都唔搽係代表你連防曬都唔搽
我估係呢個世代仲要係呢個夏天入面,唔搽防曬
真係好難,當然手腳可能你冇搽我覺得唔奇
但係面既話真係好少,而你唔好以為防曬就只係利用普通既洗面產品就可以?
其實back to sixteen 又點止係有彩妝品咁簡單呀?
有彩妝就當然有落妝既東東啦,今次呢枝就係
木瓜酵素卸妝潔顏泡泡 $129
當你以為它是泡泡潔面嗎?其實它有一點算是油性既洗面東西
以汞的型式設計,兩汞已經好夠份量使用
在樽底的位置仲有一個使用有效日期
都差唔多三年時間,不過都係個句
開左既產品始終會受潮,半年至一年時間已經好夠架啦,用唔哂都要掉
今次呢個洗面泡泡原先是以木瓜酵素做主打
加上不少的花既提取物,做得既清潔乾淨
同時又唔會令皮膚乾爭爭,
最重要佢既質感又唔會同平時既落妝油咁油淋淋
雖然我呢D 死懶鬼,番工真係好少好少好少化妝
但係小妹都會使用上防曬既產品
所以落妝產品有時我會使用上架
當然有時我就會用上落妝油啦
但係睇過唔少既化妝師講過,其實油份既落妝產品對於冇妝品係面度使用
其實唔多唔少會洗走本身擁有既油份
所以如果臉部既油份缺少左既話,就會不斷出油滋潤番,
所以有時冇化妝就盡量唔好用落妝既產品去洗面啦
或者你會話,咁即係你講哂啦你而家用緊既咪又係油?
今次呢個油就同我平時用既分別有一點不一樣
因為佢有一個嶄新油變泡泡技術,同平時用既落妝油一樣,先在彩妝上面按摩一下
溶解左面部既彩妝之後就可以加水乳化啦
但係平時就係可能會水滴滴,但係佢就會變成泡泡啦
有陣時洗完面落完妝就一定好怕乾爭爭既感覺
但係今次呢一款反而冇呢樣問題之外仲可以洗完面慢慢再搽野都未有問題
真係估佢唔到咁好用,最重要都係個句價錢比較抵,
而且它有清晰既地方可以比大家知道用剩幾多,
就唔洗怕去到用完先知用哂啦
小妹就最怕係咁架啦,唔知你又係唔係呢?
所以如果你又好似我咁鐘意用BB 氣墊粉底.
用完佢又唔想攪咁多野落妝?
一枝 木瓜酵素卸妝潔顏泡泡就一定幫到你啦
最重要係同一些名牌子既落妝油差不多
識得揀,揀個平d 用住先,人都開心d 啦
如果你都有興趣購買的話,就可以在各大屈臣仕購買
希望你地都喜歡小妹既介紹啦
想隨時留意小妹既Blog 既動態及生活點滴
記得要Like 我既專頁啦


text:
尋日全部7位TA上晒去Yoko屋企, 同佢個FD同埋佢細佬一齊打打邊爐, 冇帶手信上去拜年XD
主打丸丸同腸腸, 買左少量菜菜同肥牛牛.最好味係
食完一輪主角終於上場, 就係Wendy 媽既「猜猜畫畫」喇~
之前都聽pinky谷版友講過, 佢地去cafe好鍾意玩, 我就冇跟過佢地去.但就見過佢地玩完之後畫晒公仔既紙.最近先知道原來好似大富翁咁係一副棋, 有得擲骰同行.
抽卡, 睇下上面要你估一樣乜野, 2個人一組, 一個畫一個估.唔準出聲同做手勢.有動作, 難字, 物件, 人物地名幾個項目.
佢地之前都玩過幾次, 我就第一次玩.我同Karen一組, 主力負責畫, 我地o個組最後贏左~~行到好遠, 差唔多行左4/5就黎到終點~有2組就玩極都係起步階段XDDDD因為企正o個格次次都係全部一齊玩XDDDD
Anna好搞笑, 一路畫一路"mm mm mm" 好似啞左咁XDDDD有口難言
Wendy就好淡定, 好悠遊咁慢慢畫一d都唔緊張, 最記得佢畫左一面鏡, 佢partner估倒第一個字係鏡, 點知硬係估唔到第二個字, 佢開頭都冇畫野, 之後畫多一個大人一個細路, 又畫多一個B, 阿Yan就係咁估係鏡x呢, 又估鏡BXDDDDD(咩係鏡BXDDDD) 點知開估, 原來係「鏡子」XDDDDDDDDDDD
我記得最難表達既係動作, 「反對」呀, 「檢查」呀, 都唔知點畫XD 都未唸倒個「反」字點畫已經俾人估倒, 檢查我就直情畫左個關員同遊客同埋行李, 不過Karen睇唔出XDDDDD 反而有D難字都仲好D, 最難係Wendy o個組自己畫既「指引」, 其餘「速度限制」呢d都仲ok~
我都想買返副招呼朋友XD
當初Wendy媽帶返黎o個陣反應冷淡, Karen話佢帶左小丸子, 個個都話想睇小丸子先XDDDD 點知個個玩到癲晒上晒癮XDDDD
不過呢個遊戲要2個人一組, 3組以上先好玩~


text:
( 24-JUN-2013 MON )
今朝黃雨 所以都係帶直身遮好 d 唔帶縮骨遮 個袋真係輕 d 架 ~
Green Monday 嘅早餐又係芝蛋治烘底喇 其實想食鮑片米粉 不過驚係螺片 如果係素鮑魚就好喇 可以多個選擇呢 ~
番到菇場實在太開心喇 因為 partner 調咗去我後面 同我好傾嘅會計同事坐 parnter 個位 咁可以一齊傾計 唔駛咁悶 ~
Lunch 食麥片 2 點幾再食埋個菠蘿包 次次買咗包反而唔想食 但唔買果次就會好餓喎 煩 ~
放工去街市買薑蔥同茄子 之後再去超市買浙醋 無耐家姐打黎問我借開紅酒器 所以買完要即刻番屋企喇 放低 d 餸就接到家姐電話 又要落停車場交收 woo ~
番到屋企預備晚餐 再開機洗衫同拖地 搞掂即煮晚餐 7 點半正想開餐 里奧大人打黎話放工 丫 不過我都照食先喇 ~
是日懶餐 - 魚香茄子 + 薑蔥撈麵
魚香茄子 - 買 2 條大茄子 煮埋好鬼小 但驚買 3 條又好似好多咁 今次用魚香茄子醬 真係好似街食咁 ~
薑蔥撈麵 - 買咗 4 條蔥 諗住煮茄子用 2 條 點知唔記得加蔥黎粉 所以食麵用咗 4 條蔥 但其實 d 蔥都係食唔哂 我用蝦子麵點醋 不過我覺得蝦子麵同醋唔夾咁 都係銀絲麵好食 d 所以下次都唔咁煮喇 ~
里奧大人唔會同我一齊 Green Monday 所以我煮個水餃一丁比佢 佢見到碗茄子就話下次唔駛要茄子都得 但我覺得佢話唔要餃子就更加好啦 之後食茄子嘅時候又話好油好油 麻麻煩煩 我落 1 湯匙油之嘛 出街食果 d 茄子咪仲多油 茄子仲炸埋添啦 之後呃佢話 d 茄子無落油架喎 要佢食哂去 ~
沖完涼都只係 9 點 15 分 實在太好喇 里奧大人唔駛做公司嘢 自己睇戲 我就睇 Just for Laughs 佢之後話好攰 10 點15 分就瞓 不過其實我都好攰 所以我 10 點半都瞓啦 ~


text:
偷懶咗幾日無寫遊記,又係時候努力吓啦,不過宜家先寫到Day 5嘅part 1,仲有成8日呀...真係寫極都仲未見家鄉﹗不過寫遊記其實都幾開心,睇返當日嘅相回味返當時嘅感覺,就好似仲去緊旅行咁,嘻...艾菲都知發夢未咁早㗎啦﹗
日本嘅民宿一般都係一泊兩食,指定時間去食堂就自然有得食,一般都係日式飯,魚同麵豉湯無咩特別,不過船長之家嘅早餐就竟然好似晚餐咁一貫嘅豐富,一朝早就有刺身同炸帶子食,好記得第一次來時食到嘩嘩聲㗎﹗
食飽就準備出發啦﹗呢日嘅天氣係我哋來北海道咁多日以來最好嘅一日﹗亦好好彩我哋咁啱安排咗呢日去花田﹗真係天公造美呀﹗我哋由網走出發,經旭川去美瑛,就來到美瑛時見到公路隔離有條火車路,艾菲呢個電車女已經覺得好好feel,後來見到有火車經過仲超hyper添﹗米高見艾菲勁想影火車,唯有開快D架車幫艾菲追(因為呢條路太多車唔可以話停就停),終於喺其中一個燈位可以停到一陣車,艾菲超興奮咁叫米高拉埋燒腩仔落車睇,自己就專心影靚相,一心諗住燒腩仔咁鐘意車實會好開心,點知火車極速駛過之後,燒腩仔居然話「唔使驚」(即係驚)﹗O...艾菲事後花咗好多口水先令到佢唔再驚咋...
去到美瑛已經十二點,第一時間走去搵食啦,可能因為餐廳入面同時坐咗兩個中國同台灣小朋友,佢哋都邊食邊扭嘈到拆天,相對燒腩仔呢餐喺艾菲嘅打氣同貼紙引誘下,總算好乖好靜咁食咗大半碗飯(但最後一啖唔知點解係要摞出來>.<),食飽就去美瑛駅吸印仔,點知又撞正成團中國遊客嘈到爆炸,所以吸完印影張到此一遊相就即閃啦﹗
之後就開車去四季彩之丘睇花田,但路上忽然見到有幾個單車遊客停晒車喺到影相,即刻跟風停車望吓,原來係個好大好靚嘅粟米田,再配埋田中央間屋仔,仲有極好天嘅藍天白雲,艾菲真心覺得呢個畫面靚到似幅畫,勁唔真實囉﹗
影完粟米田無耐就到四季彩之丘,由於七月尾呢個時候係花田嘅旺季,真係多人到連泊車都幾乎要等位咁滯,但單睇呢個必影七彩花田位就知係絕對值得來㗎,而且呢到勝在地方夠大容易影相,亦相對無咁多旅行團,雖然撞口撞面都係普通話人,但感覺係無咁滋擾.
來花田主打都係睇薰衣草啦,上次我哋八月初來D薰衣草已經濃晒或者割晒唔多睇到,但今次撞正花期正正係盛開mode,超級靚呀﹗
大家搵唔搵到薰衣草海中狂奔嘅燒腩仔呀?
當日有對香港情侶喺到影結婚相,大熱天時企定定影足成個鐘,但艾菲個model燒腩仔就失晒控咁越叫越走(艾菲估佢係有D不安,因為走到好遠時見唔到媽媽,佢又會突登跑返轉頭搵艾菲,唔會真係自己走咗去,只係我哋喺佢後面叫住佢,佢聽到我哋聲知我哋喺到就唔停囉),連捉實佢影張合照都難, 後尾全靠一樣神秘武器,先終於成功呃到佢企定一陣畀艾菲影返張相,大家估吓呢樣神秘武器係咩?嘻...
所謂嘅秘密武器,之唔係花田入面不停行來行去嘅觀光車囉﹗D車每次經過燒腩仔都會眼甘甘咁望到實一實,仲好乖咁識得行埋一邊讓路畀D車行先.
花田本身係無收入場費嘅,不過如果唔想喺烈日當空下慢慢行山嘅話,可以畀錢坐呢D觀光車行一個圈,另外山後面仲有個太陽花田,但入場睇花都係要額外收費.
人哋來花田明明係睇花,但燒腩仔來到花田居然係睇車﹗﹗﹗見佢真係咁鐘意D車,臨走時見到正門附近放咗兩架車喺到畀遊客影相,艾菲就即刻叫米高放燒腩仔上去扭軚盤,佢即刻開心到好似執到金咁呀﹗kakaka...
燒腩仔遊日本@2014:
Day 1 HK>札幌
Day 2 札幌>帶廣 part 1
Day 2 札幌>帶廣 part 2
Day 3 阿寒湖>知床 part 1
Day 3 阿寒湖>知床 part 2
Day 4 知床>網走 part 1
Day 4 知床>網走 part 2


text:
今日兩隻馬騮家長日,請咗個下晝假去見完老師之後!
聽到老師讚佢哋幾乖,所以就帶佢哋行去近近哋嘅朗豪坊睇Monchhichi
上到四樓廣場,就見到好多好靚嘅Monchhichi公仔!
佢哋兩個即刻飛奔過去攬住佢
因為都未到放工時間,直程每一隻都唔駛排隊就可以任影,仲要影極唔走都冇人理
上面呢個一定係鐵扇公主啦!下面唐僧,豬八戒同沙僧都好攪笑!
豬八戒係叉住隻餃子㗎!
呀芊你真係攪笑,走去篤豬八戒個鼻哥窿!(我番到嚟睇先知)
嚟到呢個影相區叫「聚寶洞」
當然要同孫悟空合照啦!哥哥即刻扮番馬騮咁喺度R痕!
咁多個公仔我最鍾意呢個牛魔王同紅孩兒BB, 仲有全部都拎住個奶咀好正!
番到嚟呢邊有最大嘅一個影相區,無端端加埋條神龍嘅?究竟係西遊記定係龍珠...哈哈
然後嚟到呢度叫「天宮」,
呢度就係玉王大帝觀音菩薩.......花果山美猴王齊天大聖孫悟空嘅大鬧天宮嗰個「天宮」
玉王大帝俾孫悟空攪到喊哂口
呢個係咪皇后娘娘?
行到去有個暗位見到有棵好靚靚嘅桃花喎!哥哥抱起芊芊去摸吓D桃花
呢個時侯媽咪都嚟埋啦!可以影番張大合照
呢度都有大約4-5位職員喺度看守秩序,一見到有人想企上去公仔D台上面
工作人員就會過嚟阻止,好好的態度同認真,防止Monchhichi被破壞
以為諗住冇嘢影,跟住過到嚟見到有個位置,原來上去8-11樓仲有其他影相地方
只要用手機影完放上instagram hashtag就可以Print番張4R出嚟送俾你
所以我哋就搭嗰條長命扶手電梯先上到8樓
但係真係太黑囉....幾乎用大機冇閃燈就一定咩都影唔到
之後搭錯扶手電梯一上上咗去12樓,不過錯有錯著見到呢個咁靚嘅閃閃城堡就同佢影番張相
之後我哋就逐層行番落去搵吓有冇其他影相區
落到10樓見到呢個咁靚嘅背景,但係覺得好似少咗D嘢咁,原來原先仲有個大大嘅孫悟空放喺度
可能俾人極度破壞所以冇咗,包括身後呢幅壁畫都花哂
我哋邊行邊影,都見到好多得意嘢!因為我實在太耐冇嚟過朗豪坊喇
最後搵到第3同第4個影相區!影埋我哋就行番落去
跟住去番頭先個哥哥度俾佢哋我完成所有步驟,跟住就拎到張4R相啦!
然後佢哋拎埋喺麥記食開心樂園餐換番嚟嘅Monchhichi一齊再影多張相!芊芊夢想成真,見完咁細隻嘅Monchhichi,今日嚟朗豪坊見到呢隻咁大嘅Monchhichi
Photo by CANON 5D Mark III, Len | EF 24-70mm f2.8L USM, iPhone 5s
呀劍評分: 7分
呀劍評語: Monchhichi造型好靚,我諗過埋今次又要等12年先會再見到佢哋,番工時間人少少真係好值得嚟影吓!
朗豪坊 Monchhichi展覽 簡介
朗豪坊Monchhichi新春佈置主要圍繞《西遊記》,Monchhichi一猴分演11角,既是主角孫悟空,又是唐三藏,豬八戒,牛魔王,鐵扇公主等.對比上次的聖誕展覽,今次展覽仲預埋Bebichhichi一份扮紅孩兒,造型維妙維肖.
展出日期
2016年1月15日 - 2月28日
地址
旺角亞皆老街8號朗豪坊4樓通天廣場
時間
11am-11pm(年廿七至年廿九延長至凌晨1時)


text:
Phyto Lab美肌秀秀精華
(維他命B3精華)30ML
使用分享
第一次聽Phyto Lab美肌秀秀精華嘅大名,係睇到QQ Queenie Chan係Instagram分享佢用緊呢枝精華,
然後無幾耐又睇到佢話已經用到第二枝!
令我更想試用一下這款維他命B3精華,係咪真如美容教主所講咁好用!
正當搜尋緊邊度有得買呢個精華嘅時候,佢哋嘅代理商已經搶先聯絡上我哋,話可以俾我們試試他們家的產品,我們當然say yes啦!
平時敏感緊嘅時候,都好抗拒試新嘢,因為好驚又會刺激到皮膚令情況雪上加霜,咁又要等三五七日先會好返!
但當收到呢枝精華時,知道佢有抗炎功效,
仲內含神經酰胺合成,可以為皮膚擔當阻隔屏障嘅角色,防止有害化學物質,毒素同細菌入侵.
即刻改變心意,覺得都可以試用下咁喎!話唔定仲可以加速敏感痊癒呢?!
代理商同我哋講搽上面時唔好太大力捽,否則精華就會變成白色乳狀液體,其他人望落就會覺得你塊臉好似有一層白色物體冚住咁.
「咁會唔會影響吸收同功效?」
代理商就好firm咁同我哋講唔會,叫我哋可以放心,
咁樣大家就算一時用力過度咁捽到起泡都唔使太擔心嘅!自已就返一個適當嘅力度啦!
B3精華質地偏向水質,搽上面可以話係瞬間吸收,真係一啲一啲笠嘅感覺都無!
呢個乾爽嘅感覺令我不禁質疑自已:「我塊臉有冇咁乾咁呀?啱啱搽上面即刻被皮膚索哂!」
會感覺到真係被皮膚吸收哂,而唔係好似啲酒精咁自已揮發消失喔!
一路搽上面時摸到自已敏感位置嘅皮膚鞋sap sap,加埋啲敏感粒粒,一啲都唔平滑細嫩真係好down!
於是就一路搽一路係內心許願咁話:
「你一定要幫到我!就算幫唔到我都千祈千祈唔好令我又嚴重咗!」
當搽完成塊面之後,隔咗5分鐘再照下鏡,當堂嚇親又興奮!
敏感情況唔單止有改善,膚色仲白咗!
一方面,佢嘅抗炎消紅腫功效真係不容小覷!
另一方便,佢為作為市埸上B3濃度最高的精華(15%),又果真可以亮白肌膚!
B5精華大家就聽得多,唔大家又知唔知Vitamin B3嘅份子比B5係仲細,
係Vitamin B族群裏面,Vitamin B3嘅功效係最多,份子係最細,可以直達肌底,
減少黑色素體傳播,令膚色均勻透亮嘅同時,仲可以改善暗啞,甚或乎能夠減淡色斑添!
而對於我呢啲年齡屆滿25嘅少女嚟講,佢嘅抗氧化功能係絶對令我嘅心心眼mode全面啟動!
透過幫助皮膚輔酶量回恢至正常水平,從而促進細胞內能量運送功效,保護細胞免於過度氧化.
同時,又能防禦紫外線侵害,阻止自由基對健康細胞嘅傷害,達至抗氧化及延緩衰老嘅目的!
假以時日,相信我都可以好似QQ咁,擁有不老肌膚的童顏啦嘩卡卡!
有圖有真相時間:


text:
晚上9點幾左右去小便時開始第一次見紅,之後上床繼續睇電視,10點左右穿咗水,於是老公就同我入醫院,點知入院check完一大輪我重末有陣痛感覺,醫生話我只開得1度,就叫我番屋企等吓先,於是我哋零晨1點倒就番番屋企休息.
因為已經穿咗水所以冇去教堂,一路响屋企等等等,等到大約下午4都末有明顯陣痛,就再打電話俾Doctor Woo,Doctor Woo就叫我哋再入醫院,大約5點倒再check,都仲係得2度同小小陣痛,到咗晚上8點就準備入產房引產.到咗9點護士就開始幫我注入催生藥.終於我慢慢多一點陣痛喇,就好似經痛一樣,只係佢會定時痛同埋越痛越密.
零晨12點20分,護士將催生藥減慢,開始覺得好痛喇... 護士叫我去行下,但我行到hallway門口已經頂唔順喇,痛到有啲想休黑,差啲入唔番房添.到咗12點45分醫生入嚟check,但都只係開咗4-5度喇.終於我頂唔順要聞笑氣喇!越嚟越痛,跟住連笑氣都止唔倒痛喇.到咗零晨2點,醫生入嚟再check,原來已經開到9度喇.當時有種想柯出嚟嘅感覺,醫生立刻叫我唔好push住!那感覺何奇難受!直到零晨3點,已經再頂唔住喇,唯有再進一步止痛,實行無痛分娩.本來人地話支無痛分娩針好痛,但我當時已經痛到feel唔倒支針喇.打完針沒多久我就訓咗,好似冇晒知覺咁,唔記得幾耐之後至醒番,至知原來打完針都仲會有少少感覺到陣痛,不過就比之前好好多喇.到咗早上7點鐘倒,醫護人員轉間了,Doctor Woo都嚟看過我的情況了,等等等,一路等到9點半,醫生決定我係時候push喇,之後4小時,我就用好多唔同嘅姿勢去push,但B B 個頭仲係响子宮口,末轉倒出嚟.最後醫生唔俾我再試push喇,佢哋話我個子宮太攰喇,佢問我哋想唔想試用其他方法,咁我就選擇用鉗幫助一下,就係咁,當醫生鉗好位置叫我用力push! 蝦米仔就出咗嚟喇.我個BB出咗世喇,真係好似發夢咁.


text:
當去到尖東站沿路行上去地面嘅時候,已經遇到有人"攔途截劫";上到地面嗰陣,不停有人走埋黎問係咪睇樓,但係都仲可以避過佢地!當行到擺示範單位嘅商場附近,啲人開始失控,佢地一見到有人走埋商場附近就即刻全部蜂擁而上,係咁不停圍攻狐老公同狐太,狐太仲俾啲人迫到坐咗落地下幾次添!結果狐老公同狐太抵唔住佢地嘅"熱情",即刻調頭走,但都俾佢地追收嘢追咗幾條街!
原本打算打道回府,但係既然一場出到黎,於是打俾相熟嘅 agent,咁啱佢都約咗客出黎睇示範單位,所以決定等個 agent 到黎帶狐老公同狐太入去參觀!
Agent 好快到咗,佢即刻先將 1 份樓盤資料俾狐老公攞住(用意係話俾行家知呢個客已經有 agent 架喇),之後就入去睇示範單位,沿路經過返頭先俾人"圍"嘅地方都仲有啲驚;入到去,都仲算人山人海,啲示範單位都幾 ok ,可惜價錢 out budget 咗好多,所以睇完示範單位,聽完個 agent 講解之後,攞咗啲單張就走人,足足都搞咗成 2 個幾鐘!
今次嘅"戰利品"
經過今次魯莽睇樓之後,狐老公話下次如果再有睇新樓嘅機會,唔理三七二十一,先攞咗其中 1 個 agent 嘅咭片先,咁樣就唔怕再俾人"圍"!
今日買咗隻 Winning Eleven 2009 送俾狐老公,原本諗住當驚喜,點知狐老公好快估到,而且仲俾佢發覺到狐太買嘅係水貨,唔係行貨,仲要 check 到買貴咗成百蚊添,驚喜不足,唔開心有餘!
貴嘢水貨 - Winning Eleven 2009


text:
今日我要湊阿B去老公家,因為肥仔要返工,等娣婦放工接阿B返婆婆到做冬食飯,然後肥仔放工自己去.
尋日老公公司才決定今日要返工,在出門口前老公就將D被舖,枕頭砌左個人形係將床到,佢叫我睇下阿B會唔會掀開張被篤,因為老公話上次阿B掀開張被用手指篤佢喎!所以就佈這個陣,但係阿B由頭到尾都冇理會這堆野,可能係年齡還少唔覺似人形.
阿B~8點幾起身,10點到就起程,但阿B唔肯自己行出門口,我好不容易才令他自己行出去,可是行出後就扭要抱,阿B立即黏住行過黎既阿婆,當然阿婆抱佢喇!我緊唔會由佢喇!咪抱過黎再放佢落地,雖然,佢係喊緊我都迫佢行,行行下咪冇野不知幾開心.前排我常常帶佢落街,所以都肯行,呢排就冇又回復舊狀~唔肯行.10點幾去到老公家,煮左通粉比阿B吃阿媽就來電.
阿媽:阿B點?
我:咩點丫?
阿媽:阿B係屋企行來行去行到攰,佢唔行咪抱佢囉!
我:我有丫!等佢行到唔肯行咪抱囉!
阿媽:過馬路危險.
我:我緊係抱佢過馬路喇!
咁樣阿B點可以成長呢?
11點幾就眼訓咪抱佢上床,佢係床到猛攪窗簾,咪同佢轉位,之後佢訓低左,但一陣又起身,訓下起下,後來我發現原來佢睇到自己係玻璃上的倒影得意就係到玩,唯有抱佢訓喇!乖左一陣又曳過,又再放回床上,佢死都唔訓,我就起身落床話〝唔要你丫~咁曳唔覺豬〞,佢訓係床上伸手要我抱,我緊係唔抱喇!隔左一陣佢就喊,繼而自己滑落床攬住我隻腳,我抱起佢收左聲就同佢講:「一陣同媽媽一齊食mum mum,跟住去街街,你而家唔訓一陣扭計咪冇得玩囉!」,佢攬住我僕左係我膊頭一陣就冇郁,再過多一陣望下佢原來訓左,我諗阿B比我鬧完後1分鐘到就訓左.
娣婦來電要遲些到,因為有朋友送〝聖誕禮物〞比阿B要等她,不要緊我沒事做和阿B都未醒.娣婦來到一按門鐘阿B聽到就好似差人搜身咁~高舉2隻手,當我開門擰轉頭就見阿B張開眼周圍望.娣婦同阿B講份〝聖誕禮物〞係XX姨姨送架,你自己拆喇!
我:唉~XX姨姨好似成日都送野比阿B架喎!
娣婦:係丫~差不多每一個月都有一份.
我地去到食野,阿B好乖自己用瓷匙食,阿B都算食得乾淨,平時小朋友會食到全身都係,成枱成地都有或倒瀉晒,而佢只係得枱面圍住個碗既小小範圍有飯,又冇攪住我地,所以我地係3個一齊各自吃,有時都會教,輔助下阿B既.不過,不可以太快讚,還要繼續觀察.


text:
2015年7月3日星期五
《投考空姐(應該)必勝攻略》
反正你地睇左咁耐,最想我寫既無非都係面試攻略者?
OKAY,反正我寫LEE個BLOG,都係為左滿足大家既好奇心,面試都應該係大家有興趣的一部份.
是咁的,所謂既面試攻略,坦白講,都只係由成功左既前人將自己當日所做既事講一次出黎咁解.
我所做既事係好反傳統的,如果閣下睇完認為我唔可信,大可以當我係蘇師傅,玲玲姐果類既9 UPPER就算.
但我首先要講既係,過態請人既準則,一向都飄忽過溫黛颱風的.甚至曾經有江湖傳聞話佢擺個蘇師傅係你後面,睇你八字面相同公司夾唔夾咁話.
所以,信我,過態面試GOLDEN RULE:命運.
如果閣下IN過45678次都失敗,自問相貌中等,身型中等,談吐中等,語言中等,成績中等,請你唔好怪責自己,只可怪你同LEE間公司有緣無份.
其實你並冇比成功人士不足既地方,因為我實在見過太多BELOW AVERAGE既人入左黎.
撇除你不能控制既部份,仲有乜野可以注意呢?
1)切勿倚賴人.我地既工作講求團隊精神,TEAMWORK意思並唔係人地做埋你果份,而係每人都應該要有CONTRIBUTION.飯來張口註定失敗,與其得把口係網上問人幾時請人,請幾多人,請乜野人,不如認真密切留意下報紙招聘,公司網頁消息等等.
2)認真填好CV.無論係招聘日黎見工,還是經網頁遞交求職信,都請你認真將CV填好.冇人話只有去招聘日既人先有機會成功,因為小妹都係THROUGH公司網SEND求職信的.招聘日流程小妹唔清楚,但如果係自己上網申請,申請表去到RECUITMENT TEAM之後會由同事憑你既CV同求職信篩選,再打比你做PHONE INTERVIEW.如果你連CV同求職信都HEA住打,咁真係抵你被FOUL.
3)切記冷靜.如果收到PHONE INTERVIEW CALL,千萬唔好開心到尖叫,差D心臟病發咁.其實PHONE INTERVIEW都係循例想聽下你英文溝唔溝通ABLE,態度友唔友善咁,完全不代表你已經阿媽我得左喇!!!!保持有禮貌,冷靜,BE PROFESSIONAL.你諗下,連佢打個電話黎都失控咁款,你話人地有冇信心比幾百個乘客你照顧先?其實同事打黎一般都只會同你對下資料,要求你用英文簡短咁介紹下自己(太長其實人地冇心機聽架,邊個對你生平有興趣呀?講下自己咩名學歷而家做緊咩有咩嗜好就夠架喇,唔駛搬埋自己袓先出黎講架)如果你冇大問題,就會同你約1ST INTERVIEW時間.其實TIME SLOT有好多個,唔得就話唔得,唔好乜都話得,到時又打黎改X無限LOOP.揀好時間就記得MARK低,做野有交帶,最緊要講唔該,比個好印象人地.雖然LEE PART冇咩大不了,但如果你串串貢,INTERVIEWER係有權係你個ID NUMBER後面打個交叉,直接打你落無間地獄,以後你再SEND CV黎都唔會再IN你.如果MISS左個CALL,唔駛下下又上網問人地點做,咪打番電話去,同人地講唔好意思聽唔到電話,一般都會同你做番個INTERVIEW既.冇人聽咪第二日OFFICE HR再打囉.而自我介紹果PART,有D人會一早寫定,佢打黎時就拎出黎讀,都不失為一個方法架.
4)絕對要準時.其實見咩工都好,遲到一定係死罪.我見工基本上都會預大約半個鐘前到達,除左有時間走盞,去到人地公司都要搵路架嘛.如果人生路不熟,請先上網研究巴士路線,係咩站轉車,車程大約幾耐左右,唔好去到車站先裙甩褲跌咁問人.先唔好講人地對你印象唔好,你搞到自己咁緊張,表現都唔慌會好.走車,搭錯車,唔識落車絕對唔係借口,你咁大個人,去玩又唔見你蕩失路?預早時間到達,即使係小塞車,或者係要等多一班車,都起碼仲趕得切.有大單野就冇得講啦,但如果大單到令你遲到新聞應該都有講,咁當然就情有可原,同埋應該都唔止你一個中招啦.真係驚會遲就預早打黎報定案,講聲唔好意思,交代下大約幾時會到.但如果得你一個遲到,你話仲有冇說服力呢?我地番工遲到一分鐘都係要食WARNING的,因為你有機會影響到一班機既DEPARTURE TIME,所以你話準時係幾咁重要.
5)帶齊所有文件.冇公司會想請冇責任心,冇記性,做野甩漏的人.PHONE INTERVIEWER叫你帶既野,請務必帶齊,用FILE裝好唔好成著菜咁.揀個斯文款可裝下文具外套仔既手袋,孭個CLUTCH咁就真係唔知想點.
6)衣著整齊.你唔係去選美,更唔係去做舞小姐,果D短裙花邊喱士半透明吊帶小背心就收番埋佢啦.見工都應以SUIT為主要衣著.天氣太熱唔著西裝褸,都要著番件裇衫,白裇衫就注意下唔好咁透啦.你亦唔係去IN淫賤OL,粒鈕唔好扣到咁低. 反而著裙定褲又唔係咁大影響,小妹當年好似係著西褲的.但最好熨下佢先好出門口啦.平底/高踭鞋NOT A BIG DEAL,最緊要HANDLE到同埋斯文得體.長頭髮就紮條馬尾唔好咁嬲憂啦.指甲修好,搽番透明或粉紅指甲油,GEL甲都淨色為主,唔好痴隻雪人係度標奇立異.外露身體(包括手臂,小腿等)有紋身/明顯自虐痕跡如界手疤痕公司係唔請既,唔好諗住著長袖衫遮左就冇事,假如你過晒INTERVIEW係要BODY CHECK的,如果有的話可以唔駛黎見工啦.記得要化妝,呢個係基本尊重,但淡妝即可,唔駛搞到阿梅咁既樣.遮下個眼圈,畫番條眉,畫條眼線,搽番個咀已經好夠,最緊要比人感覺乾淨,公司唔係特別鐘意請靚女架咋,唔駛喬裝黎架喇.曾經有朋友緊張到問我見空姐係咪要紮髻同埋著黑絲,我心諗:不如你上去BID件老翻制服黎IN啦咁!總之一句講晒:LESS IS MORE PLZ!
7)BE HONEST.到達見工場地後,HR同事會先簡短介紹INTERVIEW流程,再幫大家度ARM REACH.FYI ARM REACH係208CM,即係你要除鞋趷高,將手伸直,手指頭要掂到208CM高.小妹記得當年我果GROUP有20-30人,真係有幾個係掂唔到架.所以我SUGGEST大家除非你有米7以上,否則係屋企自己試試得唔得先好黎.208CM大約係要掂到高過門框咁上下. 你掂唔到,係要即走,連INTERVIEW機會都冇架!到時盞嘥心機捱眼訓,車錢都嘥埋黎度個高,仲個個望住你番屋企,真係是日最膠,唔好諗住可以呃呃氹氹就過到,係唔得架!
8)少說話多聆聽.LEE個係小妹可以比大家最有用既攻略.其實上面咁多點都只係一般見工錦囊,唯獨是LEE點,我真係希望大家可以記住.你唔係去做AO,CEO,你而家係想做一個日日比客小到飛天的空姐,所以切忌駁咀!無論係GROUP INTERVIEW定係INDIVIDUAL,不停搶發言權想表現自己既CANDIDATE往往都係死路一條.相反,懂得聆聽別人觀點,聽完整條問題,加以分析,懂得係適當時候認同回應並加入少許個人意見既INTERVIEWEE多數都可以入到下一ROUND.細心D,禮讓D,人地唔講時自己先講,DEAD AIR時又會自動補位舒緩尷尬氣氛,絕對能幫助加分.GROUP INTERVIEW其實從來唔係要打敗其他人脫穎而出,而係要合作解決問題,亦冇人講過唔可以成TEAM PASS,記住我地份工講求既係TEAMWORK.我知道叫你地見工時收埋自己好似好荒謬,就等如叫你地係戰場上坐係度冥想唔打唔殺一樣,我唔做D驚為天人既舉動,INTERVIEWER點會記得我呀?但都係果句:信不信由你,反正我又唔係叫你毒啞自己.
9)練好英文/國語.英文就唔駛多講啦,INTERVIEW基本上都係全英進行.小妹以前係TRAINING時先考國語,但聽聞而家INTERVIEW就要考啦,會比段野你讀.雖然我工作成日講英文,但放完個長假冇講一頭半個星期條脷都打結啦,所以INTERVIEW一兩日前最好講多D英文同國語,就好似唱歌先開聲一樣,到時就冇咁甩咳同緊張.
10)STUDY下過態基本背景.過態係一間點既公司,你想申請做咩部門等基本資料,最好先去公司網係咁2睇下,有機會時拋下書包示好,又或者比人問起時都唔駛口啞啞扣晒分啦!
11)雜項.養足精神,熄電話,保持微笑,唔識答問題都唔好騰晒雞黑晒面港女性格出晒黎果D基本野唔駛我教啦下話.
時移世易,數數手指,我賣左身比呢度既時間,一隻手既手指已經唔夠數了.所以而家既INTERVIEW PROCEDURE係如何過關斬將,我真係唔太清楚了.但以上既REMINDERS的確係我的經驗之談,既然你地都下定決心要比過態虐待下先安樂既,COME ON!希望終有一日係呢度遇到你!WELCOME TO THIS EVIL COMPANY!
不過,有鑑於近幾年新員工流失率奇高,主要係因為理想與現實落差太大既關係,我希望大家真係做好心理準備,LEE份都係一份工,仲要係一份極為辛苦既工,你唔係入黎PLAY入黎環遊世界,唔該唔好入左黎做一陣又話劈炮,一係就SHOW一個「我係逗丁屎咁多人工緊係做丁屎咁多野架啦,其他既咪你做囉」咁既死樣比同事們睇.第一,我地即使人工高過你,係因為我地做得耐左有POINT跳,我地都一樣捱過,一樣被剝削緊,我可唔可以同大家姐講「你人工高D,執屎LEE D野你唔係要我做呀」咁丫?第二,你地一兩年貨仔就玩完,我地係要教完又教教完又教教完又教新人直至天荒地老,學海無涯FLYING TIME有限,以有涯隨無涯,殆矣!結果新人做得慢,就由我地去補飛,但新人又永遠好快唔做冇人變舊人,大佬,真係殆矣架!
所以,唔該!三思而後行!做個負責任既人!當我跪求你啦!
2 則留言:


text:
佢原本就應該 2016年 7月完約,我無諗住咁快要同佢傾續約,我無打算同佢續,以佢的工作表現,我唔覺得值得比 long service 去留佢,而且之前佢自己話做 4年就返去結婚,所以我亦唔知原來佢想做多 2年﹗
佢 9月時忽然做得好好 (依家諗返佢可能想續約),之後 10月份的時候,佢問我攞返本 passport,之後就開始做得好差,我有問過佢係咪有咩事,點解攞返 passport 之後,做野就差晒,問佢係唔係借錢,佢又話唔係.之後我問佢攞返本 passport,佢又比返我,但過咗一個星期佢又再問我攞返,今次佢的理由是話星期日出街警察會查,根本就唔係理由,之後我都同佢講,如果你要搵新僱主,就早啲通知我,因為我搵工人都要時間 (其實本passport最初係佢話放我度,佢話怕朋友問佢攞 passport 借錢)﹗
之後成個 10月都做得好差,大頭妹同小丸子轉晒下午班,叫佢要 11:45前一定要出門口等校車,佢就成日到 11:30都仲食梗 lunch,2個校服都未換,自己做得慢唔夠時間,加上有時 2個囡又唔太合作,佢就攞大頭妹出氣,因為佢知大頭妹唔會講返出嚟,小丸子有咩事是會即刻投訴嘅﹗有一次我問返大頭妹,原來佢話姐姐會打佢,不過我問晒成件事之後,覺得大頭妹都有唔岩的地方,我就無特別同姐姐講,只是叫大頭妹要乖啲,同埋如果姐姐再打佢,佢就要即刻話我知﹗
到終於有一次連阿旺都問工人姐姐最近咩事,佢先話原來佢比人呃咗錢,買咗份唔知咩保險,好似金額是大約 $7000 (計埋供款可能唔只呢個數),但其實呢單野我知道是佢上次續約時的事,佢話佢放假返嚟就唔見咗個個人﹗佢比份保單我睇,全部印尼文,我就叫佢自己搵 agent,比 agent 睇下啦,佢又話搵唔到 agent,之後我就幫佢約 agent,打算順便講下佢最近的工作表現.
佢可能以為我地帶佢見 agent 係炒佢,個晚返屋企,佢話自己搵到新僱主係杏花村,2月就返新工,咁我地就叫佢自己寫返封辭職信,做到 12月啦﹗佢又問我地唔係炒佢咩,我地話我地從來無話炒佢喎﹗佢又話咁佢會做到 7月,仲話想唔放星期日揾多啲錢﹗
我地見佢怪怪地,之後個星期一叫奶奶過嚟幫手睇下 2個囡,點知工人姐姐真是癲咗﹗我奶奶講返姐姐全日都失常,同佢講自己撞邪,話我屋企有鬼,又話成日發夢有印尼小朋友要捉佢,佢下午話要去新agent度攞返 passport,返嚟我奶奶叫佢做野,佢就走去沖涼,沖完又話再沖,之後又話要出去,然後拎走晒自己啲行李,返嚟之後又話自己要出去上堂,我奶奶叫佢煮飯,佢話我都唔做,點解仲要煮飯.
最後阿旺都賠足比佢,佢話心安理得﹗連埋機票 $3900,再加請新工人,又唔見 $2萬啦﹗鳴鳴鳴﹗
後記: 最後我地覺得工人姐姐好似有焦慮症,無記性﹑發惡夢﹑成日去廁所...依家諗返佢可能想我地同佢續約,要做多 2年先夠錢返印尼,見我地唔講,自己就出去搵僱主,但又好擔心,因為佢其實嚟我地度做就是第一次出外打工﹗越擔心越做得唔好,越做得唔好越比我地話,之後就一個惡性循環,終於一個月就爆煲﹗


text:
2012年11月18日 星期日
考到喇.......
哩期真係好忙
所以上小左好多BLOG
但我有一個好消息
雖然對大家未必係
就係我考到車牌喇
其實我想講
今次考車成功都真係算好彩
事關其實我學得堂數真係好少
每堂個半鐘
我都係學左12堂
亞教車師傅唔知點解好放心我
每次都成日掛住whatsapp
我諗佢真係有7成時間係whatsapp緊
我根本就係幫佢租車
實際教得真係唔多
學得唔夠多
所以今次考車真係好冇信心
考個日真係好驚驚呀~~~~~
係度等考時
之前仲有兩個考生
佢地都因為掉唔到頭
失敗左
我見到後就仲驚
其實考泊位真係到算係好彩
剛剛泊到咋~~~~~
路試我一向都有信心
所以都冇問題
點都好
一次考到車牌真係好開心
但我都唔係好敢揸住
要老公再同我補補鐘先
最後黎個溫馨提示:
大家以後出街要特別留心睇車喇
2012年10月14日 星期日
莎莎婦女銀袋日
早前係馬會網上申請左account
方便買六合彩
點知就收到馬會既邀請
參加14/10既莎莎婦女銀袋日
除左可以免費入場外
仲有個tea食
橫樹都未去過沙田馬場
一於同老公去睇睇
佢地有三個時段可以去
1200-1400
1400-1600
1600-1800
本身想1400-1600哩個時段
點知full左
咁我地就揀左1200-1400去
一入場就有紀念品
之後我地就坐低享用我地既tea set
仲可對住佢一路食一路買馬賭添
可惜我同老公都唔係好識賭馬
求其買左少少.........輸左
唔洗錢既tea
不過不失喇!!
食完個tea
輸完錢就去行行
憑票可以免費幫你紋身同化妝
但我兩樣都冇玩過
排隊既人唔多(可能有票既人根本唔多)
之後周圍影下相
哩架馬車都好靚呢~
之後仲有兩支免費雪糕
Hea左兩個鐘左右就走了
臨走前
原來仲有好多野賣
手袋呀!!化妝品等等
但我冇乜興趣...乜都冇買到!!
2012年9月26日 星期三
久違了的演唱會
牙...呀....啊.....送你送你!! 祝福永不斷.......
細細個就聽葉倩文D歌聽到大
細細個就聽葉倩文D歌聽到大
要特別講清楚
絶對唔係本人自己鍾意葉倩文
我係鍾情於張國榮(哥哥)架
成日聽係因為媽咪鍾意
當年佢成日係屋企播
所以我係焗聽既
早前就係地鐡見到葉倩文開演唱會
就即刻約左媽咪去聽
氹氹佢開心丫嘛
後來先知
原來媽咪係第一次去聽演唱會
我地買左最後一場
放左工
同媽咪食完晚飯就出發去紅館
點知當晚落大雨(黃色暴雨呀)
結果係加連威佬道都要打的去紅館
可能係因為我對葉倩文冇乜特別感覺
自己本身又唔係好鍾意聽演唱會
所以都冇乜期望
純粹為左陪吓媽咪
最後估唔到佢把聽又真係幾好聽喎
比我預期同想像中好
媽咪仲成日同我講
佢係咪咀
解釋完一輪
佢都仍然係覺得係播帶既
解釋完一輪
佢都仍然係覺得係播帶既
聽完佢咁講- 我就O晒咀
到完場時
媽咪同我講
黎聽既都有反上吓年紀
我望望周圍
又係喎
我發現我真係全場數一數二最後生果幾個囉
完左場
一心諗住應該落完雨
諗住同媽咪坐巴士反屋企
點知唔係黃雨
係紅雨
d 雨大過我用花灑沖涼d水呀~~~~
雖然係有蓋既巴士站
只係等左一陣巴士
都已經全身濕晒
最後都係要坐的士反去
點都好
過左一個好開心既夜晚呢~
2012年9月8日 星期六
我們的新車車~啫屎 Jazz EX2013
識亞唐生時佢已經揸緊部佢既最愛- FTO
足足揸左七年
架車好多地方都開始舊同壞
每年續牌同維修費都好貴吓
今年夏天
部車既冷氣仲要死埋
令我地諗
係時候要換新車喇~
我地睇過好多一手同二手車場
老公睇中Honda Jazz
鍾意佢慳油喎~
本身想買二手車
點知新出既Jazz EX2013
因為攞到環保汽油私家車稅務寬減
變相有得減車價
一手同二手車價錢相差唔多
所以老公另願買新車
話唔洗驚上手車主點用架車喎
話唔洗驚上手車主點用架車喎
我地之前已經係九龍灣睇過
當時經紀姐姐唔係好SO 我地
冇買到
當時經紀姐姐唔係好SO 我地
冇買到
咁之後再去沙田Honda show room再睇喇
今次經紀叔叔積極好多
仲同我地試埋車添
仲同我地試埋車添
老公同我都好鍾意佢有好大既天幕頂 (唔係窗黎架,開唔到架)
內籠亦好寬敞
可以放上兩架單車呢~
用Smart Key
只要袋條匙係身
3米以內
門就會自動解鎖
好方便呢~
其實早前我地去布吉時
都租用過Jazz自駕遊
不過當然唔係2013年版喇
當時老公都覺得實用
容易Handle
最緊要慳唔少油丫嘛
攪左一輪
最後決定買新車
但新車最快10月中先到貨
剛好係秋天開始
到時就可以車架單車去遠D既地方踩
好期待呢
Jazz EX2013
我地訂左哩隻藍色
至於架舊車
其實老公同我都好唔捨得架
我識左佢6年半
而亞唐生識左亞FTO仲耐過識我
佢更加唔拾得喇
早兩日
架FTO已成功轉手
新車主好鍾意架車
點解知佢鍾意
因為佢得一年車版經驗
單出FTO保險就要成8千幾
仲要係ONLY 三保
佢諗完又諗
係我地唔肯再減價既情況之下
佢又話同佢老婆傾掂數後...
佢又話同佢老婆傾掂數後...
佢都肯要
都好既
見佢咁鍾意架車
應該對架車都會唔錯呱~
再見喇
陪左我地6年半既FTO
其實真係好唔拾得你呢
2012年9月2日 星期日
香傭是這樣在法國和蕃的
人氣Blogger (Pandora 香傭講法文) 出書了
一向都有睇開佢既Blog
早係七月就知道佢會出書
當然要支持下喇
但無奈七月係書展搵唔到本書既蹤影
過左書展後係好幾間書局都搵唔到
終於上星期五
係尖沙咀美麗華商場既商務書局搵到喇
本書係講一個香港既過埠新娘去到法國既生活點滴
本書係講一個香港既過埠新娘去到法國既生活點滴
我係公司睇哩本書時(唔好問我做乜可以係公司睇書喎)
同事八掛我睇緊乜書
竟然一睇就愛上左本書
仲攞埋黎睇
好彩當其時我都睇到七七八八啫
所以咪比佢睇住先
佢一路睇仲一路笑添
訂閱: 文章 (Atom)


text:
好耐之前去過一次胡同,收咗$250,包括$100入會費同埋150蚊入場費,我覺得好貴,所以只係去過一次.上一篇我講過,我已經唔想再去Club Houzz,所以我再一次諗起去胡同.
原來星期三唔係好貴,只需$79亦都唔需要入會費.我個日去大概係四點半,個場起碼有20個人,質素有啲都幾OK,大隻佬型,幾多後生有身型嘅小朋友.不過喺呢度有樣野唔好,人係多,但亦都唔係咁容易搵到食,因為個個要求都好高,個個都想食大魚大肉,揀嚟揀去,結果乜嘢都食唔到.
我入到迷宮,一開始都幾受歡迎,有個大隻仔已經捉住我,帶咗我去一個暗處,不過呢就有啲人唔識做,圍埋過嚟一齊玩,結果大隻仔就咁樣走咗啦!
跟住我喺迷宮行嚟行去,真係好多大波仔,但佢未必會想食我,結果就得個睇字.OK,如果我係天菜嘅話,應該就唔會有呢個問題,不過我唔係,所以只可以係度行嚟行去行嚟行去.捉過一條仔入房,不過同佢都唔好玩嘅,玩咗一陣就走左啦.
跟住有個大隻佬好似好鍾意我咁,勁追住我,本來我都OK嘅,因為個胸好好肉,但佢一行埋嚟,個口臭嘅,即刻避開佢.但佢仍然勁追住我,好鬼煩.
係個度留一個半鐘,結果完全無玩一零.不過我仍會再嚟,因為地方乾淨,價錢又唔貴,去沖個涼都抵呀!


text:
同事就係買左呢款cupcakes啦!
個樣真係好得意呀
全部都係茶餐廳造型,
連個紙杯都扮埋呀
有幾款仲有飲各同匙羮,
真係好似呀哈哈
原來間店除左cupcakes仲有donuts,
個樣好似都幾吸引
店員話咖啡係即磨既,
不過Si買果時已經就到晚飯時間,
所以就無買咖啡喇
呢度既cupcakes比平時見到既細個D,
但個造型就真係好有心思
本來想買晒八款,
點知有兩款已經賣晒lu
donut個樣都好吸引,
仲有咸有甜添
佢既份量都係比平時見到既細個少少
除左現成既蛋糕,
原來佢仲有蛋糕粉賣,
俾人自製cupcakes
Si初初以為呢個係就咁食既糖,
原來仲可以用黎裝飾自製cupcake,
個樽都好得意呀
最後買左六款cupcakes加兩款donuts番屋企,
cupcakes有奶醬多,菠蘿油,奶茶,好立克,咸檸七,紅豆冰;
donuts有伯爵茶朱古力同草莓軟心忌廉.
cupcakes始終都係偏甜既,
不過佢份量唔太大個,
所以唔會太膩.
菠蘿油本身可以加片牛油,
不過Si怕肥所以就無加喇;
咸檸七既味道好特別,
D cream有少少鹽,
幾得意;
蛋糕質感都鬆軟,
不過如果可以再濕少少就更好啦!
伯爵茶朱古力味donut有好香伯爵茶味,
唔算太甜;
草莓軟心忌廉donut同平時食既donut個樣好唔同,
中間仲有少少餡,
不過Si都係鐘意伯爵茶味多D
呢度既蛋糕款式都幾有特色,
味道都幾好,
用黎送禮真係一流呀
下次行過會試下佢既咖啡!


text:
驗孕記
講返轉頭,都幾搞笑.我開始時都唔知,但我本身M到都算準,所以隔幾日無黎就覺得有古怪,但無同老公講,之後同朋友K講,我地就約左一齊食飯之後去買棒棒驗,哈哈!!我,都係第一次見朋友咁踴躍,我地去到pharmacy時好似亞媽幫亞女買棒棒咁,好搞笑. 本來打算即時驗,但無奈太夜啦,所以唯有將呢枝棒棒返屋企啦. 返到屋企已經好夜,但都無損我既心情,我買既既三枝裝,朋友K話驗一次可能唔準,驗三次都係同一反應就應該無錯. 我返到佢第一時間去廁所,手震震咁開左第一枝棒棒,隔左一陣,睇見好似中獎又好似唔係,send左張相比朋友K睇,佢話應該係,但都要睇埋其餘既棒棒報告先,之後臨訓前,我再驗多次,都係同一個result,開始有D興奮啦,我朋友都好興奮,哈哈!不過都仲未話比老公知,因為想比個surprise佢,哈哈!之後就正常訓覺,到第二朝早,再用埋第三枝,如果都係既,咁應該無錯啦!個刻真係好緊張,因為我知老公好想要小朋友,點知驗完真係中獎,我就即刻沖返房,個比老公知呢個result, 佢本來仲訓緊覺,都即刻比我叫醒左,佢個刻個樣,我真係唔會忘記呀!!!真係好cute呀!!!呢個真係一個好好好好既生日禮物,我會努力咁比我地既小朋友茁壯成長!
1)
2)
3)
BINGO


text:
花左大半朝時間, 又搭內陸機, 又搭水上飛機, 終於嚟到天堂!!!
嘩...嚟到依度, 風和日麗, 「今日先真正嚟左馬爾代夫!」 甘島Shangri-La's都比唔上呀!
黑色依群係咩嚟? 係魚嚟架!
從來都未見過咁壯觀嘅畫面!
Moofushi 個 lounge 係開放式
好開揚, 雖然唔係好奢華, 但我鍾意呀, 俾人一種好舒服嘅感覺~
未坐低, 一人一杯冰凍果汁奉上
木瓜汁, 清甜又清涼~v~
跟住職員就派brochure.
因為其他團友未到, 所以佢地唔介紹住, 帶我地去食飯先!
第一站: 餐廳
依個就係三餐全包嘅餐廳, 以自助餐為主~
睇下有咩食先...
麵包有好多款
芝士同salami
沙律
新鮮水果
兜完一個圈, 拎左依堆食物先~味道ok
開餐
周圍環境都好舒服架
依個意粉係大廚即叫即整, 味道唔錯架
甜品都超多款^v^ 不過我已經飽喇
聽人講依個椰子雪糕好好味, 自家製, 清甜唔膩, 必試!
餐廳另一個area, 可以望住個海食, 超正呀
第二站: 遊戲室
食飽飽, 團友仲未到, 我地就去左餐廳隔離嘅遊戲室.
依度wifi收得好好, 所以個個聚集晒係度
有個公仔麵頭小妹妹在篤波
我鍾意依度
第三站: Dive Centre
等團友到步食埋飯, 我地就出發island tour.
首先去Dive Centre
入去可以睇到每日有咩活動玩, 日日時段都唔同, 亦會因為天氣而臨時更改.
記住諮詢下教練, plan下你嘅活動啦~
一入到嚟就被依個corner深深吸引住
Excursion Price List
依箋水母燈超靚
第四站: Water Villa


text:
CLIO Waterproof Brush Liner
防水眼線液 #Kill Brown
碳黑色料添加,顯色持久不暈染. 自來水筆管設計.
使用前請輕搖2-3下, 可自動調節出水,使用於眼眶周圍強化線條.
由於我自己都係屬於油眼, 因為眼線既問題仲出過吾少笑話啦,
有一次同我男神去睇戲, 仲記得套戲都成3個鐘左右, 途中打左幾個"喊路",
但都好小心咁用紙巾印走眼水, 點知睇完之後去Toilet 先發現條眼線溶到成隻眼都係,
搞到我要即時落妝如果吾係就嚇死人啦!!
而一支好用既眼線真係可以好幾年都吾轉嫁 事關呢家野係用完再買用完又再買咁嫁嘛,
身為前K牌既Super Fans, 但自從年幾前轉左Packing之後特然溶到飛起.... 自此之後我就試左好多都搵吾返一支岩心水啦!
而係我心目中一支眼線先齊集防水防油既要求之外仲要易落妝嫁 因為絕大部份既黑眼圈都同落吾乾淨眼線/睫毛液引起既色素沉澱造成~
雖然呢個世界無100%防水防油, 但呢支由我親自驗證過真係可以由朝早9點到夜晚12點少少都無甩過嫁~
而我就最鍾意佢個刷頭 除左用哂成支都刷頭都無開叉, 仲好軟硬適中好易控制就算你係初學者亦都可以拉到細緻眼尾嫁!
而且小編難得連啡色都買埋, 佢既黑色因為有碳黑色料添加, 所以好易就夠色
吾需要來來回回幾次咁麻煩, 但居然連啡色都係咁就真係好難得啦!


text:
由於未有攝影師既相, 所以唔可以分享太多野住, 首先分享當日造型, 因為姊妹同化妝師都有影(除左著褂個陣冇)!
總括黎講都好滿意當日造型, 不枉我咁信任June, 當日讚我靚既人真係好多(呢個我知好正常, 哪有新娘不漂亮? 哈哈), 就算係結完婚都仲好多人講我當日好靚, 難得咁多人讚, 真係好鬼開心, 不過已過去了, 只能回味一下!!
褂: 上晝竟然冇人記得幫我影相, 好唔開心, 之後佢地都即刻影返!! 褂頭我唔太識, 只係準備左胡姬做頭花, 對胡姬係一見鍾意架, 果然係冇揀錯, June話某d褂頭好似大長今咁, 其實我都聽不入耳, 講得最多既係: 你話事啦, 信你架喇!!
外影: June之前有叫我買鮮花頭花for婚紗, 但我竟然冇左件事, 個日下晝先知冇頭飾用, 只有皇冠, 本來諗住即刻去買, 但我買左粉紅鬱金香花for晚裝, June都可以用, 咁就唔駛再買了!! 其實我不太鍾意放頭髮落黎, 塊面會肥D架, 不過全日都得一個造型係咁, 講左信佢費事叫佢改啦!!
註冊+進場: 註冊係另一套婚紗, 會用皇冠, 而個皇冠係我三佬係佢s字頭水晶既公司借返黎, 仲借左三個咁多, 不過只有兩個我鍾意, 因為比較細, 一個註冊, 一個進場剛剛好!! June幫我set左Kelly結婚個頭, 本來我好抗拒架, 但set完又係個個讚, 我都放心d, 希望d人唔係呃我啦!!
迎賓: 一早同June講左我只有一個要求, 就係要面唔肥, 佢話迎賓最多正面既相, 所以前面陰既頭髮要整高d, set完我覺得似台灣影相既一個造型, 其實我都係抗拒, 又係個個讚, 咁...唯有接受, 開始發覺自己唔太接受到新嘗試!! 頭飾係June自己整, 估唔到同條裙咁襯, 中間張相係發嫂, 佢難得地集到郵, 有晒我每個造型既相!!
敬酒: 終於有個造型係同試妝時差唔多, set完我都幾鍾意, 今次唔駛個個讚我先接受喇, 哈哈!! 頭飾都係June提供, 中間張相又係發嫂影, 勁呀!!
送客: 婚前幾日June話想我用粉紅鬱金香做頭花襯條裙, 佢話感覺清新喎, 佢最初俾朵花我睇都唔知係鬱金香, 原來佢打開左朵花, 其實我覺得用鮮花頭飾送客感覺怪怪地架, 不過都係個句啦, 要信佢, 咁我就照佢意思買左, set完出黎個個都話個頭花好靚, 但其實我自己唔覺架, 可能我唔識欣賞花啦! anyways, 最緊要有人讚, 氹到我開心!!相中人係我同老公仲有MC Alvin, 另外個頭我都幾鍾意, 都話紮起好睇d架啦!!


text:
Midby爸在昆明的一天
番左工成個月喇! Midby 亦都越來越大個, 越懂事, 唔怪得咁多媽媽都話, 唔想錯過bb既成長, 唔捨得番工.
如果唔係親身經歷, 都唔會體會到bb 原來真係成長得好快.呢幾日為左搞99日宴而睇番Midby第一個月好多相同video, 我發覺我真係好冇用, 竟然對佢出世之後o個幾個星期冇咩印象.究竟係我記性有問題, 定係bb真係太快大呢? 好在世上有videocam 既發明, 令我可以睇番佢之前既片段, 叫做唔太過有遺憾啦!
呢個星期由於Midby爸上左昆明, 媽咪出左來陪我地.其實我覺得冇左Midby爸夜晚o係屋企唔係太大問題, 好多時都係姐姐一個搞掂, 最多係我忙小小, o係姐姐做野時我睇住Midby.不過奶奶太緊張, 佢講到明如果我媽咪唔出來陪我地, 佢會擔心到訓唔著, 加上本身媽咪都緊張, 覺得屋企冇個男人o係度唔係咁好, 所以由Midby爸上左飛機o個日開始, 媽咪就o係度訓.
雖然都有好幾年冇同媽咪一齊生活, 但係始終都係媽咪, 有佢o係屋企, 好自己個心真係定d.我有呢個媽咪又係幾生修到.有佢o係度, 我幾乎唔洗照顧Midby, 可以做自己既野.不過我又驚Midby唔認我, 所以都會抽d 時間同佢玩.
番左工之後真係覺得少左好多時間陪Midby.番到屋企早既就6點, 之後好彩既, 時間就到就餵Midby, 之後又食晚飯喇, 食完又去沖涼之後又去pump 奶喇.話咁快又10點, Midby 呢個時間又要食奶, 多數呢餐由我餵, 但餵完同佢玩一陣都已經10點幾11點.之後姐姐就會um佢訓, 而我就上下網一陣又到12點喇.訓得一陣又夠4個幾鐘又pump 奶<---日日既生活就係咁喇.所以做一個working mother 一d 都唔易, 我已經好好彩, 有工人同屋企人幫, 都仲覺得辛苦, 請問邊度有d EQ 課程比我讀, 等我可以高d EQ呀?
等多幾日Midby爸就會番喇! 不過媽咪亦都唔會再o係度訓啦! 到時我又會再忙過喇!


text:
今日係我同老公第一日返慕道班,由於Siubee今日要返工,所以佢今日就返唔到喇! 我同老公喺媽媽屋企食完飯便坐一個站馬鐵再行路過去,原來條路好靜o架! 我諗下次我哋都係坐的士過去好d! 縱使有老公陪住,我都有d驚.
我哋早咗少少去到,導師Theresa和有d同學都到咗喇! 原來每次都要點名的,仲有每人一個名牌添! 但老公個姓寫錯咗喎! 原本歐陽,寫咗毆陽,好攪笑呢! 過咗一陣,另一位導師鍾修女都嚟咗.咁我哋就開始喇!
首先唔少得嘅當然係自我介紹啦! 原來有幾位同學都已經受洗,今次嚟係再慕道嘅.自我介紹完之後,導師Theresa就強調我哋係一個團體,在呢個團體入面可以通過學習同分享讓我哋認識神,認識到其他人,同埋認識到自己.之後就有一個小活動,叫我哋寫低"別人眼中的你"同"你自己眼中的你",這個活動可以讓我哋知道,世界上沒有人係一樣,even世界上都無兩片葉子係一樣的.導師Theresa再叫我哋可以寫下自己三個優點,睇吓自己呢個星期可以實踐幾多次.
由於影印機壞咗,下星期才派schedule,上面會寫咗我哋呢兩年會學習嘅topic,原來有d特別日子我哋要返埋星期日添!
一個小時時間好快過去,下星期再見.


text:
尋日延續大前日既事與老公炒左獲金既!今日唔係我一個人炒係一齊炒.
今日阿媽放完假,即係我又放完喇!雖然,呢幾日我都放假,但都冇時間整餅,因為要寫Blog吖嘛!北上完都冇乜肥到,但呢2日老公放夜要等埋佢先食飯,攪到我又肥左好多~激死!老公話唔關事喎!
今日出門口前老公做不定期動作,就係全屋噴殺蟲水行動,我行左出門口等,老公突然~嘩!小強丫~,我與老公都係好怕小強架!我即刻折返問係邊?老公係廚房用殺蟲水一噴窗個角位,小強迅即彈落洗碗盆,繼而跳左落地不知去向,一切都要等夜晚先攪.
今朝心血來潮,因前幾日北上買烘焙用品一係就貴,一係就冇得買,我只係買到一樣想買既野,所以今日再買過,順便去睇下前排Blogger話我知荃灣開左〝二德惠〞,咁又順便約埋熊貓姐姐吃lunch,去之前我都將〝橘子〞和〝二德惠〞2間格價.
我地吃完飯熊貓姐姐與我一齊去〝二德惠〞睇下,阿B入到去一陣又要走,放落地又攪攪振,之後叫熊貓姐姐幫我睇住佢一陣,跟住我就買左〝朱古力粒〞和〝蛋糕轉台(矮身)〞,個轉台係為高達叔叔買,因為佢鐘意食傳統忌廉蛋糕,所以等佢生日我就會試下整一個比佢吃.不過,我唔知買高定矮好都係相差十幾蚊,我交由熊貓姐姐幫我決定.
之後熊貓姐姐要返工,而我就帶阿B去〝橘子〞買個瑞士蛋糕盤,買左之後又好擔心個size唔〝arm〞,因為忘記左帶個焗爐size,但係得3個size,之前買錯左一個,根據它買應該冇錯掛.
夜晚食完飯與老公搭電梯回去,入電梯一陣老公向上望,但個樣好驚,我跟佢視線望,嘩!駛唔駛咁大隻丫!隻小強仲大隻過我隻手指公,唯有出去等另一部電梯,行出去時幾驚佢跌落嚟丫!
返到去老公開始搜索今朝隻小強,隻野走左去廚房門後面掩掩一息,老公立即叫我拎頭先新買既殺蟲水加多腳~即死,沖落大海.
尋晚問左老公明天要唔要返工,佢話唔駛,今日晏晝又話要返,唔緊要喇!明天肥仔和阿媽都要返工,我都要湊阿B,到夜晚又話唔駛,咁我明天湊阿B落嚟等娣婦放工帶阿B回娘家吃飯.


text:
尋日朝早同阿B講過一次〝明天與肥老豆同你去街街,你早D起身勒喎!〞.
嘩!阿B原來聽到架!肥仔話佢今朝4點幾走入房叫醒肥仔丫!
阿B又唔駛咁早喎!之後又訓返,不過,6點幾又起身.
7點幾我打返去時,阿婆話阿B起左身,但8點幾我返到去佢又訓左,
再比佢訓多一陣就叫佢起身,因為9點半前要到健康院.
姑娘話阿B講野方面未如理想,所以2歲半仲要返健康院.
我地見完姑娘後,又見到肥阿哥個朋友,
佢地兩公婆又係帶個囝來做〝2歲成長監測〞,
佢地個囝亦都係阿B個朋友仔嚟架!阿B大過佢2,3日,
人地都識叫爸爸,媽媽和其他野,阿B都未識.
之後我地就向肥阿哥家出發,途中肥仔與阿嫂電聯後,
就話今,明兩日都游水,哦!你地游喇~我唔游喇,我冇游衣.
去到肥阿哥家,阿B係好眼訓打晒呵欠,但又唔訓要四出攪野,佢要打機.
佢係張梳化到碌來碌去好危險丫!
有見及此~肥仔就用滕條嚇佢勒!佢又係到抄喊,其實就係嗌,
小朋友最叻用呢招.順手叫佢訓,叫佢合埋眼,佢就用臭屎被遮住,
訓醒就可以去游水.
我新鮮整左〝富士蘋果沙律〞與阿B一齊分享,佢食左半個都唔夠喉,
但小朋友唔可以食咁多.
攪左好耐先訓,訓左1個鐘多D,我見阿B換完件戰衣先,
又著多件野咪問下咩嚟!肥仔話保暖架喎!
阿B話要做熱身先.
阿B自己一個係BB池玩,佢跳完幾下,然後雙腳離地浮起,呢個都未算叻.
娣婦話上次阿B係大池距離池邊2米到,佢係冇人扶之下自己游回池邊,
肥阿哥錄低左,有時間我都要睇下佢幾叻仔先得.
衰豬去到大池就游背泳,阿嫂傍住佢,佢成日自己翻轉身好似人地游背泳咁!
阿B都唔係去左好多次游水就識,同埋應該都冇乜點教佢,
因為佢都唔聽人講既!阿B係叻仔,但都係果句喇!
最衰就係唔講野和唔係好應人囉!
阿嫂話游完水補充體力,阿B食D粟米先.
晚餐阿B食烏冬,食完又係梳化〝攤斗〞睇電視,,睇下佢坐到.
輪到大人開餐喇!衰仔睇完電視又嘆完就又嚟攪攪振,又要食喎!
不過,佢地都食到尾升邊樹有野比佢食喎!
阿B食完野又話要做運動啵!
我地冇開波波池,但就拎晒D波一齊癲左一陣就離去.


text:
2015年9月8日 星期二
嘉華大酒樓 @ 官塘 ( 8-SEP-2015 )
雲耳勝瓜炒肥牛
菠蘿生炒骨
豉汁蒸黃立鯧
( 8-SEP-2015 TUE )
自從媽咪身體唔好之後 真係好擔心 我真係好難一覺瞓天光 所以上次去大陸旅行 係咁瞓係咁瞓 瞓番夠本 個人真係舒服好多 但其實我係個心好攰 真係好在媽咪有個好工人 減輕我好多負擔 起碼佢會 mon 住媽咪食咗幾多嘢 迫佢做運動 咁真係差好遠架 好過唔郁嘛 ~
早餐食奄列 份早餐黎咗無耐 8 卦又黎埋 勁驚佢食咗我份早餐呀 因為佢都係食奄列嘛 哈哈 ~
菇場忙下停下 最恐怖係我居然唔記得開 D/N 不嬲係 1 號開 但我居然唔記得 好在 A/C Dept 要開票 問我有無開咋 我仲話開咗攏咗喺 tray 可能其他同事做咗 filing 丫 我做咁耐 第一次咁咋 我覺得自己都好離譜咯 自己都接受唔到呢 ~
食完 lunch box 就去 Panash 買麵包比里奧大人做聽朝嘅早餐 之後去買零食比自己 買完就番菇場喇 ~
我同里奧大人講話好辛苦撲出去買架 佢問我真定假 我話係真辛苦囉 之後原來佢話個包係咪真係買比佢 因為我好小買 d 咁包 唉 都唔了解我啦 我都唔係咁鍾意食包 點會買比自己喎
$20/包 都幾好味喎
菇場又係忙下停下咁啦 死 8 卦成日最鍾意經過我個位 之後就輕輕力推我張櫈 咁頭先見佢行開 我走埋佢個位度 放幾個萬字夾落佢張櫈上面 之後問佢做咩張櫈咁多萬字夾 佢勁喎 估係我做 不過我唔認住 佢就話應該頭先拎 file 跌出黎 哈哈 不過我最後都同佢講番話係我放嘅 佢話得我先會咁無聊呢 ~
放工即走 今晚同媽咪 家姐食飯 因為家姐星期四去沙巴 咁早一晚食好 d 可以執下嘢嘛 ~
去到媽咪屋企就分藥 咁家姐一陣番到黎就咁 double check 就得 慳番好多時間架 ~
6 點半落去酒樓 里奧大人 7 點 send 咗張豬扒飯嘅相比我 仲以為佢已經番到屋企 原來佢喺公司附近食 咁都好 早 d 食 多 d 時間消化嘛 ~
家姐今晚勁塞車 差唔多 7 點半先到 食完就同佢去萬寧買嘢 之後番媽咪屋企喇 ~
見到媽咪腳郁郁 家姐話媽咪依家都會腳郁郁 咁都好喎 起碼郁 但又唔會大動作嘛 ~
同家姐 9 點走人 因為佢要去我屋企拎馬幣 估唔到仲有 RM400 咁比埋佢啦 反正我短期內唔會去 咁比家姐用好過 再比埋平安利是佢 佢坐到 10 點唔夠就走 咁我都沖涼 lu ~
真係好攰 所以 11 點瞓喇 ~
2 則留言:


text:
魚香茄子肉鬆煲
回味菠蘿咕嚕肉
( 11-APR-2016 MON )
嘩 尋晚瞓得勁唔好 去咗 2 次洗手間 唔知係咪飲咗湯呢 ~
雖然瞓得唔好 但都 ok 精神 唔係走肉行屍咁款 ~
今朝里奧大人去北角見客 所以陪我食早餐 開心開心 ~
菇場忙呀 勁充實 好快就 lunch time 但唔太餓 所以食小小麥皮算喇 ~
忙到 3 點左右就搞掂哂 可以抖下 lu ~
里奧大人又要去官塘見客 之後再去睇牙醫 今次最後一次去牙醫度喇 我完全都唔知佢做過 d 咩添 只係知道要杜牙根 但呢個醫生唔掂啦 姑奶仲話好掂好掂 我都同里奧大人講咗啦 話姑奶話好就即係唔好 因為佢覺得好就=全宇宙最好 但佢只係睇個呢個牙醫咋喎 都無同其實牙醫比較 咁點為知好好呢 ?! 同埋我上網睇過話呢個牙醫唔掂家嘛 但里奧大人又無時間搵其他牙醫 咁先睇呢個 之後另一個姑奶都話呢個牙醫唔掂呀 所以叫里奧大人唔好再信姑奶講話乜好乜好喇 哈哈 ~
我好攰呀 又頭暈 同里奧大人講話出去食 同埋尋日見到太興有驚喜價好似好抵 所以去太興食呢 ~
里奧大人同我同步番屋企 咁放低 d 嘢就去太興喇 6 點去到就啱啱係晚市時間 今晚早 d 食早 d 休息 ~
食完行個大運就番屋企喇 無啦啦搞肚痛 都應該係油得滯架喇 次次都會咁呢 ~
沖埋涼就打機 食埋生果就休息喇 里奧大人就繼續做公司嘢 做到成 10 點呀 佢沖埋涼抖陣 我自己 10 點半就瞓先喇 因為覺得好凍又好攰呢 ~


text:
1 February 2007
Where is the bottle of Rum?
2007.02.01
第 231 次飛行
因為去個程工作時的感覺不是太好, 加上已經知道partner 是怎麼樣...所以未上機前, 我就已經諗好哂上到機要做d 乜乜乜...忽然覺得有d 壓力, 可能full load 啦, 唔想做得唔好...今次為免又出錯, 我提議我派overnight kit, 佢派headset 就可以了...
但到左做service 時, 始終都係出左問題...其實所有客人都好好...(係得兩位客人唔想食三文魚呢樣 appetizer, 而想將 main course 之一的 soup 當做 appetizer, 之後 main course 再要多個main course 的其中一樣 e.g seafood rice. 意思即係佢地想要兩個main course 囉! 咁梗係唔得啦...我地只有 exact amount of main course 咋! 有位客人...乜都唔食, 淨係要soup, 阿姐唔想提前整俾佢架, 因為阿姐都好忙, 但冇辦法啊! 客人一定要立即食...) 咁話說我serve drink 的時候, 有位客人要 dark rum 喎! 我真係唔知乜野叫 dark rum...紫姐聽完都唔知係乜黎, 只係知我地有rum, 但冇"dark" rum 囉..haha! 傾左一陣, 都係冇結果, 於是我同客人講, 我地機上面係有rum 呢樣野, 不如我拎俾佢睇, 睇下係唔係佢想要的rum 啦! 於是我就叫同事y 拎支rum 俾我...點知佢隔左好耐都冇拎俾我, 咁佢再問我有乜野需要時, 我就問佢 "頭先我要個支rum 呢? " 同事y 呢個時候先同我講搵唔到...仲同我講應該係紫姐架trolley 上面, 我心諗, 如果真係係紫姐架trolley 上面, 咁紫姐頭先一早show 左俾客人睇啦...之後我一邊serve 其他客人, 一邊望下紫姐的trolley, 我兩隻眼都望唔到有支rum 係紫姐既 trolley 上喎! 點解同事y 4 隻眼 (因為佢有戴眼鏡) 竟然睇到有支rum 係上面呢? serve 哂所有客的drink, 我番到galley 問紫姐有冇俾個客睇支rum, 紫姐話"未呀! 同事y 話搵唔到麻!" 呢個時候紫姐忽然係個cart 搵到支rum 出黎, 成個galley 靜哂...之後我聽到紫姐向同事y 說: "呢支叫rum..." 我立即冇眼睇, 係紫姐手上拎走左支rum, 盡快離開galley, 俾客人睇...其實我覺得同事y 回程已經好了點, 不過依然得唔到兩位阿姐的歡心...紫姐又說了句..." 我地好似少左個人做野.."
雖然只有6 小時的機程, 但都有1 小時的crew rest, 不過我就訓唔著啦...
我早過同事y 起身, 入到galley, 紫姐立即同我講, 一陣我會與同事y 的工作調轉, 我stay 係 galley做assist 就可以了, 同事y 就出 trolley, 因為覺得放佢係galley 一d 作用都冇...我梗係開心啦...出車係好既, 但問題係成日彎腰..好辛苦...crew rest 完, 我其實感到自己條腰有點痛...所以最後一個service 唔駛出trolley, 好開心啊! 加上有成一半人都唔食野, 所以service 好快就完結了...
Subscribe to: Post Comments (Atom)


text:
BIG DAY當日上午接新娘前同出門嗰時用多咗時間影相所以好趕(其實本身都已經唔夠時間),唯有臨時縮短玩遊戲嘅時間,但後尾睇返Samd day edit條片就覺得值得!!因為出嚟效果好正,花咗嚟影相/拍片嘅時間真係好抵!敬茶時Pattor都會講吓D好意頭嘅說話但唔太多,太多我都嫌老土頂唔順啦!去到男家真係得返好少時間,又怕遲咗趕唔切去教堂註冊,佢地好醒目咁配合我地拿拿聲敬茶影完相走人!最後當然on time啦!喺伯大尼影嘅相仲非常靚添!!
DVD個盒印埋我地張相,仲有名同日期,張相揀得好好吖!!
Same day edit條片之前已經POST過,我自己非常中意!成長片段就...罐頭嘢囉!罐頭template我接受,亦都預咗,不過佢地D template真係有D嚇人不敢恭維!最後因為時間唔夠我都係求其收貨...呢個係唯一美中不足!!
Luster Angle成班都係年青人,好玩得好好笑,但做起嘢上嚟又好認真!多謝你地呀!!
費事重覆POST咁多相,想睇相就睇返舊POST啦!
婚禮攝錄 - Luster Angle confirmed
Our Same Day Edit by Luster Angle
Tel: 9287 6520 Man


text:
前幾日講起電腦火牛,朋友似乎出奇地覺得我點解用750w火牛,其實都只係為日後硬件升級同火牛衰退作準備,電腦火牛會隨住使用年月效能衰退是沒辦法改變的事,而且除住自己加上唔少hdd,cpu由雙核換成4核,用電亦提升,適逢上一隻cosrair hx520 520w火牛因為貓毛而爆炸死亡,送到代理漢科查出死因後,代理竟然肯免費換新品給我,我亦打蛇隨棍上,要求加錢升級為hx750 750w modular火牛,所謂modular power supply,就係轉換後的+12v-12v+5v-5v,pci-e power的接線為獨立模組式可以隨用量接駁接線數量,唔洗好似以前咁一大抽線用唔晒o既只可以扎起佢或由佢"條條fing",好似我咁無需要用pci-e power額外供電的display card,就可以插少兩條pci-e線,唔洗阻住通風,不過而家新d o既modular火牛連底板24pin都用埋模組化,可以方便執線真係唔錯~
有朋友問我用750w唔會浪費電力咩,其實用電量係睇系統用電量,火牛750w只係表示火牛o係可以提供最大750w輸出,如果我個系統只係用200w,就算我係用1000w火牛,都只會用200w電,當然亦要考慮火牛的轉換效率,所以有稱為80plus的認證,80plus就係代表火牛由ac轉dc,扣除電阻廢熱流失之後,有80%或以上的轉換率,不過80plus(現更有80plus金,銀,銅,鈦認證)不代表實際使用數據,因為80plus認識的一大問題就係測試溫度,有好多80plus火牛只需在15度攝氏左右之下有穩定80%以上轉換率就得,不過世上有幾多國家成年都15左右架,火牛亦因為溫度上升而降低效能同轉換率,所以有80plus的火牛唔代表o係你屋企用都有80%轉換率,亦唔代表造工好同耐用,所以都係o個句,買咩之前都請做好資料搜集~~
另外gtr火牛亦稱跑車牛,最出名為放煙花 :p


text:
2009年9月12日 星期六
土耳其之旅 - day 7 (完結篇)
以前寫blog真係好勤力日日update, 宜家愈來愈懶簡唔中先想寫下..最慘有時出街食飯已經唔想影相upload上blog啦..真係唔知點解失去左寫blog既動力?
都係要完成埋我既土耳其之旅既blog先...費時爛尾呀.
好啦..最後一日係土耳其呀..我地一早食完早餐就去遊船河...今次會睇到一條誇越聚亞2地既大橋...
這一隻就係我地今次會坐既船啦..都唔錯呀.
這一個就係水晶皇宮...遊完船河之後我地都會去既地方.
大家知唔知這個building係咩來.....原來係女子大學來...隔過少少就係男子大學..真係正呀間大學對海真係寫意...唔知咁樣讀書係咪會叻d呢?
這2隻就係土耳其既首富既船..真係勁呀...唔知我地香港首富又無一隻好似上圖咁大既船..基本上成隻郵船咁大呀..
這一條就係橫越歐亞大橋...去完諄船河之後..我地就去杜瑪伯爵水晶皇宮啦...不過這個皇宮要俾錢先可以影相既..當然咁難得來都係要影下既.其實以水晶皇宮為名主要係宮內採用左全世界最大之水晶吊燈, 入面真係好各大小既水晶燈呀..真係好靚好大...宮內仲有全世界最貴既地毯呀..基本上咩野最貴既野都係這個皇宮咁...估唔到土耳其既人咁有錢呀.
行完皇后食左個lunch又係市內行左一陣呀..其實導遊原本話今日我地有好多時間既.佢仲話多時間都可以帶我地行shopping mall...點知係istanbul真係好塞車呀...好地多左既時間都係去左塞車果度..都無機會行下當地既大型shopping mall啦....最後我地一早就食埋最後一餐係土耳其既晚餐就向機場出發回港啦...我地真係早好多..我地成團人係機場就等左成2-3個小時先有得上機呀..
不過這一團真係令我好滿意好開心, 無論食, 住,行程都好好.如果大家真係有時間, 土耳其真係一個值得一去既好地方.
土耳其之旅 - day 6 (part 3)
食飽飯又沖埋涼舒舒服服出去行下街...初頭都預計無咩野行, 最多咪行1個鐘就走人.點知原來個夜市真係好精彩, 所以我地行到晚上成12時左右先回酒店.晚上最多就係食店又有d cafe咁...真係有d似旺角咁好多野食, 又好多類似kebab既店鋪. 我地原本出去都無咩目的咁亂行, 後來俾我發現到土耳其既地下鐵, 我又好開心咁走入去亂影一通.
後來行到咁上下, 見到有waffle食呀..hee為食既我又走左入去叫左一個share試下..我叫左個waffle再加左d水果同開心果&白朱古力醬...都幾抵呀好似US 8都算唔錯呀.不過我叫左一個白朱古力醬太甜啦, 反而個開心果醬又幾好味唔錯.
後來我好再去到一條街果度真係好精彩好多人2旁都好多店舖, 真係似旺角既女人街咁, 不過成條街好長,我地行左好耐都未行完就回頭走啦.簡唔中仲有d street car係度行
土耳其之旅 - day 6 (part 2)
hohoho..ar mui真係知我心意..無錯, 一個咁鬼為食既人有成2個小時更係去搵食啦..其實一早已經銷定目標我要食kebab啦...行去大市集途中已經見到好多鋪有買d轉轉燒肉, 睇到已經心思思想食...傻傻地亂入一間就算...怕唔好食叫左個牛肉kebab就算啦...估唔到咁好味喎..第一啖食落覺得有d "so so"地, 仲以為食羊肉.不過味道都唔錯, 佢地無落任何汁料, 入面包d蕃茄, 薯仔少少生菜同牛肉...覺得係香港都無咁好味(當然更係心理大過味覺, 身處異地當然覺得好味好多)
見個kebab咁鬼正, 我地更係要再試野食...見到枱枱都叫到好似滿漢全席, 真係流曬口水, 其他人真係每人一個pizza, 見到都好想叫佢地俾塊我食.跟住我又再研究左個menu一陣, 我今次真係叫羊肉啦..其實都有d似kebab咁有塊薄餅, 配d少少飯, 少少燒青椒等...反而這個羊肉就無"so"味..真係特別..不過2樣野都咁正..食飽係間餐廳hea夠先回去集合.
集合完之後....領隊就話帶我地回酒店順便到附近食晚餐...唔係化..咁早食..不過算啦今餐係我地唯一一餐既中餐, 之前去埃及已經有經驗, d中餐仲差過食buffet呀, 所以我地對中餐都無咩expectation...不過估唔到原來土耳其野食好味, 連中餐都唔係太差.
估唔到土耳其既魚都幾好味唔錯, 今餐真係食到個個都好滿意..不過我都係樣樣試左少少就收口, 因為太飽啦..不過勝在叫做咩都試過先滿足.
好啦..咁早俾我地食完飯, 事關我地住既酒店附近係有一個夜市場行下, 就似香港既尖沙咀/旺角咁啦...所以一早俾我地食完飯就回酒店check in
估唔到最後一晚住係土耳其既酒店都唔錯, 成間boutique hotel咁幾靚幾舒服....好啦放好行李, 沖埋涼就準備出去睇野最後睇下仲有無咩野要買啦..
土耳其之旅 - day 6 (part 1)
住在一晚愛琴海附近既酒店又要離開真係有d唔捨得. 今日一早要搭飛機回到Istanbul, 所以我地都要好早起身.一早起身天都未光, 所以我又走出去睇下個景係點樣先..睇落都幾得意又無聊地係露台影左一陣相.
一早到左機場check in等上機, 到左Istanbul都已經係中午時段啦.來到istanbul就好似去到一個發展城市咁人多車多成日都有traffic jam. 一落機就車左我地去食lunch先啦.
其實來土耳其最喜歡就係飲這個豆湯, 就算係香港飲既豆湯都無這個咁好飲可能當地落得比較多香料.
lunch今日食雞肉串配飯, 估唔到佢地這裡既串燒真係燒得唔錯, 好juicy好好味.
食完lunch之後我地就行路去藍廟&聖蘇菲亞大教堂, 事關行去都係十幾分鐘, 如果我地又要坐車可能仲會耐過行.
未入去之前領隊帶左我地去附近既廣場睇這3支野...最有印象係一支係由埃及運來..(不過唔好問我咩來有咩用等..我係唔記得左啦)
係廣場出面有好多人買燒栗子, 粟米
影左一陣相, 佢開始帶我地去聖蘇菲亞大教堂 - 這教堂係公元537年由查士丁尼大帝興建, 是一座拜占庭式的建築物, 圓頂, 室內無柱. 這教堂原為基督教興建, 後來被伊斯蘭教取代係土耳其既地位其後亦改為伊斯蘭教廟宇.不過教堂內仲有好多耶穌等牆畫.
行完大教堂之後我地就去藍廟 - 由於廟內用藍色既磚頭鋪滿已得名.不過我入到去參觀都唔係覺得好藍色...不過內裡又真係幾大幾靚既.原來佢地伊斯蘭教徙入去前都需要清潔好先可以入去架..這處就係佢地清潔地方.
佢地教徙參拜時係分開男女, 當然男係前女係後面啦.入廟前
睇完藍廟之後, 我地就去左伊斯坦堡既大市集行街街...這個大市集真係好大好多商店, 所以好易迷路, 領隊仲要千叮萬嚀叫我地要認住出口唔好唔見呀.入面真係有超過3千多間店鋪
最勁係俾成2個半小時我地去shopping喎..真係唔簡單...不過我地都無咩要買...大家又估唔估到我地點樣花這2個半小時.
訂閱: 文章 (Atom)


text:
2014年1月30日 星期四
蛇年最後 1 日
今日係蛇年最後 1 日,即係年三十,狐媽媽喺度同大家拜個早年,祝大家馬年龍馬精神,馬到功成!
狐媽媽呢個新年都會幾忙碌吓,忙碌於照顧兩位狐小姐;因為兩位狐小姐輪流發燒,早幾日狐家姐開始燒,今日終於叫退番少少(啱啱到臨界線),點知發覺輪到狐妹妹起燒,真係一波未平一波又起;再加上狐爸爸年初三開始要出 trip,20 號先返到黎,狐媽媽要自己 1 個湊兩個,希望搞得掂喇,兩位狐小姐快啲好番喇!
狐媽媽只想來年一家身體健康,開開心心!
狐媽媽呢個新年都會幾忙碌吓,忙碌於照顧兩位狐小姐;因為兩位狐小姐輪流發燒,早幾日狐家姐開始燒,今日終於叫退番少少(啱啱到臨界線),點知發覺輪到狐妹妹起燒,真係一波未平一波又起;再加上狐爸爸年初三開始要出 trip,20 號先返到黎,狐媽媽要自己 1 個湊兩個,希望搞得掂喇,兩位狐小姐快啲好番喇!
狐媽媽只想來年一家身體健康,開開心心!
2014年1月27日 星期一
預備 N 班大作戰
話咁快狐妹妹就黎 1 歲喇,又係時候要開始幫佢報 N 班喇!
其實已經諗住俾狐妹妹讀番狐家姐之前嗰間學校,因為校服書包樣樣有齊;打過去學校問,佢地話今年 9 月先開始接受 2013 年出世嘅小朋友報名!
雖然都大機會讀得番間學校,保障起見都係幫狐妹妹報埋其他學校作後備;估唔到咁快又要開始進入不停填表,等待收通知信嘅階段喇!
2014年1月26日 星期日
第 1 份農曆年禮物
今日同兩位狐小姐返狐婆婆到團年,估唔到會有禮物收;原來係狐姨丈嘅媽媽親手織咗 2 條蝴蝶頸巾俾兩位狐小姐,1 條紅色,1 條粉紅色,好靚,真係多謝哂狐姨丈嘅媽媽!
見到 2 條蝴蝶頸巾,睇黎狐媽媽又要做番織女,織嘢俾兩位狐小姐,如果唔係,啲工具又生锈架喇!
2014年1月25日 星期六
特區護照同身份証
其實由舊年已經話幫兩位狐小姐申請特區護照同身份証,但係狐媽媽一直都懶懶行無做到!
上個月終於的起心肝幫佢地申請;填好哂表寄咗諗住實無問題,點知彈番轉頭;原因係証件相唔啱規格同埋副署人漏咗少少資料無填到;要同兩位狐小姐影番正式嘅証件相同搵番副署人補番資料再交多次;今次終於搞掂喇,收到信可以去入境處攞護照同身份証喇!
今日狐媽媽見有時間就同佢地一齊去入境處攞護照同身份証!可能近農曆年嘅關係,超多人攞証,排咗成個鐘先攞到;兩位狐小姐終於有証件喇,黎緊等狐爸爸出完 trip 返黎就可以安排同兩位狐小姐衝出香港喇,期待中!
2014年1月16日 星期四
SD card 瓜柴
張 SD card 係狐媽媽上年換 Note II 嗰陣狐爸爸買俾狐媽媽,一直用都相安無事,而狐媽媽只係間唔中先 backup card 入面嘅嘢!
尋日心血來潮諗住開啲相黎睇吓,點知一打開 photo 個 folder,好多都變咗灰色無嘢,再 click 入去,話 "file not found";心知不妙,即刻 boot 機再開,點知佢居然彈咗 "SD card damaged" 嘅 icon 出黎,shit,再試 boot 機再開,如事者試咗 4,5 次,結果都係一樣 "SD card damaged",咁啲相咪無哂?!狐媽媽至少影咗成 5 千幾張相架,即刻話俾狐爸爸知,佢叫狐媽媽攞番張 card 出黎,返屋企再用電腦試吓開唔開到!
今日試吓喺公司開,load load 吓彈咗 "file is corrupted or unreadable" ,啲相咪真係無哂?!狐爸爸話俾佢今晚喺屋企再試吓救唔救到,希望救到喇,呢個故事教訓狐媽媽下次真係要定期做 backup!
2014年1月12日 星期日
蝴蝶酥(附食譜)
多謝包友分享教整蝴蝶酥嘅做法!
食譜:
急凍酥皮 1 塊
砂糖 適量
牛油 少量
做法:
將酥皮解凍回軟;枱面灑上適量砂糖;然後放上酥皮按一按;塗上少量牛油溶液;再灑上砂糖掃勻;上下兩邊開始向中間各對摺兩次,然後對摺;用保鮮紙包好放番入雪櫃雪 20 分鐘;雪完攞番出黎切件;切口向上;整成 "Y" 型放喺牛油度;預熱焗爐 180 度;焗 20 分鐘至金黃色;反轉再焗大約 10 分鐘同樣至金黃色;放涼即成!
今次加多咗糖就好好味,但係火都係控制得麻麻,焗得燶咗少少,要再努加吓!
童心世界
話說尋日三色台有 1 個節目係講南極,其中有 1 部份係講企鵝!
當時狐媽媽同狐妹妹喺房瞓緊覺,而狐爸爸就同狐家姐一齊睇呢個節目;正當狐媽媽差唔多瞓著嗰陣,狐媽媽聽到狐家姐突然爆喊,而狐爸爸就不停安慰佢,過咗一陣狐家姐先平靜番;狐媽媽當時無出廳睇發生乜嘢事,估應該係狐家姐睇到小企鵝死咗所以喊!
今日狐家出街坐車嗰陣,狐爸爸講番尋晚嘅事,狐爸爸叫狐媽媽估下狐家姐點解會喊,狐媽媽問狐家姐係咪因為見到小企鵝死咗所以喊;狐爸爸話唔係,狐家姐喊嘅原因係因為企鵝爸爸媽媽見小企鵝開始長大,係時候要小企鵝獨立生活,所以佢地離開咗小企鵝;狐家姐睇到呢幕就話爸爸媽媽唔見咗,唔要小企鵝,佢驚狐爸爸同狐媽媽會好似企鵝爸爸媽媽咁唔要佢,所以喊咗出黎!
當狐爸爸問狐家姐嗰陣時,狐家姐因為諗番起個情景又再喊,要狐爸爸不停安慰先平靜番;真係傻囡豬,狐爸爸同狐媽媽點會唔要妳呢,狐爸爸同狐媽媽一定會留喺妳同狐妹妹身邊直到永遠架!
2014年1月8日 星期三
第 1 次告病假
自從狐家姐 9 月開始返 K1,雖然間唔中都有病,但都可以返到學校,從來無試過告病假!
不過今日終於要開齋喇,因為狐家姐尋日開始食乜嘔乜,仲要加埋肚痾(印象中狐家姐第 2 次係咁喇),所以要幫佢告假再帶佢睇醫生!
狐媽媽知道妳好辛苦,要乖乖食藥同休息多啲,咁樣就會快啲好架喇!
2014年1月6日 星期一
朱古力粒阿華田餅乾(附食譜)
應狐家姐要求,今日整咗阿華田餅乾!
食譜:
牛油 70 克
砂糖 克
鹽 0.5 克
低筋麵粉 克
蛋黃 1 個
阿華田液 8 克
入爐朱古力粒 50 克
做法:
牛油室溫放軟;加入砂糖同鹽拌勻;再加入阿華田液同蛋黃打勻;低粉過籂,加入牛油團拌勻;加入埋朱古力粒再拌勻;整型後放入冰格雪 2 個鐘;預熱焗爐 180 度,焗 10 分鐘搞掂(如果偏厚就要焗耐少少)!
味道唔錯,食落有淡淡嘅阿華田味,狐家姐大愛!
2014年1月2日 星期四
朱古力蛋糕仔
今日又再整蛋糕仔,今次整朱古力味! 今次火力同時間控制得好好,好成功,不過狐媽媽覺得個蛋糕仔偏甜,下次可以減 10 克糖都應該無問題!
食譜可以睇番呢度!
食譜可以睇番呢度!
2014年1月1日 星期三
2014 年第 1 件製作 - 香蕉蛋糕仔(附食譜)
既然有新成員加入,當然係第一時間試一試佢,第 1 件製作就係蛋糕仔喇!
食譜:
A - 蛋黃糊
無鹽牛油 80 克
砂糖 7 克
蛋黃 2 隻
B - 蛋白糊
蛋白 2 隻
砂糖 40 克
鹽 少量
C - 粉
低筋麵粉 65 克
泡打粉 4 克
香蕉香油 適量
做法:
先將低粉同泡打粉過籂 3 次備用 (C);跟住整蛋黃糊,牛油室溫放軟,加入砂糖打至淡黃色,加入蛋黃打至滑身備用 (A);將蛋白打至出現細泡,分 3 次加入糖同鹽打至企身 (B) ;將 A 分幾次加入 B 打勻,再分幾次加入 C 再拌勻,加入埋適量香蕉香油再拌勻;倒入唧袋,唧入模中至 7 成滿;預熱焗爐 180 度,焗 15 分鐘完成!
今次狐媽媽無睇到火,所以焗完出黎有少少燶同硬,下次要睇住火先得!
食譜:
A - 蛋黃糊
無鹽牛油 80 克
砂糖 7 克
蛋黃 2 隻
B - 蛋白糊
蛋白 2 隻
砂糖 40 克
鹽 少量
C - 粉
低筋麵粉 65 克
泡打粉 4 克
香蕉香油 適量
做法:
先將低粉同泡打粉過籂 3 次備用 (C);跟住整蛋黃糊,牛油室溫放軟,加入砂糖打至淡黃色,加入蛋黃打至滑身備用 (A);將蛋白打至出現細泡,分 3 次加入糖同鹽打至企身 (B) ;將 A 分幾次加入 B 打勻,再分幾次加入 C 再拌勻,加入埋適量香蕉香油再拌勻;倒入唧袋,唧入模中至 7 成滿;預熱焗爐 180 度,焗 15 分鐘完成!
今次狐媽媽無睇到火,所以焗完出黎有少少燶同硬,下次要睇住火先得!
訂閱: 文章 (Atom)


text:
2015年6月2日 星期二
係"鬼"都好?
或者好多人都覺得鬼仔鬼妹好大方,唔斤斤計較,甚至好風趣幽默,但都係個句,每個地方總會有D異類.
去旅行,特別係西方國家,見得最多一定係外國人.但亦係當中見識到鬼既陰招. 話說係阿爾巴尼亞時,漫步於Berat Castle,與一個鬼妹(其實我估佢都應該三十有多)沿途相遇好幾次,終於第N次後我地展開對話,點知我地都係住同一間hostel同一間房同一日到Berat,只係到達時間唔同.
咁巧及既情況下無理由唔一齊玩架嘛,夜晚就決定出去飲番杯.到賣單時,佢問左一句:"Can you pay for this? "我諗左諗,就講左句:"Sure!Why not? "其實兩枝酒夾埋只係十幾蚊港幣,加上我以為佢無拎銀包,開心飲無咩所謂啦.
到第二朝食完早餐都係一齊去行,見到Albania雪糕咁得意當然要試一試,俾錢當然又要拎銀包,點知佢只係望住我拎銀包,店主又係望住我做呢個動作,好!我俾!兩份雪糕!其實夾埋只係六蚊港幣都無.
到要買postcard時,又到俾錢時刻,我岩岩好一張紙幣夠俾自己個幾張,俾完自己個份後佢又望住我,問我有無散銀,佢得一張大紙.我靠!個幾張postcards夾埋都又只係港幣十二蚊,你係咪路呀.我最後答:你可以俾張大紙找架.點知最後佢拎左張細紙幣出黎,岩岩好俾到咁多張postcards. 個下真係眼都突埋,邊個去旅行想使自己錢,但都唔使計到咁絕嘛 .雖然當下已經對佢有小小不滿,但路都要走落去.
行行下佢又問我間hostel俾幾錢一晚,答完發現我訂得平過佢.其實唔出奇,因為唔同網訂價錢都會唔同,但最多可能只係相差十幾蚊港幣左右 點知番到hostel佢竟然同個老細講點解同一間房我平過佢,唔公平. 我又Dxx左聲出黎,因為個老闆聽完同佢解釋因為唔同網站問題,但個鬼妹一於懶理,最後攪到我同老闆極度尷尬,老闆當然要收番佢平D,已經唔想煩.
為左令個氣氛好D,老闆決定開音樂邀請我地跳舞,點知佢竟然又拒絕,已經令老闆唔知可以再講咩.之後點?咪只係得我同老闆兩個係度9跳囉.
我知去旅行有時係要慳得就慳,但出黎玩最緊要自己開心之餘,亦要識得顧及人地感受,大家開心就最好不過,無必要令到人地難做丫.大家都係為餐飽飯啫.
真係,唔係係"鬼"都好.
(Day 30)
如果唔係身上盤川就快用完,要趕住去補給站(巴爾幹唔係個個國家都可以係ATM拎錢),我真係想留係阿爾巴尼亞多幾日.
講真,呢度既靚境唔多,而且交通唔太方便,巴士站難搵,巴士時間難計.但呢度既人每一個都好好,總會向你投下一個親切既笑容.加上亞洲人好似對佢地黎講好少見,行過身邊總有無數個人以好奇既眼光望下你,再同你Say個Hi.最攪笑係我住個度可能左右隔離關係比較好,第二日已經成條巷知道我來自香港,亦會同我打聲招呼,感覺好似家咁.
有時,沿途風景再美亦比不上一個微笑.
訂閱: 文章 (Atom)


text:
FRIDAY
JAYDEN is 26 months, 1 week and 2 days old today
今朝一起身 見到有太陽 好開心, yeah, 可以去海洋公園啦 11:00出發 12:00去到 woo~好多人排隊買飛呀 有諗過買年票 但最後都冇買到 因為K baba 7月之後唔多得閒 我地應該唔會去到海洋公園3次 yeah~ 一入場, 先來一張全家幅 K baba, 一個高我30cm 的男人
今朝一起身
見到有太陽
好開心, yeah, 可以去海洋公園啦
11:00出發
12:00去到
woo~好多人排隊買飛呀
有諗過買年票
但最後都冇買到
因為K baba 7月之後唔多得閒
我地應該唔會去到海洋公園3次
yeah~
一入場, 先來一張全家幅
K baba, 一個高我30cm 的男人
Jayden要睇熊貓
唔肯望鏡頭
海洋公園對於我係好陌生
我只係有印象中學時玩過海盜船
哈哈, 中學, 十幾年前啦
真係乜都唔記得
Jayden o係兒童王國玩得好開心呀
好彩冇落大雨
真係Thanks God
香港老大街
我地冇玩d攤位遊戲呀
淨係影相ja
Jayden第一次飲思樂冰
博晒命啜, 啜呀啜
哈, Jayden又係一身麵包超人打扮
(本小姐近期最愛)
我好想好想搭吊車ga
但, 好多人呀
要排成個鐘
同Jayden一齊, 冇可能排
佢一定會無啦啦發癲
我地唯有搭海洋列車去另外一邊
“高峰樂園”
本來諗住睇下海豚表演
點知係勁多勁多人
攝都攝唔入
結果, 我地四處行下, 影下相
以後要提醒自己
唔可以咁樣抱Jayden影相
影到手臂好粗
我地行下, 睇下
6:00走啦
(咩事? 成個出口坐滿晒強國人)
我地仲去左華富o個邊買野食
之後就返大西北啦
woo, 成身散晒, 好疲累啊
但係, 我好開心呢, 因為影左好多相呀
今日乜都冇買俾Jayden
淨係買左2張相留念
我有能力單拖帶Jayden去迪士尼
但, 應該冇能力單拖帶Jayden去海洋公園
海洋公園對我黎講, 真係好遠呀
小小的感想
“海洋奇觀”入面係唔俾用閃光燈影相
但係, 有d人仲係咁閃, 係咁閃
點解要咁呢? 影響到d魚魚ga
我見到其實真係有少少唔開心
但, 我可以點呢?
可憐的魚魚


text:
2015年1月8日 星期四
聖誕的最後一場約會@彩晶軒
27/12 終於到咗聖誕的最後一場約會 ,
朋友揀咗去尖東嘅 " 彩晶軒 " 飲茶 ,
雖然只是簡單的茶聚但都好開心因為有得交換禮物 ^^
" 特式手切蜜味叉燒腸 "
朋友有少少皮膚敏感所以要戒口唔食得蝦 ,
因此今次只好改食叉燒腸啦 ! ( 仲要無蝦餃食添 ! 慘 ! T-T )
" 海味粗條煎蘿蔔糕 "
呢個係朋友的至愛基本每次飲茶都會 order
" 懷舊馬拉糕 "
嗱 ! 嗱 ! 馬拉糕就係我至愛的其中一款點心 ,
好食嘅馬拉糕都唔係度度好食呢間都算 ok 呀 !
" 香港特色豉蒜蒸鳳爪 "
" 椒鹽魷魚鬚 "
朋友話平時同老公飲茶無得食炸嘢 !
係同我飲茶先可以食見你講到咁雖然我係病緊都唔戒口陪你食啦 !
其實椒鹽魷魚鬚嘅魔力又真係幾大嘅 !
加上呢間酒樓嘅魷魚鬚都做得唔錯嘅 " 好食 "
" 白玉棉花雞 "
早前入廸士尼見到呢隻杯知朋友又鐘意呢隻公仔 ,
所以就諗住買嚟送比佢 , 但唔知點解搞下搞下就變咗聖誕禮物 ,
其實我都鐘意架 ! 可惜喺我見到呢隻杯之前已經買咗隻一模一樣嘅米奇 ,
終於忍住無買就趁送比朋友時順便照番張相留念先 ^^
嗱 ! 朋友呢份禮物就好有心思包得好靚 ( 其實係張花紙靚先啱 ^3^ )
朋友都知我鐘意米奇所以就買咗條大毛巾俾我 ( 好靚呀 ! )
真係多謝你呀 !
除咗大毛巾外仲有另外附送的靚靚行李牌 ^^
訂閱: 文章 (Atom)


text:
呢篇係2013年大Ka同Mia blog既第一篇,
今日又성민오빠 생일,생일 축하 해요!사랑해요!!
今日大Ka同Mia又去左京都了,
又係為左睇楓葉,
不過日間是要去更遠的地方---高雄TAKAO
去高雄就會係呢個車站上車,
呢個站好易見到,一行出京站就會見到JR3呢個車站,
其實因為出發時好趕住上車所以唔得閒個車站,
所以回程時才影番個車站,
所以天都已經黑晒了!
係賞楓季節有個COUNTER賣飛,
800yen任坐,由京都車站到高雄山來回一次,
如何係山上幾間寺既站就任坐,
不過記得要袋好呢張飛,
因為回程時車長係會收番,
如果無得比佢就又要另比車費了!
大Ka同Mia今日既目的地就只有一個---高雄山神護寺,
經過一個小時左右既車程,
會睇到周圍既風景越來越鄉間,
就知道就到目的地高雄山,
其實車上都無好清楚講明咩站,
只係黎呢個站就好多人落車,
大Ka同Mia就行出去問車長係唔係呢個站落車,
日本既車長都好友善,見到佢點頭後,大Ka同Mia就係呢個站落車,
幾清楚大大隻字寫住高雄神護寺,
一定唔會行錯,只係怕你無力行上神護寺,
行去神護寺既路都幾奇怪,
先落斜再落斜跟住上斜再上斜x N次,
行上神護寺既路真係甘多日以來最辛苦的,
以前既人到寺廟參拜真係好誠心,
去到呢個呢都只係行左1/3路程,
左面可以行去西明寺同高山寺,
再繼續行就係東海自然步道,
可以行到去嵐山,
好似要行兩至三個小時,
大Ka同Mia梗係行唔到了,
川邊既食店就開左d位比客人係川邊用餐,
都幾有風味呀!!不過應該幾凍!
上山途中會見到賣紅葉天婦羅既小店,
真係炸左塊葉黎食,
成本真係好低,好似賣成500YEN一包,好好賺呀!
大Ka同Mia終於要上坡了,
唔記得上左一個定兩個髮夾彎斜路就會見到高雄茶屋,
好多人都係呢個轉彎位休息,
有D人就會係高雄茶屋食埋野,
不過大Ka同Mia都係係門口抖抖氣就繼續向上行,
大Ka同Mia到左第一站硯石亭,
呢度既地勢比高雄茶屋高少少,更容易睇晒全景,
大Ka同Mia既午餐,
係甘靚既環境下食午餐都食得開心D,
溫馨提示:
不過真係唔好食天婦羅,
影得相黎隻天婦羅蝦已經變左形了,
大Ka同Mia食飽後又繼續向山上進發,
終於都到神護寺既門口,
但都係要行好多級樓梯先上到去,
真係要堅持!!
原來大Ka同Mia都係要繼續努力,
寺係沿山而建,又要上上落落甘行,
大Ka同Mia都行到唔知自己行左去邊,
亂行既情況之下竟然行到去神護寺既目的地---錦雲溪,
大家都係黎呢到都係為左"掉"除厄運,
首先要係呢個小檔口買番個厄除碟仔,
跟住就用心掉向山谷,
非常象徵式地"掉"除厄運,
原本大Ka同Mia有拍片想比大家睇,
但因唔識得剪片所以都係算吧!
大Ka同Mia"掉"晒厄運後,
又見到甘靚既紅葉了!
回程落山既時候又要行多次頭先上山既路,
上山前既川邊食店都關左門了!
p.s. 高雄係山區即使果日甘好太陽其實都係好凍,
如果要去真係要著多件衫,
日本同韓國遊記會陸續登出,
請繼續支持大Ka同Mia!!byebyebye~~


text:
2012年2月7日 星期二
2nd Gown Hunting@Crown Wedding, Lasting Love, Perfection
尖沙咀金巴利道44號地下
Tel: 22727588
都幾多唔同款式同顏色選擇,唔同style都有,D衫好新好靚,比較誇張,sales姐姐都好nice,喺電腦揀相時好多件都想試,所以揀咗幾件唔同style試吓!有件魚尾款,我第一次試著呢D cutting,都carry到喎,係條裙窄咗少少凸咗個肚腩仔出嚟!另外試咗件公主款,件衫本身係靚,不過完全唔襯我囉!仲有一件Tifanny blue晚裝都幾靚,不過款式同顏色都唔係我自己心目中想揾嗰D,未有叮叮叮嘅feel,我仲約咗幾間嚟緊會試,所以冇join到.佢地嘅價錢都reasonable,抵過Beauty Hera!
Lasting Love
尖沙咀金巴利道50號2樓
Tel: 28828290
佢地唔多款,不過有一件我like嘅立體花花,咁就梗係要試試佢啦!著咗上身覺得麻麻地,因為佢係心形胸,個形又造得怪怪地(可能係我托唔起掛!),而且佢成條裙身都係同一個
pattern,d花花個形同sizez完全一樣,好似死古古咁,唔夠立體感!除咗呢件婚紗之外都揀唔到其他款想試了,反而佢D男禮好似幾多款,不過包包冇咩興趣所以都冇試到!要提一提就係個sales姐姐又靚女又好人,仲好斯文同好有禮貎添!
Perfection 唯美主義
尖沙咀女金巴利道60號C地下
Tel: 34212408
呢間之前上網睇過口碑幾好,都幾多人幫襯,去到又真係幾旺喎!另外幾個試緊嘅都係己經join咗pkg的,佢地staff都多所以都夠人招呼,Good!本來Free trial 3件但佢比我試夠4件,佢地款式顏色又多又靚,同Crown Wedding嘅style都幾似,但比Crown Wedding平少少!我試咗件開心黃嘅魚尾款,顏色好sharp好靚,但釘咗幾個閃閃蝴蝶仔我唔中意!跟住試件前短後長嘅深紫啡色晚裝,叮叮叮!包包同朋友仔都話好靚,我覺勁型同特別!襯我!之後再試多件金色晚裝,麻麻地啦冇咩特別,最後一件幻彩色嘅紗料簡單款,好靚啱晒送客,不過我都係中意誇張少少!因為只係試咗幾間,仲有好多間都想去睇,但我又真係好中意嗰件前短後長嘅深紫啡色晚裝喎,即時confirm仲可以減$500,咁點算好!?最後sales姐姐話比我地再諗下,行多幾間睇吓先,總之喺佢收鋪前返嚟都減返$500比我,哈哈!即刻開心晒!
行完成條街之後我都係對”佢”念念不忘!終於行番返轉頭Confirm!!包包仲狂試男禮添,佢試得勁興奮,差唔多所有款都試暈晒!不過最後只係join咗3件晚裝個pkg,因為佢冇我中意嘅婚紗類型,包包又已經鎖定咗喺邊間租男禮,佢仲狂試人地D衫即係運吉囉!
Yeah!晚裝攪掂!!
1 則留言:


text:
否則部電梯又好似大維修咁, 錢花了結果又係做到PAT屎咁.
大家講咗咁耐, 到底部電梯係點款的??
影出來個模型係樣衰咗少少, 大家多多見諒, 但可以同大家解釋下.
呢個模型係按照郭浩的圖來做, 佢點畫, 我地點整,我只係將個圖變成模型等大家多D瞭解.
下方有塊啡色紙皮, 就係我地青山公路門口的地面, 下面會有三個類似樁的物體(FOOTERS).
地面當然係電梯門, 電梯門上下都係同一個方向, 即係, 你係「面向住後閘」來乘搭電梯.
電梯門上邊係一條救生鐵梯, 即係, 部電梯有乜事, 就將部電梯拉去到呢個逃生門, 然後由逃生鐵頭走向地下.
原圖係用石屎來興建個電梯井道, 即係好似人地起天橋躉的灰色石屎.
部電梯的平台開口位, 係處於七座同八座中間, 高過而家的花卉圍牆, 由於花卉圍牆距離地面有一定的高度, 所以, 開門之後, 係由花卉圍牆有一條「L」型的鐵斜台, 由七座向八座方向伸展.
(個斜台的斜度同設計會有差異, 因為,我地只係砌個大概俾大家睇, 唔合比例的)
而梯係用鐵掌連接地面(圖二), 而鐵柱之間亦係用鐵枝交叉來連接借力.
至於係圖三, 你見到有一舊白色發泡膠, 就係連接鐵梯同同地面的石屎躉.
有人不斷講, 鬍鬚仔同街坊一直想推翻部戶外電梯, 如果係, 就唔駛連模型都做埋, 反而主席係一舊飯咁, 睇住幅圖得個窿.
大家有個印象之後, 我會係之後幾篇網誌講下關於個戶外電梯.
或者, 你地見到主席, 問下佢有乜高見??(睇下鬍鬚仔講的, 有無道理?? 擔心係咪多餘??)


text:
又再一次見到馬爾代夫o既晨曦
我地尋晚就係咁樣, 搬晒所有day bed落o黎依度 瞓低傾計睇星星.
話時話, 原來下面都幾寬敞~
如果網友有機會住依間酒店, 都試下同honey一齊瞓落去睇星星丫.
因為今朝食完早餐就要check-out, 為左爭取時間享用resort設施, 我地不惜7點就爬起身.
在泳池試浮潛
唔知係咪水域問題, 朝早浮潛唔係睇到d咩, 冇乜魚
只係玩左一陣
就上水沖身
返房途中巧遇兩對外藉新人
以前我都唔覺, 但親身o黎過之後...我先感受到, 在馬爾代夫結婚係好浪漫, 好開心o既事!
返房執行李, 望埋泳池最後一眼...
跟住我地等Butler接我地去餐廳食早餐.
Breakfast......
早餐以自助形式
都幾多款式
食物味道不過不失
望住個海食早餐, 人生一樂也!
食完早餐, 估唔到仲有時間返房休息, 所以我就返去換走件泳衣, 費事up住.
房間頂部模仿傳統馬爾代夫多尼船設計, 濃郁馬爾代夫風情
夠鐘, 準備前往碼頭等船.
而家陽光普照, 好靚呀!!!
依個shot勁得, 我地係度影左好多好多張相!
借左團友支長炮扮晒野XD
(背部曬到燒豬咁...大家o黎食度一定要做足防曬準備呀)
離開, 我地坐多尼船.
因為我地唔係直接去馬里, 而係去中轉站浮台轉水上飛機.
行李排排坐
見到個浮台喇
真係估唔到浮台細細, 企到咁多人! 依個體驗好得意呀~
今次我醒喇, 坐前排, 有得吹風扇
在seaplane, 唔放過每一個影相機會
著拖鞋o既機師, 好型!
準備好未? 起飛!
依個就係馬里市, 遠處有個長條形o既島, 就係機場
從高處望落去, 馬里市就好似一堆積木咁, 七彩繽紛好得意


text:
Monday, September 21, 2009
魔魔集團首次出擊@荃豐中心
今天起身既時候好唔願意,加上爛腳,老公又嚇我好唔返,所以請左sick leave去看醫生+shopping,一早起身打完電話,又唔想即訓,又想等到9點試下book睇專科,又上左網玩,我都明知道自己係唔會早到出門口,所以我book左3點睇醫生,上網玩玩玩,玩玩玩,玩到10點幾先再訓,以為自己可以訓一個鐘起身,其實我唔到last min都唔想起,最終1點離開張床,搞呢搞路,搞到2點出門口,因為行出村口用左我5 min,等車又等了我10 min,去到西貢又要等上滿人先開車,最終我3:30先到診所,前前後後用了半小時看了一個廢醫生.
看完醫生打電話給竹太,問問她佐敦點搭車去荃灣,佢suggest我搭地鐵,咁是但啦,不過可能我真係少左搭地鐵,好唔憤,一入車廂就覺得有濃烈既臭佬味,我真係頂唔順呀,最終搭左兩個站,去到mk我決定轉小巴.小巴係開得好快,不過我是第一個上小巴,都要等好耐先坐滿人,去到千色店落車,正式展開今日既shopping之旅,哇哈哈.
因為我落左車先打比竹太,所以我自己一個行住先啦,第一間想去既shop係小仙女之前講過很平的shop,不過我行了兩個圈都找不到,但我沒有放棄,最終都比我搵我,不過未開門,5點都唔開門,同nic house有得揮.
再行再行,入過幾間shop,有d都有一兩件鐘意,不過又覺得價錢都係同家樂差不多,同埋有d又要自己問價,好煩,所以都係行行睇睇,直至去到ee的舖,真是心花怒放.店內裡既貨好密,其實又唔係話真係好吸引,不過比我見到有一件我係始創買左大拿拿要$699 7折的蝴蝶結衫,折完再講價都要$470,宜家ee shop賣$378,平到呢~所以激起我一定要係ee度買野既念頭,死搵爛搵,有一件大蝴蝶結鬆身長衫的確唔錯,想付款走的時候,又見到貨架上面又好似有d唔同既衫,我又問下袋住既衫同掛出黎既衫係唔係一樣,ee話唔一樣,叫我自己搵下,可以拆比我睇,其實包好晒好難睇,不過我唔理啦,照玩,開左一件返工top真係幾靚架喎,同埋係made in japan,咁開完一件我又好努力再摷,唔知係唔係我雙眼發光定係點,玩左一弄ee突然好熱情招呼我,係咁開d衫比我睇,開幾件都有一件真係好啱我,好靚架,揀呀揀,照呀照,當我玩得興奮莫名的時候,竹太已到,她問我係唔係揀緊,我話係呀,揀左個d(當時枱面上的衫是一堆的,都頗嚇人,我見到竹太呆左0.01 sec,哈哈),我見竹太已經到,咁我就唔再同ee玩,再認真d睇下要邊件就走人啦,臨比錢,ee都仲開多一件真係好靚既衫比我睇,um...係有d貴,不過我好鐘意呀,所以買埋,最終買左4個item,不過呢4件野好鬼貴,但係全部都係made in japan,同埋全部都係平時睇開小燕blog賣既brand,我又好想試下,所以買晒,哇哈哈.
行多兩行,心心都到了,我地係荃豐食少少野先再出發,同心心行冇咩收鑊,加上我都買到夠晒,唔想再買,都係睇下格下價咁囉.
小仙女都到埋,竹太都差不多要返屋企食飯,咁就得返我地3個再行再行,小仙女帶左我去另一間佢覺得平既shop,呢間原來就係ee隔離,呢間d野都真係幾平,不過如果同ee比,都差少少,都係ee最平,小仙女係karen度買左我之前都買過既花花鞋,$430真係平過我買好多呀!!!咁karen又話比我地知,佢地仲有一間shop,我地周圍行完,就再去埋呢間度玩下啦,呢間c26雖然細細間,不過少人d,同埋多d鞋,我仲好醒同心心揀左一件外套襯佢條日本裙,咁就可以去飲啦,而小仙女試試試,試揀一對豹紋鞋同一對短boots,兩對都靚呀,不過睇睇下我又幾鐘意佢對豹紋鞋,其實我唔係鐘意d豹紋,我係好鐘意個毛毛波,因為小仙女隻腳比較大,毛毛波都相對細size的鞋大,佢又覺得好奇怪,好似獅子,咁我又試下夾佢個大波波去我隻細size鞋度試著比佢睇啦,其實我覺得好得意,小仙女都話佢覺得我著係得意,不過夾返去佢度就唔得意,好似獅子,搞完一輪,最終因為買兩對平多10蚊比我地,$420一對鞋,平到呢~~所以我又跟人買左對豹紋鞋配大毛毛波,小仙女個對係大size鞋配細毛毛波,同埋係呢間shop揀左一件好靚既oops毛毛背心外套,我覺得好型囉,卡卡.
中途我有返回ee shop買左一件oops打底衫,呢件衫返屋企一試,好鬼瘦囉,正呀!!!
就係咁,行到9點幾,舖都可以閂,我地幾隻野先去食dinner,一路食一路講頭先買野同咩都講一餐,其實係笑多過食野,開開心心咁買買買,食食食就完成左魔魔集團首次出擊,勁呀!!!
(其實最勁係我,小仙女買左幾對鞋我都覺得幾勁,心心令人好失望,係咁魔佢都只係買一件外套,噓~~~)
2 comments:
- 心心 said...
-
咩bor.. 咁人地o岩o岩去完日本丫o麻~~
哇卡卡~~~
- September 29, 2009 11:59 AM
- Nic Nic said...
-
下次你要乖,唔好再買咁少喇,哇哈哈
其實我宜家覺得"咩bor"好有用
- September 29, 2009 4:12 PM


text:
一如所料,呢番言論引嚟好多正義之士嘅嚴詞譴責,其中當然包括垃圾會議員李X人.佢話糖糖不惜抹黑80後,擺明係要討好中央同商界,擔心如果佢當選特首會帶領政府與民為敵.對於李議員,本人一向都係佩服到五體投地.佢早喺八十年代已經獻身中國嘅民主大業,可謂鞠躬盡瘁.最佩服嘅係佢忍辱負重,能屈能伸,不惜一再打倒昨日的我,留住有用之身,繼續為中港民主大業發光發熱.都係唔好講李議員嘞,一講起佢我就激動架喇.
都係講番糖糖嘅言論,個個都知香港嘅80後係社會良心,佢地嘅仁義智勇真係令人肅然起敬,糖糖公然抹黑佢地,擺明係要與港人為敵.仲講話乜車毁人亡,分明係靠嚇.要知道我地嘅80後,個個都心口掛住個勇字,點會咁易俾佢嚇到.睇吓而家香港經濟蓬勃,商業暢旺,而喺歐美國家呢真正民主體制下,經濟反而好似一潭死水,話香港冇官商勾結,真係打死都唔信!
當今急務,當然係要全力打擊官商勾結,咁先可以令到每個港人都分享到香港嘅繁榮成果.睇吓香港而家嘅社會問題,好似貧富懸殊,物價高漲,居住環境惡劣,生活質素下降,醫療事故頻生,青少年濫藥嚴重,網上色情氾濫,真係多到講唔晒,有邊樣唔係官商勾結嘅惡果?要有效打擊官商勾結,先要認清兩個事實,就係逢官必狗同逢商必奸.當然亦唔可以忘記兩大原則,就係逢民必挺同逢中必反.
要杜絕官商苟合,應該由整頓狗官做起.為咗防止紅灣半島事件重演,所有高官退休或離職後,一律都唔可以任職商業機構.高官亦唔可以有商界背景,連有親戚係商人都唔得.如果有親人中途從商,高官亦應該即刻辭職,以防瓜田李下.咁就唔會再有類似慳電膽事件發生.
香港人嘅頭號公敵當然係嗰肥到襪都著唔落嘅地產奸商啦,跟住就係要對付佢地嘞.政府應該即刻復建居屋,仲要大規模咁搞.地產商推出幾多個私人單位,政府就推出雙倍數量嘅居屋單位,一於頂爛市.而且居屋仲要豪過私人樓,會所,露臺,空中花園,複式單位樣樣要有齊.定價策略亦要改革,唔可以同市價掛勾,要根據市民嘅負擔能力制訂.到時人人都有豪宅住,冇殼蝸牛成為歷史名詞,咁就皆大歡喜啦.不過咁搞法,樓價實會大跌,已經買咗樓嘅咪死得?哈哈,嗰班炒家就抵佢死啦.就算唔係炒家,明知地產奸商牟取暴利都仲要幫襯佢地,分明係助紂為虐,都唔抵可憐.
至於公共事業,而家行緊嘅「可加可減」機制亦要改革,應該改成「可減不可加,可蝕不可賺」.有關機構嘅年度除稅後利潤要全數撥入價格穩定基金,作為下一年減價嘅基礎.就算有關機構蝕錢都唔可以加價,因為虧蝕係經營不善嘅結果,冇理由要我地呢小市民承擔.
其他企業亦應該負起社會責任,以服務市民為宗旨,唔好諗住賺錢.不過叫得做奸商,佢地當然唔會覺悟,所以政府一定要做.首先政府要回購領匯,繼而收購全港各大商場,然後以象徵式一蚊租金租俾社企,等佢地可以頂冧無良嘅連鎖超市同快餐店.至於一慘遭迫害而導致式微嘅行業,例如米舖,雜貨舖,紙扎舖,有公仔書睇嘅飛髮舖等等,亦應該受到資助,到時唔止市民可以買到平,人情味仲返晒嚟添.
為咗打破一般商業機構肥上瘦下嘅局面,唔止最低工資要大幅提升,更要引入最高工資,等尸位素餐嘅高層唔可以蠶食基層員工嘅辛勞成果.當然啦,最高工資對公務員同問責高官同樣適用.可以為人民服務已經係一種榮幸,佢地實在冇理由要求高人一等嘅酬勞.長遠嚟講,最低同最高工資應該續步拉近,咁樣有助於減少貧富懸殊.我地當然唔可以忽略領取綜援人士嘅貢獻(唔好問我佢地有乜貢獻,總之就係有啦),綜援金亦都要跟住最低工資水平同步提高,咁樣仲可以照顧埋佢地嘅尊嚴添.驚唔驚綜援金太高會令到更多人寧願攞綜援而唔做呢?咁咪仲好,有助舒緩基層勞動力過剩嘅壓力,可以令草根階層收入增加,真係皆大歡喜.
不過咁喎,呢措施對一般小市民梗係有百利而無一害啦,但係奸商大鱷絕對唔會坐以待斃,佢地有手有腳,會帶埋資金走架.哈哈,就係想佢地走!少咗呢班咁無良嘅人,香港即刻變成良心港,而且貧富懸殊問題仲可以完全解決,深層次矛盾就消失得無影無蹤啦.唔使擔心咁多喎,經濟發展唔係一切.人地話有情飲水飽,計我話,到時香港有良心同民主,真係齋呼吸都會飽呀!
我成日覺得生活有壓力,好多好難搞.不過一直都以為咁樣好正常,全世界都係咁.直至到我用80後嘅思維去諗,先發覺原來一切都變得好簡單,好易解決.所以話呢,年輕人真幸福!


text:
Friday, July 27, 2007
久未update的nic nic生活誌
Thursday, July 12, 2007
入貨之旅 - day 2 summary
總結今日既戰績:
海渡戰績,包裝非常精美
F.O. Kids寄比我既貨,終於都收到,安落晒
大大小小今日既收獲,圖中只係公貨,私貨並沒有曝光,哈哈
入貨之旅 - day 2 (見識日本的批發街)
塊蝦餅真係好多一隻隻既蝦仔,好彈牙架
食飽飽,我地就出發去批發,係搭JR既時候,因為去到某一個站唔識轉邊條線,所以我地企埋左一邊係咁研究,有個好好心識國語既日本女人就黎問我地想去邊啦,我地又唔識講車站名既國語,咪指比佢睇啦,反左一大輪,原來我地三個既國語都好差,係完全同佢溝通唔到,佢都覺得有d奇怪咁走左去,哈哈. 睇書時都見過呢度大概係咩樣,個感覺好得意,我終於都到左日本傳聞中既批發街,哈哈
好不容易,我地終於都到左批發街,仲好易咁搵到做批發卡既地方,幫我地做卡個人,又識廣東話,又識國語,又識英文,係日本,呢個伯伯都算好叻架喇,雖然樣樣都只係識幾句,不過都好ok,過程好順利,做完卡,我地就開始行據聞係最大規模既批發「海渡」
本來對日本批發都有d期望架,點知一入去就覺得唔多對路,d野好似好outdated喎,不過一場去到,就點都要行下架啦,首先入場既時候要show一show我地既批發卡,然後就去放低手提袋既地方放低我地個袋,佢地會比個透明袋仔我地放返d跟身物品入去既,個袋仔真係好搞笑,不過佢係唔比影相,所以冇得影返黎比老公睇,如果有機會,真係好想同佢去一次.
開始行既時候,我地就上最高一層睇文具,精品同零食,文具都幾平又靚,不過我係唔賣文具既,再睇下精品啦,呢一刻fei e係癲左,因為有好多好多好多麵包超人,原價都已經係平過香港買,宜家我地仲可以批發價買,所以真係好抵,係佢揀揀揀既時候,佢叫我買d袋仔賣下,或者買滿幾多錢就送比人,咁麵包超人都ok既,除左hello kitty之外都算係另一個受歡迎既卡通人物,係精品零食層,我買左兩大包日本糖,手袋仔,同埋好靚既衣架.
再落一層就係童裝,嘩,完全唔得,真係嚇死人,第一係唔靚,第二係貴,咁死貴,我返香港點賣呀,真係唔得佢死呀,我係咁易行左一陣就再落同fei e睇大人衫,都有少少係ok既,都可以揀下,有d就我同大家姐自己要囉,用批發價買衫,感覺真係非常良好,如果要我原價買,我地都唔會買,因為又唔係真係好好好靚,如果要用2-300既價錢,係大減價既時候真係可以有好多選擇,anyway,我地行左三層就走喇,我最多既收獲係買左10幾把遮,都幾得意架(一個月之後買左一半出去,都ok啦)
行完海渡,我地再周圍行下啦,因為時間都唔早喇,批發好似5點就close,宜家就係3點幾就快4點囉,拎住d重到死既遮周圍睇下仲有冇好野啦,無意中發現左一間叫東洋衣料既童裝批發,佢既衫同我係香港入既貨有d人一樣既,我就專攻佢price down既衫同埋一d唔貴既牛記,佢d牛記都幾貴靚架喎,啱晒我呀,因為我係香港真係入唔到bottom野,宜家就啱晒喇,揀呀揀,揀左幾萬yen貨,當佢包起既時候就知大鑊,重死!!!
我地三個人出盡各種方法去拎最多既野,係未到JR站前由於太肚餓,所以都係去麥噹噹醫一醫肚先,呢間麥記比今朝sunshine個比細好多,亂好多,不過都冇發啦,真係好餓呀,咩都要食架喇,為左振奮大家,我就suggest不如將d野lock係池袋車站,跟住我地去0101行一轉,食埋dinner就返酒店,然後再出黎一次,拎埋d貨返去,大家聽到有街行都好開心,咁快快食完,大家都唔講野,專心拎住d貨就行行行,車程都ok順利,唔會比人逼到出唔到站,去到池袋搵左一個最近我地既酒店既locker放低晒d野,跟住就出發去0101,嘻嘻.
去到0101真係眼都花埋,一入去就落B1,大家分頭行事,我去睇鞋,佢地就去gap睇牛記,睇鞋真係一件好開心既事,花多眼亂,都唔知咁揀好,不過訓練有素既我,係唔會令人失望架,繼一朝早係sunshine既red shoe買左一對之後,宜家都揀多4對,好似唔駛錢咁就買買買今次出trip買既所有鞋,除左左上個對布鞋同埋右下對拖鞋,其他個d都好好著,平均一對都係2xx,真係抵呀,卡卡
買完鞋就去返gap搵大家啦,我就冇野啱,不過就買左好多特價既細路牛記,個款好靚,cutting好好,真係有牌子係唔同d架,一買都買左10幾條,買完褲,我就叫fei e去睇下01 model既衫,聽聞係一d靚既大碼衫,我同大家姐就再上啦,一入01既時候,我地都比皮帶吸引,所以自自然然就去左揀,大家都揀得好快,一啱就買,我地大家都揀左3條,揀完就比蚊蚊啦,比蚊蚊既時候我就叫大家姐去搵fei再去tax refund到等啦,我就去睇一睇袋,一定用盡每一分每一秒,今次終於都比我搵到我一早喜歡既車厘子袋喇,二話不說就拎起唔同既size試下,睇左一陣都係覺得細size好睇d,咁就買啦,由於個袋唔係貴,所以我連好無聊既掛飾都買埋,真係無聊到極,買完袋就跑去退稅喇,係退稅既時候又再一次比人問我,老公係唔係識得印銀紙,真係好down,唔好再講啦
上圖:極速揀既皮帶三大條
下圖:尋日買既波點袋同埋今日買既車厘子袋,兩個都好好好鐘意,哈哈
Wednesday, July 11, 2007
入貨之旅 - day 1 (入私貨的半天)
下一班車係50分鐘之後先開,所以我地三姊妹就買野飲同埋我買左本non-no解悶,其間我仲打左電話比肥豬先生報平安,我幾乖呀,哈哈
我兩個家姐呀,到機場呢一日係笑得最開心,跟住既行程係攰到笑唔出架,仲有,圖中係見到我買既新一期non-no,哈哈 (請留意,我地一共係有3個大o急架,不過返香港既時候,有一個已經比我地遺棄左係成田機場lur)
等到巴巴黎既時候,我地上車就瞓瞓瞓,不過瞓左好耐都未到池袋,因為實在太塞車喇,不過都好既,等我可以瞓飽飽,準備一陣間既shopping大行動,哇哈哈
大概5點左右,我地終於都到左sunshine city prince,因為要搵kampo health plaza既關係,應該係浪費多半小時既時間,見已經夜喇,唔通仲出新宿咩,所以我決定呢幾個鐘留係池袋作戰,嘻嘻酒店係超級簡單,不過勝在夠大,就算係twins加床都覺得幾大間,ok啦,一晚都唔駛1k,好好架喇 (我係瞓中間)701就係我地間房喇
一d都唔似酒店既招牌,如果唔係對住張紙,我諗我唔會知道我就係住呢度囉,哈哈
第一站我就帶兩個家姐殺去parco,其實去parco做咩呢?我就係為左要去violet hanger行一轉囉,我今次出發之前已經睇中左一個車厘子袋,不過點解?點解唔見既?是但啦,第一眼我已經睇中左一個波點袋,有兩個size,我唔駛一分鐘就決定買個大袋,就算sale姐姐拎個新色比我睇,我都入唔到眼,望一望個價錢,都貴唔過上次honeymoon買o個個,所以就買買買.買完袋再行多一陣parco,發現d衫唔啱睇,只有耳環係大家都想睇,不過又覺得好浪費時間,所以大家決定過去seibu一轉,我suggest上去童裝望一望款同價錢先,於是大家又同我一齊去啦,望一望d價錢,我真係覺得自己好叻,除左識得搵日本既批發地方之外,我係香港都入到好多日本貨,完全係冇比人呃,因為我入既貨同日本百貨賣既某一d牌子係一樣既,只不過真係一d好大既牌子,我就真係唔知可以去邊入喇,唯有希望聽日會有好收獲啦,不過行左一轉,我都有得著架,就係日本仔比左一個display既idea我喇,呢個display方法真係幾好,好特別,唔會太死版
靚靚display,佢地係用個紙盒著住件衫,呢個display方法,我係香港真係冇見過,不過宜家nic house都有啦,哈哈
睇完童裝,一行三人就去左disney store,其實我又唔係好多野啱,不過大家姐要買野比佢既仔女,所以都揀左幾耐,我好快就揀左我要既野同埋入左少少貨disney store戰利品,一個必買既毛毛公仔相架(我已經儲左好多個,希望有朝一日,我可以放晒出黎),一張貼紙,閃電王hard holder係買比家姐個仔,三對船襪係我既,因為我對襪一路行一路sir,所以我死都要買新襪,一堆扎辮就係我入既第一批貨,都ok好賣喎
因為我見時間冇多,我等唔切佢地揀喇,所以我就自己一個去jill stuart入貨先,今次我好勁呀,一共要幫4-5個人買野,自己又要買喎,一去counter就幫人試下d色,然後就搵個好靚既sale姐姐幫我執貨,執呀執,執到我都覺得好恐怖,我都未講自己要咩就已經執到一枱都係,真係唔得我死呀,終於買呀買,買左一共96xxx yen,我家姐睇到眼都突埋,即使我講左n咁多次唔係全部都係我,不過佢地都覺得起碼有一半係我既,而事實上,我都只不過係佔三份一,我一d都唔覺得過份喎
係我比錢既時候,佢地因為覺得悶所以就去parco睇耳環,我之後自己去,不過係冇王管既路途上,我經過jill stuart賣衫既counter,忍唔住睇左一眼,又忍唔住用9秒9既速度買左一件我唔知自己啱唔啱著,又唔係好知幾錢既衫,哈哈
去到耳環店,三姊妹都好有興趣,反反反,反左成大半個鐘,終於我大概買左接近1萬yen既飾物,有耳環,有扎辮又有夾夾,其實諗諗下,成hkd60一條既扎辮都真係幾貴,不過當時既我,已經係痴左線,冇野好講,哈哈
買完耳環都已經係關門時間,由於今日戰績唔錯,所以一致決定要拎d野返酒店先可以去食無敵家,不過係返歸途中,夾公仔專家要表演身手,所以都花左不少時間先可以返到酒店,今日專家表現失準,只係夾到兩隻,令人有d失望是日夾公仔戰績,係postpet係我既,本身不是太愛postpet,不過因為佢係羊羊打扮,所以好想要,哈哈是日癲寶戰績是日晚餐,好似冇咩料既湯麵,其實d肉係d湯入面,無敵家既麵真係要一試,相當美味,佢地既茶都係好美味,我每次去都必飲一大壺violet波點袋及jill蝴蝶結衫一件(其實我係啱著架,同埋好似都係4百幾蚊,ok啦,唔係太貴,不過可以買平d既,到旅程最後一日,我有重遇呢件衫,仲要係半價,不過好彩,已經冇晒m size喇,得返s size,我一定唔啱啦,平都冇用,哈哈)
嚇死人既jill stuart戰利品,真係唔係全部都係我架,只係有1/3係我
呢d開左盒既就係我既野喇,嘻嘻,唔係好多又唔係好少咁囉
同場加映被投訴放滿一枱既skin care(咁人地真係要用好多野,又唔想搵個小盒整d出黎,所以未咩都帶囉,車!老公都冇投訴我)
我的第一次
尋日last day一肚氣之後,心情依然唔多好,因為有d擔心去日本入貨既事,不過唔好還唔好,總算有訓覺,不過凌晨4點幾就要起身,因為我地要搭5:20am既巴士呀嘛,老公都有起身同我一齊搭的的去車站,去到車站係5:10,大家姐到左,個車站好熱,我好眼訓,不過好開心,因為終於終於都出發喇,我開始覺得我似去旅行多d呀,一拎住個o急就以為自己係去旅行,唔記得d正經事架喇,哈哈
係車度,訓下又醒下,坐左個幾鐘先到機場,滿以為自己早左個幾鐘去到機場好叻啦,點先想check in既時候先發現我冇帶身份證,好驚好驚,因為我出門口時覺得自己個銀包太厚,所以我放低左好多野,估唔到連身份證都放低埋,唯有即打比老公啦,當時係7:00,我知佢啱啱起身,佢一定係聽唔到電話,所以我好醒,我打去管理處,叫佢地幫我call佢,咁佢一定會聽到,叫佢搵返張身份證比我,佢又搵唔到,又發我脾氣,又話佢未沖涼,short左咩,唔好理咁多,洗下個面就好打的的黎啦,我8:10機,宜家都7點喇,好驚好驚呀
由於驚得滯,大家都以為check in係要身份證,所以我地冇check in就去左係早餐,食到7:30大家先記得check in只係要passport,所以我地就去check啦,點知,counter close左,有人同我地講,close左架喇,我地宜家同你問下仲可唔可以收人,如果唔得,要wait聽日,但係聽日好full,可能都去唔到,我心諗,我都知好full啦,我幾難先有機票呀,唔好反啦,比我上機,好彩最終都check in到,不過佢話已經broading,叫我地即刻入閘,咁大家姐,二家姐就入閘先啦,我唯有繼續等老公
等呀等,等到班機由broading now變final call,老公都未到,個心真係好驚好驚,大概驚多5分鐘,老公終於都出現,睇住佢跑過我身邊,我真係好想同佢一齊上機,個一刻覺得原來冇左個老公係身邊,我會變得咁冇用,又冇記性,又咩都做唔到,不過呢個想法係我個腦入面只係閃過左一下,跟住我拎住自己張身份證就想走人,係老公叫住我叫我萬事小心,記得打電話比佢,同埋攬左我一下,咁我就真係走喇,離開肥豬既呢一刻,我發覺其實我都幾想去邊都有呢隻豬係身邊架喎,原來係不知不覺間,有人比我鬧,比我反,寵我,一切一切,我以為係好自然既事,原來老公一唔係我身邊就冇晒呢d野(不過都係呢一刻啦,如果見到我係日本既瘋狂樣,大家一定覺得有冇豬係身邊,我都係小公主一個,哈哈)
感性完之後,我就一個人好似short咁,跑跑跑跑去上機,車!上左機之後都仲好多人未上啦,早知我唔駛跑到好似nic nic咁啦,真係激死
不過坐左一陣,我隔離個甘生要落機喎,其實我唔識佢架,不過坐坐下,有個空姐姐姐同佢講「甘生,唔好意思呀,今日班機好full,我諗你要落機」跟住呢位甘生就拎住個hand carry走左喇,換黎係一個大大隻既男人,搞到我全程機都要反縮骨,唉~~真係冇陰公呀~~~
呢d就係我今次入公貨同私貨既錢兩喇,係唔係好多呢?um...多過去honeymoon時少少啦,卡卡
Tuesday, July 10, 2007
Last Day
食完飯又要做做做,filing呀,填time sheet呀,都用左我好多好多時間,再加上女王教室由11點就每兩個鐘打一次黎,問我可唔可以update佢我handover既事,真係唔得你死,好煩呀,我一早同左佢講,schedule未傾,plan未定,叫佢同user同it傾下架啦,佢都仲要問問問我,唔通我last day都同佢問埋咩?咁我唔resign,我繼續自己做啦,痴線
係好嬲既情況下,我都要8點先走得,老公早早就坐左係34/F等我,我一出黎就鬧鬧鬧,鬧到收唔到聲,一直鬧到去旺角買燈我就冇再鬧喇
唉~~~平時都可以6點幾走,last day就8點走,都唔知係咩道理,明知人地係做少奶奶,都唔會有心好好地hand over比你架啦,都唔知點解要死咬住我唔放,我結婚前又係咁,都唔知咩人黎架,唉~~~
Saturday, July 07, 2007
7月閃爆gel甲
甲架啦,點知講講下,佢好開心咁話,其實我幫你諗左架喇,跟住我就話,車!你唔一早講,你拎你諗左既黎睇下啦,佢就係幫我諗整深藍閃粉底加白色lace再加閃閃既石頭
不過我就唔係好想整深色底喇,總係想夏天少少,所以最終係要左粉紅閃粉底加畫既黑色lace再加好多好多閃閃既石頭,勁呀!!!
一路整就一路既鬼片,其實又唔係好驚,不過我好怕一d突然跳d野出黎既場面,所以我整整下係有大叫啦同埋縮手,係咁比人笑我,真係醜死呀
畫完lace既時候我都已經覺得好令,跟住再慢慢加d閃閃石頭上去就更加不得之了,反左3個鐘之後,一對又lady,又浮誇,又閃爆既玉手終於出世喇,今次又打破個人紀錄,一共用左92粒石,我相信100粒真係應該會係不久既將來就打破,大家等我啦,卡卡24/7睇左mtr送既雜誌,有幾頁係講gel甲,其中有一句係話「年紀較大既闊太們會鐘情多閃石既款式」.死啦,我應該唔會係年紀較大掛,你話我係闊太們,我都唔係好想接受,年紀較大就真係完全唔可以接受,所以,所以我下次試下或者唔加石先得,哈哈
入貨入貨又入貨
大約10點,我地就出發去深記,一到步就係去買左紙袋先,雖然老爺有間紙品廠,不過佢成日都話初初唔駛搞咁多野,遲下先印自己既紙袋都未遲,所以今日我就只係揀左最簡單既紙皮色紙袋,任何花都冇架,因為大size冇紙皮色,所以就揀左白色,一樣係冇公仔冇花既
第二站去左個好煩既大叔度睇下有冇好野,都有少少既,我就入左少少啦,再行又比我地見多一間都ok既日本童裝批發,又係揀左少少啦,然後我地就返老公車,放低d貨同紙袋再去入衣架
係等緊人地拎衣架比我地既途中,我睇睇下,其實d dummy公仔都唔係好樣衰姐,老公又超級鐘意,再問問價錢都唔係貴,所以決定買多兩隻3歲同4歲鬼仔,嘻嘻
我地係衣架shop等左好耐呀,間shop冷氣又唔多夠,令已經好熱既我,不停流汗,真係好辛苦呀~~~
等呀等,等到佢地拎齊貨比我,老公就揸左車去開口接我,嘩,我都係第一次見老公架車放滿晒野,場面好得人驚,由於衣架度等得太耐,所以我冇時間再同老公去買收銀機就要去整gel甲,唯有叫家姐幫我揀啦
上到gel甲度,就即刻同人講,我一定要5點走,因為我要帶仔去睇醫生,好彩karen都真係好快,5點過少少就可以比我走喇
跟住極速返屋企,再帶仔去睇醫生,佢又肥左喇,耳仔冇咩事,係發炎姐,食藥,滴藥水就會好返架喇,再之後仲要去買狗糧先返屋企,忙碌既一天,終於都完喇,我地終於都可以抖一抖喇,唉~~~


text:
下雨的日子
去左上環一間想試好耐既印度菜餐廳食飯:^)
星期一至五有Lunch Buffet,價錢實惠$88+10%
只係今次無緣一試,唯有食單點啦:^0
餐牌感覺似曾相識
原來係深井咖哩寶同公司既:^0
食過深井咖哩寶都幾好架,所以頓時對呢間有些少期望:^)
環境燈光幾光猛,衛生情況大致上一目了然,都乾淨架
座位闊落,坐得舒適
枱椅隔得夠開,夠位出入同有少少私隱(做buffet太擠逼就危險d
餐湯 $36
睇樣係忌廉湯既色水,但稀身又唔會好重奶味
飲落仲有少許辣度同黑椒香氣,作為頭炮唔會太濃重
芒果酸奶 $36
我好中意飲酸酪,好似芒果乜乜乜……
呢度既芒果酸奶味道唔會好假好人工,飲落清新有果香,唔係一味死甜
不過失左策冇走冰,本身都稀身,最尾淡到水左/___>
雜菜咖哩角 $48
一客四件,都算抵食,事關足料既
外層硬身,夠香脆,係微微酥化又有麵粉香
內層未食到餡料,已經好重香料香氣
入面都係大路野,薯仔粒,雜豆……
佢保持到粒粒分明唔會爛茸茸,食落有質感分別唔係一堆泥蓉:^)
不過佢一個已經幾大,仲要入面餡都係飽肚既,最好就同人分擔啦
羊肉卷 $92
老老實實我以為佢係好似Burrito果種捲
原來係將羊肉整成卷狀去燒
烤過既外皮帶有焦香,食落更惹味
仲要用個鐵板熱住佢,唔怕一下子凍哂會太重羊羶味
肉質係鬆身既,唔算好散碎,肉香濃郁
食落好重香料味,佢混左入去羊肉入面,帶點香辣
整成卷,羊肉唔會好似平時咁肥膩咁多脂肪,比較輕盈
加少少檸檬汁酸酸地,清新解膩少許
椰汁咖哩牛脷 $88
呢個真心要推介,但似乎唔係常規菜單
可能去同公司旗下既餐廳就會搵到
平時食開牛舌都係貴一貴又少到兩下冇左
呢道菜一上桌我都不以為意,翻黎睇睇……嘩!正點:^000000
牛舌全部係厚切足本放送!塊塊都起碼一厘米厚,仲要最少有五件起頭
牛肉肉香十分濃郁,咁厚身竟然係唔老唔韌
咬落不知幾爽口幾香!!!!!
咖哩有兩款揀既
我揀呢款係瑪沙拉,辣d既仲要有少許蕃茄既酸味,稠身有少似果泥
但佢有一款冇顯示個辣椒仔標示,睇相個樣都係淺色稀身點,大概重於香氣而非辣味
碎肉餡餅 $34
餅身係好重麵粉香,嚼咬下更散出微微甜味
烤過既外皮乾身焦脆,咬落帶韌勁
入面夾左d碎肉,唔肥膩,瘦肉碎有點濕潤的
只係呢款食落稍為狼狽,一邊食都要提防肉碎掉出
餐後口香品
用餐後老闆拎黎既,全盒咁個樣
好多印度菜館都會有
佢係有幾款俾你清下口氣既食物,類似香口膠但佢應該天然d
不過我食唔慣就冇試到了


text:
2014年9月30日 星期二
元氣壽司 @ 九龍灣 ( 30-SEP-2014 )
( 30-SEP-2014 TUE )
今朝早餐唔食咁飽 ~
菇場唔太忙 所以 hea 到 12 點半就即走喇 ~
約咗媽咪飲茶 飲到差唔多 2 點半 我上媽咪屋企休息 媽咪就去做運動 ~
Book 咗 5 點 咁我都係諗住 3 點 45 分出門口架喇 上到媽咪屋企又瞓唔到 點知 3 點半先黎瞓着 好在 3 點 45 分都自己醒咗 不過我係咪都會 set alarm 咁樣有 d 安全感 哈哈 ~
依家唔敢坐巴士啦 煩 所以我要搭地鐵 差唔多 5 點 45 分先到我 講解手術過程 簽埋手術同意書就搞掂架喇 ~
煮唔到飯 lu 本來諗住坐巴士 不過里奧大人話可能準時放工 咁我搭地鐵番屋企啦 咁一定唔會塞車嘛 ~
又元氣壽司啦 今晚都好快有位 感恩 ~
落雨呀 所以食完就番屋企喇 ~
抖陣就沖涼休息 實在太振奮喇 因為聽日連放 2 日假 不過呢排都好鬼攰 11 點幾都瞓鬼咗 lu ~
2014年9月29日 星期一
榨菜木耳肉鬆擔擔麵 + 菜心苗 ( 29-SEP-2014 )
( 29-SEP-2014 MON )
尋晚瞓得好好 即係無半夜起身去廁所 哈哈 ~
心大心細尋住食早餐之前去買生果 點知 8 卦 whatspp 我喺邊度食早餐 咁我都買生果喇 因為行黎行去好鬼熱 寧願食完 lunch 之後去買 當散步 ~
菇場唔忙 因為依家唔駛我做嘢嘛 不過如果有嘢要佢地做 就要等下午先教佢地 佢地一定要喺朝早清哂自己嘅嘢先 ~
Lunch 食出前一丁 + 燻蹄 勁好味 不過係時候要停一停燻蹄 我唔想咁快食到驚呢 ~
好喇 2 點半教佢地做 report 之後 4 點半再教佢地新嘢 教完之後原來已經 5 點半 要放工啦 ~
今晚去百佳買鯖魚 $7.9/pack 咋 買咗 6 pack 咁休養期間焗黎食都好 唔駛出街 呵 ~
買完番屋企 洗埋菜就煲菊花茶 之後開機洗衫喇 又抖陣就煮嘢喇 ~
里奧大人 7 點半放工 咁我都等埋佢一齊食 lu ~
是日懶餐 - 榨菜木耳肉鬆擔擔麵 + 菜心苗
榨菜木耳肉鬆擔擔麵 - 差 d 唔記得佢地嘅存在 所以快快趣食埋佢地先 不過仍然有存貨 woo ~
菜心苗 - 百佳買架 $10/pack 真係好小 但我又唔會買 2 pack 唔抵囉 哈哈 ~
搞掂哂 沖埋涼都已經 10 點 lu 勁攰 所以睇多陣電視 11 點即瞓喇 ~
2014年9月28日 星期日
鵝掌翼 ( 外賣 ) + 燻蹄 ( 外賣 ) + 粟米蛋花湯 ( 28-SEP-2014 )
( 28-SEP-2014 SUN )
今朝 8 點 45 分起身 lu 食埋早餐 番上屋企沖埋涼就要番主日學喇 ~
草莓果醬 仲要簡體字 咁知咩事啦 我初初唔知咩黎架 仲以為里奧大人做咩無啦啦拎包防潮珠出黎添 ~
崇拜完畢就行去價真棧睇嘢 依家多數買 d 黑芝麻食品飲品 都無買薯片好耐 lu 依家真係要錫身喇 哈 買埋燻蹄同掌翼就番屋企 諗住去 Happy Lemon 買珍珠奶茶 點知執咗 天呀 我最鍾意嘅 Happy Lemon 同別府都執咗 勁傷心呀 因為我覺得佢地水準穩定 同埋之前嘅鐵匠又係好食 不過又係執咗 慘 ~
番到屋企抖陣 因為我要比封超級大利是比家姐做生日禮物 所以約佢 2 點幾喺停車場交收 之後就同里奧大人食 tea 喇 勁想飲凍咖啡 所以一定去大快活 ~
食完要即番屋企喇 里奧大人要做 Forcast 等佢個勢應該有排做 lu ~
今晚諗住徑步 所以 6 點半開餐喇 ~
是日懶餐 - 燻蹄 ( 外賣 ) + 鵝掌翼 ( 外賣 ) + 粟米蛋花湯
燻蹄 ( 外賣 ) + 鵝掌翼 ( 外賣 ) - 懶呀 唔想出街食 所以買燻蹄 買多 2 隻鵝掌翼比自己 咁都要 $30 都貴呀 因為之前買過係 $12/隻架咋 ~
粟米蛋花湯 - 仍都係懶去街市買菜 所以飲粟米湯 哈哈 ~
諗住 8 點徑步嘛 咁 7 點幾喺梳化睇電視 睇睇下都瞓咗 不過都係瞓咗 15 分鐘 8 點啱啱醒 但里奧大人話徑唔到步喇 個 Forecast 仲未搞掂 咁我即沖涼喇 ~
今晚 11 點要瞓喇 星期一番工要好有精神呢 哈 ~
2014年9月27日 星期六
金麥泰泰國菜館 @ 九龍城 ( 27-SEP-2014 )
拚盤
串燒半打 ( 牛 / 豬 )
冬蔭功湯
芒果糯米飯
椰青
( 27-SEP-2014 SAT )
今朝 8 點起身 但 meme 摩犘 8 點半先出門口 勁趕呀 ~
食埋早餐都好在遲咗 5 分鐘番到菇場咋 食完再趕番菇場真係勁熱 woo ~
菇場唔忙 不過有嘢都唔願做啦 holiday mood 嘛 ~
放工即走 去埋萬寧買嘢就番屋企喇 ~
同里奧大人 2 點幾去譚仔食嘢 行陣就番屋企 lu ~
里奧大人做公司嘢 做到 5 點 佢之後就瞓咗半個鐘 起身就出發去九龍城喇 ~
今次去金麥泰 以前間唔中會去食 不過依家應該唔會再食啦 因為食完好口渴囉 ~
好鬼飽 所以行下 KCP 去埋 Aeon 超市買嘢飲 好感恩買到有家姐個名嘅可口可樂呀 ~
坐巴士番屋企 抖 10 分鐘就出去徑步喇 ~
我徑咗 4 個圈就番屋企沖涼先 之後里奧大人都番埋黎喇 ~
今晚 12 點先瞓 咁真係太夜咯 因為聽朝要 8 點幾起身嘛 ~
2014年9月26日 星期五
雙丸出前一丁 ( 26-SEP-2014 )
( 26-SEP-2014 FRI )
終於又星期尾喇 呢排成日都好攰咁 所以好期間星期六日可以休息呢 ~
早餐食奄列餐 勁飽 ~
真係好奇怪 依家所有嘢都交比同事做 佢地做完之後我就 check 所以老實講 我真係幾得閒 所以呢排喺菇場都好鬼眼瞓 哈哈 因為本來係我忙家嘛 但依家唔駛我忙囉 ~
Lunch 出去買咖哩魚蛋 + 炒米粉 好耐無食喇 覺得勁好味 食完就同 8 卦去一田買餃子 之後再去 759 買乳酪啫喱 本來仲諗住去零食店買零食 不過頭先買餃子等咗好耐 唔係就可以買埋零食囉 ~
今晚里奧大人唔知同唔同到姑奶食晚飯 所以我唔煮喇 唔係煮咗無人食 ~
放工番屋企 依家真係涼咗 我開咗 1 個鐘頭冷氣就覺得勁凍 之後開窗開風扇就算 ~
差唔多 7 點幾就煮麵食 食完抖陣就沖涼 好感恩里奧大人 8 點放工 咁佢就買 Subway 番屋企食呢 ~
我同里奧大人講 真係好想見佢 同佢傾計啦 佢呢排做好多 Proposal 所以佢一番到屋企就入房做嘢 之後佢話我成日要痴住佢 我話呀 你係我個頭黎家嘛 咁等如青蛙比人切咗個頭 咁青蛙身會點丫 ?! 會越走越遠囉 你係咪想我唔痴你 越走越遠丫 ( 其實我覺得自己講嘢真係 9 唔搭 8 嘩哈哈 ) ~
今晚里奧大人沖咗杯黑芝麻比我飲 佢話飲咗 2 晚 好似好瞓咗 咁我又飲啦 我覺得好怪呀 哈 因為好似飲緊唔溶嘅芝麻糊咁 即係最尾先飲到芝麻粉咁呢 ~
我堅攰嘛 所以 11 點要瞓先喇 希望今晚好瞓啦 ~
2014年9月25日 星期四
嘉華大酒樓 @ 官塘 ( 25-SEP-2014 )
八珍豆腐煲
金銀蛋莧菜
蒸魚
叉燒 / 燒鴨
西洋菜生魚豬骨湯
( 25-SEP-2014 THU )
里奧大人今朝上大陸 我就瞓到 7 點 45 分 不過成日發夢啦 因為驚鬧鐘唔響 所以有壓力呀 但我又無可能同里奧大人一樣咁早起身家嘛 ~
無咩胃口 早餐食奶油多 ~
菇場唔忙 所以做番之前未有時間做嘅嘢啦 唔想成日坐喺度無嘢做嘛 ~
Lunch 食酸辣米線 唔知係咪食得密得滯 食完有唔想再食嘅感覺 哈哈 ~
依家阿花同阿齋做完 d 嘢 我就要 double check 其實我覺得壓力仲大 反而自己一手一腳做 再自己 check 番都無咁大壓力囉 ~
今晚同媽咪 家姐食飯 真係整定 本身係聽晚食嘅 因為姐夫放假 點知姐夫最後唔放假 所以家姐就話今晚食 我話仲好啦 因為里奧大人上咗大陸 我都係自己食 同埋我最想係佢喺香港 我可以煮飯比佢食嘛 所以我覺得星期四同媽咪食飯最好 ~
食完都差唔多 8 點 又同家姐行 759 我以前叫阿信屋 依家聽家姐講得多 759 我都叫埋 759 添 ~
家姐啦 講嘢一舊舊 仲話我聽嘢一舊舊 幾咁衰呀 事緣我食開嘅乳酪啫喱 ( 包裝面有椰子 / 燈同唔記得咩 ) 做特價 $7.8 咁我食開係有埋生果嘅 但呢間 759 就無哂貨 得椰果乳酪啫喱 ( 包裝面係 1 個大椰子 ) 咁家姐指住個椰果乳酪啫喱面 同我講話唔好以為得椰果呀 其實仲有燈同提子架 咁我即刻倒轉睇啦 但真係見唔到燈同提子囉 咁我問佢 咁同我買開嘅有咩分別 ?! 如果大家都係椰子 + 生果 點解用 2 個唔同包裝 ?!?! 我真係諗住買個椰子乳酪啫喱試下架 之後家姐話叫工人 whatsapp 屋企果個乳酪啫喱比我睇 之後我咪話佢囉 妳食開果隻咪同我果隻一樣囉 咁妳唔好指住椰果乳酪啫喱話有生果嘛 真係呢 ~~~~
同家姐 9 點鐘走人喇 我番到屋企無耐 里奧大人都番埋黎 lu 咁我可以安心沖涼 ~
依家開始已經諗定入院前同出院後嘅嘢 咁我知道我真係要做手術嘅時候 叫里奧大人幫我 dl 愛情公寓比我睇 佢幫我整咗好耐好耐 要整到最好嘅比我睇 其實真係好感動 因為佢點攰點忙都會抽時間整 咁尋晚我上網 check 醫院有 wifi 佢即刻話買部 ipad 比我 等我無咁悶 其實佢之前都話買比我 但我話唔要啦 因為做完手術之後果 3 日真係好攰 食嘢都唔想 仲邊有心情上網睇戲丫 但我知佢仍然想買比我 不過我嚇佢 我話一陣拎 ipad 唔小心跌落傷口嘅位置就慘喇 佢果下真係驚 哈哈 ~
今晚勁呀 差唔多 12 點先瞓 聽朝就知死 哈哈 ~
2014年9月24日 星期三
( 外賣 ) 齋滷味 + 燻蹄 ( 24-SEP-2014 )
( 24-SEP-2014 WED )
成日仲以為今日係星期二添 之後里奧大人話係星期三 感覺即刻唔同咗 因為好快又星期六咁呢 正 ~
經過別府 見到裝修 咁即係又摺埋啦 無咗飯堂喇 喺淘大黎講 水準最穩定就係佢 同埋坐得又舒服 點解咁呀 嗚嗚 ~
食芝腿治烘底 依家覺得食烘底好乾咁 哈哈 ~
依家開始由阿齋同阿花主力做我 d 嘢 所以就要教佢地點點點 不過實在太多濕碎嘢 所以真係記得要咩就寫低 唔係肯定我唔記得講 始終人地係 part time 幫我 我唔想甩甩漏漏 總知寫得幾多得幾多啦 同埋最緊要比我手機號碼佢地 有咩可以搵到我 我直接話佢地知 不過佢地對我好好 係都話唔打比我 叫我休息 有咩事會搵船頭幫拖 叫我放心 ~
Lunch time 喺菇場漆超力米粉 加埋尋晚 d 雞翼 咁一路食一路 load 相 手快快 delete 哂前兩日嘅相 幾勁 ~
又開始教佢地做嘢喇 佢地終於知道我做嘅嘢係幾咁煩 其實係幾咁多餘 不過無計啦 我提出過修改架啦 不過最後都話要依舊做法 是鬼但啦 ~
放工走人 今晚去幾度地方買嘢 首先幫里奧大人買麵包啦 之後去百佳買齋滷味 最後去太興買燻蹄 點知太興得番 1 隻唔靚嘅燻蹄 師傅叫我唔好要 咁我問佢仲有無 佢話無 我話 oh my god 佢喺度笑 可能佢心諗 無燻蹄駛唔駛咁大反應呀 哈 ~
又要行埋轉頭去燒味店買燻蹄 好鬼攰呀 ~
番到屋企灘陣先 差唔多 7 點幾先食 因為食出前一丁 所以要食完先沖涼 唔想食到成身汗 ~
里奧大人 8 點半先放工 又係煮丁佢食啦 佢最開心 ~
痴線佬佢食食下麵 好開心咁行埋去開背囊 笑哂口拎個 iphone 6 盒出黎 遞比我 同我講話 : 唔好話我對妳唔同喇 咁我其實開心係因為可以比我自己用開嘅 note 2 比家姐嘛 之後條友笑哂話係個盒黎架咋 幫同事拎上廠架咋 真係痴痴地線 不過見佢整鬼到我 佢笑得咁開心 我都開心嘅 但點都要鬧佢賤人囉 哈哈 ~
今晚我 11 點瞓先喇 因為里奧大人仲做緊公司嘢 所以唔等佢 lu ~
2014年9月23日 星期二
蠔油燜雞翼 + 菜心 ( 23-SEP-2014 )
( 23-SEP-2014 TUE )
雖然尋晚 10 點半瞓 但半夜去咗 2 次廁所 唔通紅豆沙真係咁利尿 哈哈 所以今朝都係攰囉 ~
早餐唔食咁飽 因為晏晝出去食 ~
菇場唔太忙 所以拿拿聲 pack 箱 咁就了咗心事啦 依家同事開始做我嘅嘢喇 不過佢地做完都要幫佢地對一次 ~
8 卦叫我陪佢行一田 所以我 lunch time 都出去食牛腩米 1 點 15 分先喺一田等呢 ~
4 點又要教同事嘢喇 差唔多 5 點幾先教完 聽日就等佢地實習下喇 ~
放工遲咗 10 分鐘 不過又唔趕嘅 因為依家有多 1 架巴士選擇 ~
去百佳買菜 順便買 d 參蜜就番屋企喇 ~
番到屋企即開機洗衫 之後抖陣又預備晚餐喇 ~
是日懶餐 - 蠔油燜雞翼 + 菜心
蠔油燜雞翼 - 姑奶星期日比我架 所以今晚煮翻熱就得 勁方便 ~
菜心 - 1 pack $10 真係好小囉 ~
里奧大人 7 點 45 分先放工 咁我都食住等喇 之後再一齊食紅豆沙 把口好似無停過咁 ~
搞掂哂就沖涼喇 食埋生果就休息喇 ~
今晚 11 點瞓 希望唔好半夜又去廁所啦 ~
2014年9月22日 星期一
水餃 + 陳皮蓮子紅豆沙 ( 22-SEP-2014 )
( 22-SEP-2014 MON )
嘩 好攰呀 呢排真係超級攰 好在就唔會話唔想番工咁囉 唔係就慘 lu 呵呵 ~
我深信早餐食飽 d 會精神 d 所以星期一真係更加要食飽 d 添呢 ~
番到菇場即做 report 之後 pack 箱喇 勁攰 不過只係搞掂一間公司 仲有另一間就聽日先 pack ~
Lunch time 出去行陣先食嘢 食完又行陣就番菇場喇 ~
因為我放假嘅時候由 shipping dept 幫手做我 d 嘢 所以 2 點半就同佢地一齊開會 最搞笑係傾到渠王 原來佢地個個都好憎佢架 因為成日問人嘢就咁問 唔會 call 咩客呀咩 po no. 大佬 人地唔係做妳一個客家嘛 講嘢唔清唔楚 又無 email 鬼知妳同客講果 d 咩鬼咩 咁都好 原來佢地同我諗法一樣 因為我驚係自己唔鍾意佢 所以先咁諗 原來佢做嘢唔掂係事實 呵 ~
傾到差唔多 5 點 不過其實仲有濕濕碎碎嘅嘢 但唔再講喇 等我番黎自己做都得呢 ~
真係超級勁攰 所以唔買菜喇 直接番屋企 開機洗衫之後就煲糖水 之後就即沖涼喇 ~
我食咗糖水先 咁里奧大人 8 點放工先等埋佢一齊食水餃 ~
是日懶餐 - 水餃 + 陳皮蓮子紅豆沙
水餃 - 媽咪星期四食飯果晚話想食餃子 咁家姐一聽到媽咪話想食就會叫工人整比媽咪食 好鬼錫佢架 反正整開嘛 又順便整埋比我囉 有鮮蝦水餃同韭菜餃 勁好味呀 ~
陳皮蓮子紅豆沙 - 補血嘛 如果唔係唔煲呀 哈哈 今次用半斤紅豆 都幾多咁 ~
搞掂哂就食生果啦 依家無菜食就會食生果 ~
唉 pack 箱用錯力 我手腳好酸痛呀 想喊呢 即刻叫里奧大人幫我搽 cool 不過好似無咩料到咁 哈 ~
今晚勁喇 10 點半即瞓 因為我唔知做咩鬼好凍呀 堅凍喎 我瞓覺要用厚被 平時係薄切切冷氣被架咋 里奧大人話我手臂同豬肶都好凍 話我因為着得小衫 之後我話背脊都好凍呀 佢就驚啦 驚我唔舒服呀 ~
訂閱: 文章 (Atom)


text:
話說星期二(9/10)去健康院打MMR及肺炎鏈球菌加強劑,阿肶當日有少少鼻水,已經問姑娘佢有少少鼻水可唔可以打針,個姑娘話可以,只要佢無發燒就得喇!咁佢係姑娘有專業知識我梗係信佢啦!最後都照打晒兩枝針.不過當晚就已經出事喇!開始發燒,不過都係低燒,一直到星期四(11/10)日間都係維持低燒,但到星期四晚接佢返屋企就發現唔對路,燒到成102度,咁就即刻同佢去那打素睇急診,原本喺一般的情況下我唔會咁緊張,不過由於佢喺病病哋的情況下打預防針,咁我就有D擔心喇!唔知會唔會D菌混埋一齊,導致身體有強烈反應嘛!點知去到醫院等咗個幾鐘先見到醫生,醫生就只係話佢有少少喉嚨發炎同鼻水啫,當場處方退燒藥俾阿肶食,話睇吓食完退唔退燒先,點知阿肶一食就反胃嘔晒出嚟!咁姑娘唯有同佢塞肛啦!點知過咗廿分鐘左右條友仔又賴屎,但D屎又睇唔到有塞肛嗰粒膠囊喎!由於唔知佢吸咗幾多藥,故此又唔可以再塞,燒當然係無退啦!及後醫生再叫我哋入房,話不如入院啦!我問佢咁入院會做D乜?個醫生答得好攪笑,佢話我驚你哋半夜攪唔掂咋,喺度有人睇住佢嘛!我問佢咁會唔會做D乜嘢treatment 或檢查,佢話都係俾退燒藥佢食,講真咁我洗乜住院啫!就算佢留院我都要留喺醫院照顧佢啦!佢仲咁細個,點可以單獨俾佢留院o架!最後我都無俾阿肶留院,個醫生開咗D退燒同收鼻水藥俾我哋攞番屋企.我唔入院一來係怕阿肶被傳染到其他病,因為畢竟病房係無隔離的;二來我覺得D醫生好唔掂,佢問症,根本無聽我講,佢有佢自己講,我都唔知佢了解到個case有幾多,我知佢累,但都唔可以攞D病人靠飛,畢竟BB發燒可大可小.返到屋企最後都餵到退燒藥,到半夜到退咗燒,咁都俾多次藥佢食啦!點知今次無效,到臨天光又燒番去102.
(12/10)清晨我哋都係唔放心,餵咗枝奶俾阿肶食,咁就帶佢去仁安睇急症啦!呢度個醫生就正路D,起碼聽完我講個情況同阿肶的病歷先分析阿肶今次會係咩嘢病,佢話不過首要都係要退咗燒先,同樣係同佢塞肛,但阿肶又係即刻賴屎,由於佢即賴,所以姑娘喺我哋清理完之後又同佢塞過,今次終於OK喇!之後都退咗燒,醫生話都係留小便驗吓有無菌,排除咗尿道炎呢個可能性先,呢D先係醫生嘛!做咗有步驟,解釋得清清楚楚,政府嗰D好似我帶個小朋友嚟就係想入院咁,如果無必要咁入嚟做乜,仲要ar住個床位.呢日阿肶都係燒,但食咗藥又好似退到吓咁!基本上佢精神同食慾都OK,除咗發燒同少少鼻水又真係無乜嘢!真係唔知佢到底開邊範.
如是者到(13/10)清晨阿肶又高燒番,仲要燒到成103度,因為咁燒法真係唔掂,於是就同阿肶返仁安,去到仁安再探,已經燒到104度,醫生話都係入院檢查吓啦!接待處已經貼咗兒科病床全滿,好彩咁啱二人房有位,咁就算貴D都要啦!急症室醫生首先都係同佢塞肛令佢退咗燒先,之後再上病房由兒科醫生詳細檢查.
仁安的服務真係好,當然一分錢一分貨,無可能要求公立醫院有私家醫院的服務水平.喺接待處辦完手續就有人帶我哋上病房,上到病房姑娘會先問症,安頓好小朋友入病房,佢再通知當值醫生嚟幫小朋友做檢查.醫生好快已經嚟咗,同佢作初步檢查,醫生話阿肶可能係流感,尿道炎或玫瑰疹,所以要攞阿肶的鼻液及小便樣本進行化驗,等報告的同時佢會處方退燒及收鼻水藥控制住病情先,阿肶嚟到陌生的環境,好明顯係好不安,要一直揹住佢,想放低佢換條片片都唔得,姑娘幫佢抽鼻液樣本嗰時當然係喊到拆天啦!不過姑娘手勢好,三兩吓就攪掂!而尿就要到下午先攞到,因為阿肶不斷流汗,所以無尿疴.鼻液報告旁晚醫生巡房出咗,話佢唔係甲乙型流感,都唔係豬流感,所以第一可以排除佢流感的可能性,驗尿報告就要等第二日先有.嗰晚我喺醫院陪阿肶,房內設施齊備,有洗手間及沖涼設施,仲有梳化床俾方便家長留宿,晚上有阿姐嚟開床,兩張病床中間又有布簾分隔,環境真係好OK,好彩阿肶晚上都瞓到,只係半夜食退燒藥嗰時喊咗一陣啫!
題外話,由於我要等阿肶瞓咗先泵奶,都驚嘈到隔離床,好彩咁啱嗰個媽咪都要泵,咁我先安樂D咋,畢竟嘈到人都唔係咁好,又好彩佢哋係香港人又唔係D麻煩人,否則真係難頂喇!隔離間房應該係住咗D強國人,嗰晚佢哋講電話竟然嘈到我哋房都聽到,如果同佢哋同房,真係唔知點算,有時真係唔係我哋想歧視佢哋,而係唔到我哋唔歧視佢哋囉!佢哋D行為有時真係好討厭.
(14/10)上午醫生巡房,尿液報告初步指白血球水平正常,,雖然種菌報告未出,應該都唔係尿道炎,加上阿肶身上開始出疹,故此醫生確診阿肶係出玫瑰疹,佢見阿肶都好精神同退咗燒,所以俾我哋出院,不過埋單就真係金,住咗兩日一夜,埋單九千幾蚊,真係夠我哋一家去一個短trip喇!好彩公司可以claim番D,否則就真係慘喇!不過如果大吉利是又有下次,我都係會去私家醫院,因為真係快同令家長放心D.
(19/10)阿肶D玫瑰疹退晒喇!不過醫生話由於枝MMR針起碼10日先會發出嚟,可能嚟緊阿肶又會發多次燒,希望阿肶無嘢啦!


text:
艾蜜麗同家人剛巧又去台北遊
所以我地就相約好其中嘅一日一齊出去玩
順便見吓佢屋企人 仲有古靈精怪嘅妹妹
當日晨早溜溜就要起程
因為路程有點遠 就係去菁桐十分九份
菁桐十分我都未去過
不過唔驚 有艾蜜麗喺度我就放心交比佢
嚟到『菁桐』其實感覺不太大
有少許特色景物 同一架好舊仲識行嘅火車囉 +_+"
喺附近影左兩張相見有 D 餓
就四維望吓有咩食
呵呵﹗手工煎餃配埋 D 香蔥醬汁好好味啊﹗
許願竹
一齊分享左盒餃子之後都唔係好夠喉
趁佢地一家人去左行吓影相時
我自己就一個人去左搵食 順便搵個地方坐吓 Hea 吓
去到好有名嘅『十分』
呢度出名就係放天燈 將自己嘅願望寫上
店員就會幫您點火 一放手天燈就升上天喇﹗
哈哈﹗我真係超懶啦﹗
行左陣 就走左入間咖啡店休息陣
其實我都係想嚟睇吓 叫做到此一遊咁啦
呢間咖啡店都好靚 入面嘅擺設既特別又舒服
大家影完相放完天燈都紛紛等火車走人
呢張『十分車站』相都算幾有代表性 Hehehee....
十分下一站就嚟到九份
九份我嚟過好多次 人潮依然咁多
最重要唔好落雨天就好 唔係斜路就會好滑好難行
大家行到邊食到邊 見到有個小食亭就坐低食 D 野醫吓肚
台灣野食大部份都好啱香港人口味
我當然鍾意啦 咩國家嘅食物對我嚟講唔緊要
好味就得啦﹗﹗
用左一整日時候去左菁桐,十分同九份真係幾攰
太舟車勞頓… 行完九份又要搭返成個鐘車落山去返市區
攰到呆左… 開始目無表情了 ~.~"


text:
( 16-jan-2010 fri )
Happy Friday 當然 Happy 啦 食埋甜甜地嘅早餐就仲更加 Happy 呀 ~
菇場仍然忙 但唔緊要 因為諗起 lunch 同里奧大人同媽咪一齊食就開心啦 ~
同得媽咪 lunch 首選係飲茶 今次為咗就里奧大人 所以去美心皇宮飲茶喇 ~
食到好飽行番菇場 好小有咁嘅感覺 lu ~
放工坐巴士好小瞓覺 除非好攰 同埋好嘈就會聽 MP3 又或者突然好想聽歌 尋晚聽 MP3 時 坐我隔離個麻甩佬好大聲打呵欠 " 鴉 .. .. .. " 一聲咁好長又好響 痴痴地架 前面 d 人都望佢 以為佢痴線呀 無啦啦 " 鴉 " 喎 之後無幾耐又再黎多次 又係咁大聲 痴鬼線架 無 d 禮貌 又唔掩住個口喎 屋企咩 最憎呢 d 人 令人反胃呀 ~
去到街市買餸 問阿姐有無尖椒 佢就咁指去另一邊 痴痴地架 成堆嘢都無 有就唔駛問啦 正想開口話佢都唔知妳指邊 咁啱有另一個阿姐問我要 d 乜 如果唔係實話鬼佢呀 哼 ~
是日晚餐 - 煎釀孖寶 + 蕃薯糖水湯丸
煎釀孖寶 - 唔想成日得尖椒一樣好悶咁 試下整豆卜 不過釀嘢真係好花時間 下次都係釀一樣算喇 ~
蕃薯糖水湯丸 - 好想食勁薑糖水 所以整蕃薯糖水 + 無餡湯丸呢 食完超滿足呀 ~


text:
曾幾何時,我都有部 cassette 機,等收音機班 DJ 播歌,電視播 MTV,卡通唱 OP ED 果陣隊部機埋 speaker 到錄下歌仔;進化到有部 CD 機,我就真係會袋住三五七隻碟喺身,行行下街悶起上嚟隨時換碟聽.
之後喺 256MB USB 手指索價 300 大洋嘅年代,屋企人買電器送左部唇膏咁大嘅 128MB mp3 機,威到不得了!不過果陣識條鐵咩,唔好話層次音場立體感,我連咩叫樂器係咩聲都未知道晒啦,所以識聽梗係聽 128 kbps - 頂盡 192 kbps 嘅 mp3….
之後理所當然地越買越貴,先係一百幾十,再嚟一千幾百,之後就…. 有部 AK120 II.話晒部 AK120 II 都陪左小弟年幾兩年,渡過左唔少時刻,加上連呢個價錢都捨得會買,所以都可以話部機喺小弟生命中算有一席位.
▲其實除左價錢之外,買之前我都個有另一個 concern,就係呢個壽星公額..
只係時至今日,聽歌仔已經唔同往日;player 選擇多,耳機選擇更多,容量多到用唔晒,連 iPhone 都出到 128GB 就知 memory 真係平到你唔信.
撞啱部機入面果 192GB 都畀我用爆晒,思前想後,橫掂都係要更新套架生,不如就與時並進,砍掉重練;重新出發前先寫下畀我部 AK120 II 的輓歌.
想昨天
我只係得兩餅 (定三餅) cassette 帶,磁帶係線性編碼,即係無得好似而家咁樣首首歌跳住嚟聽,一定要順住由第一首,或者上次停低果到聽落去;可能係第三首個尾,可能係第六首中間,唔可以話聽第 5 首就聽第 5 首是一定的,不斷 play,pause,play,pause 咁就只係想完完整整咁聽一首歌.
錄落去都一樣原理,錄落去餅帶喺邊個位就邊個位,如果餅帶之前錄過嘢,稍一不慎就會食左之前一截,或者兩段之間有個 gap….因為我屋企唔係 studio,加上我又無得選擇電視收音機播嘜畀我聽,所以所以錄之前其實要做好多前期工作,因為果一餅帶放咩歌落去同較啱個位去錄新歌係好很重要,唔係我又要成餅重新玩過.
▲之後興左牌 MD,但太貴了,仲讀緊書嘅我又無咁多錢可以拎住週圍去 show off,所以就算到今時今日都仲有人話 MD 係最好聲,我都唔知好成點;這些機會,大概不是屬於我的.(幅圖來源)
因為首首歌都係自己辛苦錄返嚟嘅金曲,所以無論用咩機聽,都一樣咁好聽;薰聽的是音樂,不是播放器.
之後轉到去 CD 年代,成個世界簡單左幾多!2 蚊隻 CD-R 就可以將電腦入面來自五湖四海嘅 mp3 燒晒落去呢 700MB 之內;邊首歌行先,邊首歌排後都可以隨手就襟幾下就搞掂!
望今天
用過兩部 CD Walkman 之後就係轉左用 mp3 機,無錯,就只係一部雜牌 128MB mp3 機.呢個時間通常都會有人話「CD 好聲啲喎」,我都知,但當時小弟可以有幾大,對耳 (其實係成個人) 發育完未都成問題啦~ 加上再長期咁揹半打一打碟出街嘅話,我條腰應該再挺唔直啦….
之後都換過幾部 player:MEIZU,iRiver,JVC,Kenwood,Sony,Sony 仲有 Sony,Sony 啲機靚嘛~~
▲最後一部用嘅 Sony Walkmna,係我買左之後開心到要寫返篇文紀念下嘅 EVA 版 F887,Sony 果次最聰明嘅地方係一改以往 crossover 只肯出 8GB,16GB 之類最細容量嘅版本,一嚟就出 64GB,加埋要你硬食到少一隻 24Bit 新劇場版 OST 嚟推 Hi-Res 音樂,啱晒我呢種只想聽無損 file 嘅用家.(幅相來自當年由我寫嘅 review.)
可以令我放低 Sony 部 EVA 版 F887 嘅機差極都有個譜,而部 AK120 II 又的確係唔差,有齊當時最新嘅功能,同當時部 AK 旗幟幾乎同級嘅硬件,聲底又靜又清,靚仔之餘仲成部都係鐵造 (好重要),聽果時又有大大幅 Album Art (好很重要),連跟機個皮套都係意大利製,靚仔到一個極點.加上當時真係有心出 player 嘅牌子唔多,iRiver 一時之間出個咁樣樣嘅牌子出嚟,唔多唔少有點架世.
▲用到原裝皮套,加個 Made in Japan 嘅 vannuys 專用內袋,再加多個都係 Made in Japan 嘅 Yoshida Porter 袋去裝住部機,就知我幾鍾意呢部機~
買之前其實都仲有啲猶豫,貴嘛大佬!雖然畀錢前都唔係聽左好多次,但之前聽過上一代 AK100 同 AK120,所以信心係有嘅;加上我一定要「一機走天涯」,所以就把心一橫,唔檸好煩,諗住買完部 AK120 II 之後就一了百了,專心買碟.
▲AK120 II (100 II 都係) 最好嘅其中一個地方,就係有幅四四正正嘅 Album Art 喺個幾 sharp 嘅熒幕到,聽覺同視覺都唔錯.
▲作為一個有要求嘅人,邊樹製造當然都係重中之重;AK 一很都係 Made in Korea,小弟自認傳統派,雖然 Korea 唔夠 Japan 好,但點都好過 China.
一開盒就聽左年幾,果時不時有其他機聽,但無論身邊有幾多 player,起身,搭車,行路,放工都一定係聽返部 AK120 II;我嘅時間大部分都用喺 rip 碟,執碟同過 file 到,因為好地地真係無必要換機.
直至….
若然有明天
直至我越嚟越唔願帶袋,連細細個嘅型棍 Porter pouch 都懶得帶,同時隨住係街遊蕩嘅時間多左,部電話無論響手定喺褲袋,我都係同人傾緊計,其實可以認真聽歌嘅時間真係少左好多,所以音質同便攜性嘅平衡又可以再重整一次.
又自從 LG 出左部 V10 之後,部 AK120 II 簡直就被人打左入冷宮,兩星期都開唔到一次機,唔係因為 AK120 II 差左,部 120 II 一直都好好,只係因為世界已經變左,香港都已經唔再係兩年前戇下戇下果個香港,而佢亦都已經不合時宜.
▲雖則話 V10 已經好唔錯,但如果身痕想玩下 2.5mm 平衡頭,短期內都係要買返 player 先有得玩.
而 G5 配個 B&O Play DAC 亦係其中一個小弟幾有興趣試嘅嘢,唔係因為信一部無時無刻都喺到收緊訊號嘅手機真係可以好似 LG 發布會張「飛機 slide」咁講,可以超越人哋部定價近三萬嘅 player,但薰同好多人一樣,都絕對有興趣睇下到底 LG 呢間完全無音樂相關產品背景嘅泡菜國企業,可以將「手機聽歌」呢個題材延伸到幾遠.
呢樣嘢除左係因為 AK 嘅新機已經完全畀唔到一個理由我去「花錢做大爺」,覺得巧威威之外,更係因為我從來都毫不掩飾地讚嘅 V10 將流動聽音樂又再推前左一步.
我是來「聽音樂」的
比起用咩嚟聽歌,更重要嘅係到底自己想點樣聽歌;鍾意聽音樂嘅人絕對唔少,當中發燒嘅佔一部分,有錢去「買藥解毒」嘅人又再少啲,所以好多人都係唔想再煩,收工放飯食個 M 記就算,行路搭車簡簡單單用 earpod 咪得.可能被發燒友界定得太多,或者係啲舖頭唔多唔少,都因為想滿足想成為「專業人士」嘅客仔而成日 sell 勾耳式耳機係好專業,但其實點解勾耳式耳機唔可以駁電話聽歌?點解駁電話聽歌對耳機用原裝線就夠?
▲買左部機之後,我就真係好專心買碟同 rip 碟;就算平均一日 rip 一隻,我個 waiting list 都只會不斷升,積到今日都仲係咁,唔係講笑.
近牌我朋友 (不是我) 問左我一個問題,提醒左我一件事:「我對 SE846 用開果條 (鍍) 銀線壞左,雖然我聽都未聽過 ORB 呢個牌子,但喺舖頭換左上 846 到放入耳仔之後,真係聽多咗好多嘢,我都唔係好知點講,總之聽落就係細節多左,聽演唱會以覺得豐富左咁,」
事實已經證明,如果真係鍾意聽歌,呢樣嘢根本就不值一提.
因為我哋在意嘅,係音樂隨身,而唔係音樂播放器隨身;音樂播放器無容置疑地可以令我哋聽到更多細節,更有助去感受 artists 想表達嘅情感.但就算無左貴一貴嘅器材,其實影響都唔會話好大,最多都係畫好條龍無得點睛,但唔會成條龍走鬼左.
又,因為用電話駁 ORB 線 + SE846 聽都好過用跟機耳機聽,所以其實真係無咩所謂;做人固然要向上望,但我哋岳高頭望到嘅唔係更貴,更高階嘅 player,而係更多嘅好音樂,值得我哋響其實訓覺都無咩時間嘅 24 小時入面抽時間去聽,去細味嘅音樂.
▲另一樣手機暫時都比唔上 player 嘅地方係操縱:實體 forward/play/pause/backward 掣,音量用 0.5 做單位,同埋旋鈕 volume 掣.
越嚟越多人以爲我屋企好似試音室咁,就算無返對座地喇叭,都有套望落就知架世嘅音響器材,晚晚喺到炸機.事實係,我得對幾百蚊嘅喇叭,加套有 CD tray 嘅床頭音響,再加多隻藍牙喇叭,連屋企人都話我啲樂器仲霸得多位過啲喇叭;與其話似試音房,不如話更似 band 房,因爲我從來都唔拘泥於點聽歌,只要係首好歌,就算只係喺 MTV (或者而家嘅 Power Tracks) 到聽到,我都唔會介意用電視果對會出聲嘅 speaker 嚟聽.
▲雖然 AK 啲機都係用 Linux-based 系統,即係 Android 啲朋友,但至少你都會見到 AK 肯大執下個 system 同加多啲自己原素嘢落去,例如呢個開機畫畫簡單得嚟都叫做有啲嘢睇;點都好過用 Android 嘅機連 apps 都裝唔到,返到屋企想聽下 TIDAL 都唔得,都什麼年代了….
之前已經講過,一出新就買嘅原因唔係因為你好叻叻,而係因為現有嘅根本唔多啱聽,所以一出新咪又要追;用晒啲時間嚟追機追線,搞到聽來聽去都係果幾首歌,終有一日追到攰,唔再追新機嘅附帶條件就係連歌都唔多聽;咁樣樣,邊個最開心?
我想聽嘅,係首歌,而唔係對喇叭,或者係對耳機,或者係部 player;因為由始至終,我是來「聽音樂」的,how about you?
by 薰


text:
難得地跟太太到長沙灣跟佢一班同事去試依間傳說中好出名既飯店.
太太興高彩烈咁SHOW俾我睇佢同事上次食完影低既相片,話依樣點好食,果樣點好食.
攪到好耐無出街食飯既我都難得有點期待,早餐都未食口水都差D流埋出梨.
六點中準時時達,門口似足一般大排檔,除左名稱比較有霸氣外,還傳來一陣飯香.
飯香!有幾耐無嗅過咁香既飯香,一個大排檔鑊氣固然重要,但有鑊氣無碗靚飯伴餸都係死.
一嗅到咁香既飯味即刻放心好多,仲即刻更加期待,等班靚姐汁埋張枱即刻望下有咩食!
菜牌上既招牌菜其實都一早睇過哂同諗好8成架啦,但有樣野比諗食乜更有趣係….
依度你自己就係店小二,落單要自己寫,汽水都係自己攞,好鬼過癮!
以下係部分當晚食左既餸:
黑椒鐵板豬手:肉嫩鬆化,黑椒汁辣得適宜又唔會太油膩,鐵板上又保溫又刺激哂五感!
燒乳豬(需預訂):皮脆肉嫩略嫌細隻,但有乜人會唔鐘意熱辣辣既乳豬呀?
大中華撈起(左中):中式沙律有三文魚,西生菜,芽菜,雲耳,蘿蔔配埋佢個自制和風鼓油醬汁內有少少芥辣,既爽口又開胃!
土匪雞:賣相有趣吸引,香料足夠但肉質偏乾身,有待改善!
仲有最最最出色所以一放低已一掃而空既臘味煲仔飯!
佢同一般大排檔不同之處就係佢可以做到米飯粒粒分明,臨上之前才把花生,蔥碎,豉油拌入,香味四溢!
其他小菜都有一定既水準,仲有2﹣3碟無影到加埋平均每人先$150蚊左右真係超值!


text:
只要一唔係玩既時候就會變兇惡既BB
到底咩事呢????
係咪因為生“飛滋”呀?牙痛?
ANYWAYZ...教訓左你一餐!HAHA
2012年過去了~好充實!
有喜,有怒(最多)!但都係一樣開心的
新一年希望大家身體健康!笑口常開
咁似拜年既?
悶悶地,MAMI病又好返少少
都想出去同你地玩下啦
行左一陣街~買左小小禮物比你地
再食個ICE﹣CREAM,去冒險樂園....
有個婆婆話MAMI好勁
又抱一個拖一個~拎住2大袋野仲黎玩?
其實個2大袋都係零食黎咖
唔係好重但真係好大袋囉....嚇親人
HAHA,我話最緊要佢地開心呀
呢D就係MAMI買比你地既禮物喇
祖祖一係無鞋...而家突然變左有6對鞋了
MAMI對鞋真的有一個好深既情意結
又係每人一份唔好爭!!當然都有爭一陣既
呢盒LEGO有埋個鐘咖
可以教小燑睇時間,BAPA話MAMI最緊張時間
HAHA,係呀,好怕遲到的!!
其實都應該教BAPA一齊學!!
等BAPA對時間有D認識就唔會遲到啦
阿祖以為係波都可以放入去
上次係廸士尼買既毛巾
好可愛呀...條毛巾
然後...MAMI決定了
幫豬米燑剪返短D頭髮
HAHA.....即刻好似變返BB咁
不過佢個樣仲係好嬲呀
到底嬲咩呀???激死人


text:
2016年11月7日星期一
35 則留言:
可能呢架戰車識autopilot XDDDD回覆刪除
珮夫人
拖呢d好鬼老土回覆刪除回覆
都好過抽住行幾條街先返到屋企.刪除
估唔到王子會拖車呀回覆刪除回覆
好過抽住行幾條街先返到屋企.刪除
呢啲名牌貨可以好貴㗎,不過又確實係有原因嘅回覆刪除回覆
通常佢嘅車轆會有特別設計,有避震效果,亦有配合你上車落車,或者上落樓梯嘅設計,如果你買嘅嘢重,個效果會好明顯,拉嘅時候無咁吃力同埋順好多,其次係物料,有保溫效果,方便你買冰鮮嘢同肉類,另外有啲設計係可以摺細,掛响架購物車上面,有啲上面嘅圖案仲係設計師設計㗎,咁貴啲襟用啲當然係啦,其實洋人唔覺得老土,好後生都會照用,無人會眼望望,仲好捨得買貴嘅添刪除
拍得著 LV GUCCI PRADA 喎!回覆刪除
我老DAD有架2百幾英鎊架,唔係講少,不過是二手貨.回覆刪除
我買嘢唔多,唔似有啲西人,一買就成架超市載物車都唔夠裝……回覆刪除回覆
我每次都買滿一車仔.刪除
咁你有無摸吓係咩料咁堅,睇吓係咩牌子,有無說明書解釋有乜咁巴閉?唔買都摸吓嘛 :p回覆刪除回覆
冇呀.怕人話我混吉啦.刪除
hehehehe, stylish回覆刪除
我無乜用,回覆刪除
香港通常買嘢送,唔使錢.回覆
另一原因要拉車係因為一次過買好多嘢.刪除
喔你地都興拉車仔買嘢 ? 我以為香港興咋 .回覆刪除回覆
呢度每個家庭都有㗎.可能因為一次過買好多嘢啦.刪除
我都有想過買一架來買餸!回覆刪除回覆
如果你係揸車去超市就冇需要啦.刪除
Quite an expensive cart.回覆刪除回覆
Blog友話貴得有道理㗎.刪除
嘩!佢個小數點位係咪點錯左呀!回覆刪除
原來可以在你既奧國做呢門生意,鬼鬼真係會買,可以諗下喎!回覆
Blog友話香港都有呢啲貴車賣.刪除


text:
中環在線:白色做底色 圖案簡約
渣馬Tee唔再青BB
■特步已經係第四年贊助渣馬跑衫.
一年一度嘅渣打馬拉松係嚟緊嘅星期日舉行,啱啱嘅周末跑手拎到選手包,見到內地品牌特步(1368)贊助嘅跑衫,今年終於冇用渣打主色──肉酸嘅藍綠色做配色,順眼咗好多喎.
衫背後印路線圖
今年件衫以白色做底色,前面印咗中環主要大廈嘅外形線條,一睇就話認得出有中銀同IFC,但係主人家渣打個棟呢?就唔多認得到喇.至於衫後面就印咗成個馬拉松嘅路線圖,連配給地點,唔同賽事嘅路程都可以一睇眼曬,睇嚟設計係刻意方便跑手喎.
唔講唔覺,特步已經係第四年贊助大會跑衫.仲記得特步二零一二年第一年贊助嗰件跑衫,又藍又綠,俾人勁彈話似足「史力加」上身,上年就以漸變藍做主題,已經好過第一年好多.
形象設計師張學潤(Nel Nel)就覺得件衫冇乜特別:「都係一般大會T-shirt啦,圖案簡潔乾淨得嚟,又貼題囉!」咁唔知跑手會唔會跑完渣馬之後都著足成年呢?
特步首席財務官何睿博就話,同渣馬係舊年簽咗為期三年嘅約,即係話下年特步依然會係大會跑衫贊助商.佢仲話,合作得好又冇理由畀佢停.原來公司覺得贊助渣馬,可以幫到手提升品牌形象喎.
今年特步仲係中環港鐵站落咗個有代言人謝霆鋒嘅廣告,宣傳贊助渣馬呢件事,何睿博仲話遲啲會幫霆鋒整返個「鋒」系列嘅產品.不過,點落廣告都好,佢話公司使落市場推廣條數只會佔營業額約12%,唔會太多喎.
李華華
mailto:LiWaWa@AppleDaily.com
李華華
LiWaWa@AppleDaily.com
中環在線 - 李華華 舊文


text:
已經幾個月無出過街玩,每日都係返工,返工&返工,生活真的乏味,返工咁辛苦只係可以賺得微薄的工資,又時真係唔明比我賺到錢又點,生命的意義都唔知係乜,每日只有返工時間,完全沒有放工的時間,唉!為乜呢
今日我當然唔會返工啦!無理由生日都同佢做呀嘛
,如果我今日返工我都覺得自己有病囉!仲以為今日係去大尾督踏單車,由於時間配合唔到,入到去大埔已經差唔多六點,今日天氣唔係咁好,如果唔係呢個時間應該可以開始睇埋日落,因為太夜入到去,可以做的只係划船,好可惜問第一間租船的店鋪由於已經過左租船時間
,所以無得租,初時都好失望
,入到去大尾督乜都做唔到.於是佢又再走去間第二間,好在第二間仲有得租,但就限時要七點前還船.租船費用唔係好貴,一個鐘只係$30,原來撐船都幾辛苦,好在唔係我划,如果唔係一定會整到隻手痛晒.
划到出海感覺好舒服,秋風送爽,如果可以睇埋日落你話幾好呢!
划完船去左燒野食,我地駕車去呢度,起個地點SET 個地址SET 得唔好,差D就返唔到轉頭,好在最後都可以轉到頭,話咁快又去到目的地.
今年生日唔係食D 乜野好豐富的晚餐,但我無乜所謂只要過得開心就得啦!
呢個燒烤場仲有兒時成日玩的煙花,我望左好耐好想好想回到過去,但係咁大個人仲拎住呢D煙花真係好似唔知點咁,好在最後佢都買左比我玩,一盒都只係$30,仲可以滿足到我兒時的回憶,今個生日真係過到好開心!


text:
- qq头像带字卡通头像qq带字卡通头像超拽动态可爱带字卡通头像超可爱带字卡通头像可爱的带字卡通头像qq情侣带字卡通头像非主流带字卡通头像带字卡通头像情侣头像qq头像带字卡通头像qq带字卡通头像超拽动态可爱带字卡通头像超可爱带字卡通头像可爱的带字卡通头像qq情侣带字卡通头像非主流带字卡通头像可爱的带字卡通头像非主流带字卡通头像动态可爱带字卡通头像带字卡通头像情侣头像超可爱带字卡通头像qq头像带字卡通头像qq情侣带字卡通头像qq带字卡通头像超拽qq头像带字卡通头像qq情侣带字卡通头像
相关文章:
女生带字卡通头像,qq头像男生和女生
唯美情侣带字卡通头像 qq情侣头像卡通版带字
伤心带字卡通头像,经典动漫头像
微信带字卡通头像,卡通的qq头像
萌呆带字卡通头像,红色动漫头像
qq带字卡通头像大全,bigbang卡通头像
萌带字卡通头像,qq动画可爱头像
qq带字卡通头像,qq情侣头像动画
qq动画带字卡通头像,红色动漫头像
搞笑带字卡通头像,动漫头像帅气
动态可爱带字卡通头像,情侣头像 卡通
女孩带字卡通头像,动漫的情侣头像
个性带字卡通头像,搞怪动漫头像
带字卡通头像大全,双人女生卡通头像
灰色带字卡通头像,动漫黑白头像
校服控带字女生头像
阿宝超拽带字女生头像
唯美带字女生头像贴吧
超可爱带字女生头像
qq单身带字女生头像
颓废哭带字女生头像
很拽的带字女生头像
扣扣带字女生头像
最新带字女生头像
qq超牛带字女生头像
qq森系带字女生头像
很虚伪带字女生头像
唯美灰色带字女生头像
超贱带字女生头像
梨花头带字女生头像
qq带字女生头像
孤独qq不带字女生头像
qq头带字女生头像伤感
超叼带字女生头像
2013qq带字女生头像
不带字女生头像大全


text:
上星期去照超聲波時,亞B大約係5磅11安士,仲有兩星期,要努力令BB增磅呀,所以要食多D 肉同菜呀!
講開食,不得不提我亞媽既拿手傑作,登登,就係公仔麵! 你地無睇錯,係公仔麵. 我都好surprise,佢來左一個月到,我就食左幾次公仔麵, 我自己本身吾係好中意食公仔麵,一來無營養,二來我已經好少食粥粉麵飯,我對麵已經無好大感覺, 而且醫生成日都話我重磅,所以更加少食粥粉麵飯啦,我都同亞媽講過,我都吾明點解佢會吾明? 星期六簡直就係減肥日,朝早同老公去買左麥記早餐,之後到成三點先食lunch, 個lunch仲要係幾條腸加幾個餃子, 食完一陣又肚餓,不過老公要出街,所以suggest我地食pizza,我又吾想因為好肥,亞媽就話屋企無野食,話煮個麵啦,咁我都無計,唯有張就下,叫佢整條腸落去又聽吾到,食既時候得一個麵,菜同一堆散左既雞蛋,我見到真係心都寒,嘩,咩來架?好驚.....我吾敢講我煮野好味,不過起碼正常D,佢煮既野來來去去都係個一樣,又吾中意落鹽,所以自星期六晚比佢"照顧"完,我就決定自己煮返,真係頂吾順啦!佢煮既野,又無營養,有時隔左幾晚既餸照食,我真係吾得囉,吾好話我有左,我就算無都覺得吾可以留咁耐,佢就話我地浪費,我就話浪費都好過你食左病,睇醫生仲浪費呀!搞到我星期六晚凌晨餓醒左,同老公一齊食夜宵,唉,諗住有個人幫下手,點知......我差不多日日都要同老公投訴, 因為太不可理喻. 佢有時發脾氣,真係好難頂,所以話,我係吾可以同亞媽一齊住,實在太大問題啦!問佢食咩,是但啦,幫佢做完決定又吾中意,我真係發覺老豆好有耐性,可以頂佢咁耐!之前結婚個陣已經"賴"過野,打算一齊去旅行,問佢去邊又吾知,決定左之後又話吾inform佢先,呢D人真係.......蠻不講理!同家姐講,佢話亞媽係個robot, 聽你instruction, 吾識自己analyze D野,唉,真係仲辛苦過自己照顧自己呀! 亞媽病左成個月,我叫佢去睇醫生,食下喉糖,又吾理,日日係度咳咳咳,早排先比佢傳染, 我真係吾想再比佢整病呀! 同佢講食少D甜野,又吾聽,係咁煲糖水,話可以潤喉,唉,大佬,你有啖仲食咁多甜野,D咳又點會好? 不過又係吾聽人講, 所以我都吾理,老人家真係好難搞,我只係希望佢快D好番,如果吾係亞B吾會比佢湊!


text:
而且聖誕假加埋 weekend, 再拎多兩日假就可以放九日
要的多次心肝去整埋佢
如果唔係又會惹返上面同頸
放假的日子過得特別快
眨下眼就已經放0左五日, 真係好唔捨得...
2014.12.24
今個聖誕無得出街玩
平安夜就煮0左個聖誕大餐比蝸牛先生食
不過佢今日勁遲收工, 我地呢個大餐要成十一點幾先開始
懶有情調
Candlelight dinner
本來想 SET 好 d, 不過太夜喇, 食物整好都拿拿聲食
自家餐包
芝士
蝸牛先生鍾意食芝士
一於買一舊比佢 tum 下佢開心
南瓜湯
今次煮得杰0左少少
蜜糖檸檬燒春雞
仲未好了解個焗爐
呢隻雞, 來回出出入入個焗爐成四次先可以成功上枱
揸唔夠蜜糖, 唔夠甜
味道好清新, 不過如果可以減少少甜就 PERFECT
栗子蛋糕
有點酒味, 又有點朱古力味, 再夾埋栗子蓉都幾 MATCH
Rose
嘩哈哈, 揀的時候心大心細, 最後我竟然買0左三件
不過當晚食唔落, 第二朝先食
好物尋歸底, 呢件cake 超級好食
佢有玫瑰味之餘, 仲有 d 莓味, 酸酸甜甜
雖然隔0左一夜, 但都好正
呢間鋪頭暫時係我地的 no.1
食飽飽就沖涼
沖完涼打算換床單, 點知去到床邊就見到份禮物喇
多謝蝸牛先生呀!!!
原來佢今朝早0左出門口就係去左買禮物, 好感動!!


text:
分享吓小小感受
我係懶媽媽,冇睇啲教育BB或者小朋友嘅書,只係自己覺得啱就算..
係咪教完一樣到一樣?
係,我係!! 好記得第一樣byebye 教咗好耐,我先開始教第二樣,
之後果啲好多佢學 一兩 次已經識,佢學野好快,真係唔使教好多次.
我會先做一次比佢睇,
例如,點樣洗洗手架?
我會示範比佢睇,之後捉住佢做一次,自己再做.再同佢一齊做,
如果教咗一排都唔識冇進展, 我會教到佢識先教第二樣.
不過太悶又唔得,好似好廢話,不過我覺得真係睇情況,因才施教.
佢學野快梗係得,但係佢學野慢,你迫佢都冇用,唯有要比啲心機
我冇用食物引誘佢學野,我唔想佢覺得學習等同有野食.
都會有食食吓生果或者小食教佢,佢做完又食吓玩吓,
冇特定學習時間,通常都係玩吓玩就學,
冇壓力先會鍾意學野,唔使set行哂咁學.
好似頭髮咁,我冇教過佢,有日我問下佢,佢居然摸住啲頭髮,
我都好amazing,點解佢會識,我諗係因為又細到大都好多人話佢多頭髮,
之後梗摸吓佢啲頭髮,可能咁樣佢就知.
又或者媽媽去開奶喇,我地換片片喇,我地去婆婆屋企喇,
舅父呢?之後會入舅父房揾佢,見冇人會話比佢知舅父返咗工.
之後到佢識行識走問佢舅父呢
佢就會自己入舅父搵或者手指指入去.
有好多佢而家識嘅野,唔使特別教,
我覺得係因為之前都有同佢講,你唔會估到佢吸收幾多,
咁咪平常心咁當佢係識聽同佢講囉!
另外語氣,我發覺大聲同有啲威嚴好似會work啲,
不過我而家反而會盡量溫柔啲,希望佢都受,
唔使我咁大聲做惡婆惡婆
大家又有咩心得交換下呢?


text:
車媽媽今日超級忙碌一早起身就同車爸爸去買禮比婆婆買之前去pepper lunch食個霜降牛扒車爸爸話超正but有D貴$79蚊但係都值車媽媽就食黑椒芝士雞肉飯都好正喎不過等咗好耐先有得食,跟住返到嚟又要整蘿蔔糕我望都未望真過車媽媽啊陰公整完蘿蔔糕諗住可以嗲吓佢點知又要煑團年飯冇時停好彩車媽媽冇忘記我煑埋雞肉比我食好啦原諒佢啦.
車媽媽臨近新年超忙~~做清潔啦,蒸蘿蔔糕啦車爸爸更忙所以冇假放唯有留喺屋企發毛囉快D快D過年佢哋就有多D時間陪我嘞~~~~等等等
大家睇吓翻新前D磚線位幾肉酸經過車爸爸同我通力合作後
嘩新嘅一樣哈哈
大家見到冇咗D乜嘢呀係嘞就係我張私家天皇椅奇怪一早起身車爸媽搬搬枱枱將我個皇位整空點解呢原來佢哋幫我換張新嘅比我送到嚟D顏色都幾襯我亦好好瞓車媽媽真係有眼光梗係如果唔係點會揀咗我做佢乖仔吖哈哈唔好意思又自我陶醉添
昨天車媽媽知道友人隻松鼠女妹妹走咗不過佢已15歲嘞希望姨姨不要傷心太久不過有難度嘅車媽媽知道時都忍唔住喊咗何妨對住妹妹15年嘅姨姨吖但時間總能治療傷痛的但見到車媽媽D反應真係唔知到我走時佢會有幾傷心希望我身體健康可以陪多車媽媽幾年等佢多D美好回憶甘我就今生無憾啦


text:
見到雜誌呢個廣告同專題 喚醒tima幫阿ti揀幼稚園嘅段段回憶...
阿ti報左幾間幼稚園 成績OK 全靠嗰陣喺網上同大家交流交流...
呢排 到2010-2011嘅家長煩惱 呢度少少資料分享下啦
好似上面雜誌主攻interview嘅班 貴就唔算貴 但係唔係真係work呢?
其實tima覺得ok架 因為小朋友練得多就自然唔怯場啦!
TIM A個客嘅孫都JOIN左 入到九龍塘好理想嘅幼稚園!
每間幼稚園做interview都有唔同嘅收生標準
但大多數都會揀精靈d 整潔d嘅小朋友 所以家長要喺呢方面留意啊
- 幾次interview tima留意到老師都有望小朋友嘅手指甲架 如果媽媽淨係揀件靚衫比小朋友 而冇幫佢修剪指甲 可能會扣d分呢
- 媽媽記住喺interview唔好搶答問題啊 老師問小朋友 唔好即刻搶住幫小朋友 比佢自己答 有時 老師唔需要正確答案 而係要睇小朋友嘅反應 如果家長急唔切搶住show off小朋友識好多野 就會扣分架喇
- 好多名校都唔鐘意小朋友講英文 除非係國際學校或者講明用英文去做interview 非必要都唔好比小朋友答英文
- tima用dsiney門票同雪糕券"引"阿ti答問題 話答中晒問題又笑笑 老師就會比券我地喇!每次都成功的!!!
- 切記要量力而為 唔好明知學費負擔唔起都堅持 要知道小朋友一向讀上去要洗好多錢 好肯定咁多年都負擔到先去報名 好多幼稚園同小學都有關係 要了解多d先報
- 臨入班房 tima有不停喺阿ti耳邊講野 講好多野 分佢心 等佢relax d 唔好feel到有局促
- 多d睇babykingdom嘅forum 邊間學校會轉校長 邊間學校一條龍...睇多d 知多d 冇壞呀!
- 搵到心儀嘅學校 就周圍打聽有冇人事關係 分分鐘你附近嗰個可以幫到你架
- 最後 家長喺interview都要輕鬆 tima試過同老師傾左好耐 耐到個sister入嚟問到下個未...
老師對家長印象好 都爭好遠架!
好開心今年好多朋友同客人嘅後代都去到心儀嘅幼稚園 真係開心過中六合彩!
根德園呀 st cat呀 st paul呀 聖心呀 培正呀 聖公會幼稚園呀 協恩幼稚園呀等等
見到大家都開心就好喇 希望大家喺九月會有個新嘅好開始啦!
感恩! 2010-2011嘅家長 加油呀!!!!


text:
星期三德國friends
last day 喺維也納,lunch問佢哋想食乜.
奧地利or亞洲菜.答案係亞洲菜.醒起有間新開嘅不如去試吓.
呢度老闆係friend個friend開嘅.佢有一間中餐廳ON,係維也納第一間冇味精中餐廳.可能宣傳做得好,餐廳又新派.好受本地人歡迎架.老闆之前仲有個電視節目教煮中菜添.
初初嚟嗰時幫襯過一次.我覺得呃鬼佬囉.所以冇再幫襯lu.事隔幾年睇吓有冇進步先.
分店叫China
Bar.
我order咗個自家制有機魷魚麵.唔係唔好食.只係唔like佢啲配菜碟碟都一樣.好似個friend食咗個泰式海鮮飯,同我個比,咪只係魷魚換咗雜錦海鮮囉,個汁唔同&配飯之嘛.呢個係我以前唔like佢個地方.
食飽飽,
say goodbye. 我就去Westbahnhof(維也納西站)八.
呢日係Westbahnhof重建後正式開幕.有歌唱助慶.呢個扮Cher.
火車站附設嘅shopping
mall都係呢日開幕.有好多人等攞禮物.
個shopping
mall我就唔會特登去囉.
奧地利啲mall嚟嚟去去都係嗰啲舗頭.唔好行架!
佢有forzen
yogurt,仲有炒雪糕.
炒雪糕喺奧地利第一次見有咋.


text:
我一共租o左1件婚紗,3件晚裝,因為想D衫可以都o係入席前著一次同親友影相,所以每件晚裝都著o左兩次,o係酒樓分配o既時間係o甘:-
入席前 : 紅色Deep-V直身裙
紫色花花泡泡裙
進 場 : Lace直身婚紗
敬 酒 : 紅色Deep-V直身裙
遊 戲 : 紫色花花泡泡裙
送 客 : 藍色直身裙 (晏晝o係餐廳註冊前著過,所以夜晚淨係著o黎送客)
好彩有兩位好姊妹幫手,而且Amy除o左幫我化妝,亦有幫我換衫,所以雖然換衫o既次數都好多,但係都好快趣就攪掂,都唔會好似成晚只係o係個新娘房o度,o果晚我都食到飽飽呀!
講番D衫,件紅色Deep-V,租衫o度教過我點樣可以著得個V無甘低,但係到自己著o既時候又著唔到,都幾低 o下.其實自己就唔係太介意,至於老公亦都覺得無所謂,最怕係D親友接受唔到.我一著出o黎,我亞媽已經不停話唔好睇,唔好著呢件,講o左好耐,而我o既兩位姊妹就諗有無辦法件衫可以著得無o甘低,後來Amy o黎到,好彩佢有扣針,總算解決o左個問題,但係我亞媽對於呢件衫都係唔多鍾意.
至於晏晝o係餐廳著,不停跌落o黎o既藍色直身裙,後來我同Amy講呢個情況,佢教我將件衫著高D,果然件衫無不停跌落o黎,好好多.
各位即將出嫁o既姊妹,再提一次大家,記得帶雙面膠紙同扣針呀!
紅色Deep-V直身裙
紫色花花泡泡裙
藍色直身裙


text:
最近外國黑客整咗個極似 Hotmail首頁嘅釣魚網站,呃到 20,000幾人 login,仲將啲 ID同 password公開任人睇!雖然受害者主要係英國人,但其實香港都有唔少釣魚網站,電機兒上《蘋果日報》網頁數過,原來單係今年就有 7單,呢種危機唔係外國先有 o架!
俾黑客偷 email password都事小,再透過 email搵埋你信用咭號碼等機密資料先事大;仲有好多釣魚網站都係扮銀行網頁,唔小心 login錯,真係成副身家凍過水!今期就等我提醒大家,點樣先冇咁易中釣魚網站招啦!
必 check! 反釣魚網站
有時 msn或 email會收到朋友 send嚟嘅得意網站 link,好似 mini game,相簿之類,部分都會要你輸入個人資料,其實呢啲都可能係釣魚網站,唔好咁易相信.好彩,外國其實有個幾出名嘅反釣魚網站 Phishtank,由大班網友集體舉報釣魚網站,上去 check一 check個網頁有冇問題先睇,安心好多!
網址: http://www.phishtank.com
數盡釣魚招數
其實釣魚網站本身冇乜花樣,只係整得同真網站一模一樣,再將 login ID同 password欄連結到黑客個 database.問題係佢哋點都取代唔到真網址,一定要用個近似嘅網址去扮,點樣引人 click入假網址,就有好多陰招喇,其中可分為下列兩類型.
魚目混珠型
拆解辦法: bookmark才是王道
呢 3種釣魚招其實唔太嚴謹,黑客只係博間唔中有失魂魚,冇睇清楚條 link就 click入假網站 login.最簡單又最有效嘅拆解方法,就係任何時候都自己開新 browser打網址,唔記得或想懶嘅話,就用 bookmark啦!
瞞天過海型
Search bar假搜尋
網上流傳嘅小型軟件,好似睇 RMVB,轉 MP3等(多數同老翻有關),可能俾黑客做過手腳,安裝時會自己裝個 search bar喺 browser上面.睇落好似係 Google搜尋欄,但其實係假扮,搵出嚟嘅網址亦可能係假釣魚網站.
易上釣度: 85%
Search bar就裝喺網址欄下面,打關鍵字就即刻 search到嘢,貪方便嘅人就會中招,記住打網址入 Google先好 search!
拆解辦法:隔絕邪道老翻
呢 3種高階釣魚招,真係令人防不勝防,就算次次都係自己打網址,亦有機會中招.惟有平日用腦上網規矩啲,唔好掂任何老翻軟件;用人哋個 hotspot上網時,就避免上銀行等要 login嘅網站.另外, BT等邪道 forum同鹹網盡量少去,因為有啲 spyware,係可以喺睇網頁時自己安裝,而你係唔知嘅!雖然呢樣可以透過 IE嘅設定去防止,但唔係完全穩陣 o架!


text:
因為唔知點解YAHOO要剷咗我兩篇BLOG
所以,我而家要補返出黎
19-2-10 星期五
氣溫只有10度
著住大褸,攬埋頸巾,著晒底衫
依然凍到抽筋,對腳不斷打震
牙關亦打震,不斷發出聲響
咁凍天氣,今日唔食韓餐喇
打邊爐啦
其實係睇咗忽然一週嘅飲食男女
見到譚魚頭有抽獎,所以我至揀呢間咋
牛魔王海鮮盒
見到啲嘢都啱我地食,就叫一個啦
餅餅見到有點心,仲以為係一籠籠點心呢
呢碟係前菜,可有可無啦
餅餅唔食辣,如果唔係叫麻辣
蕃茄湯底...OK啦
不過,我覺得我整嗰個蕃茄湯底好食啲
竹蔗水一渣,唔會過甜又或死甜
解到喝,清清地唔錯,好好飲
呢碗配料,每人一碗
有 : 莞茜,蔥,花生,指天椒,乾蔥,蒜
叫佢比碟豉油,死都唔肯比
叫我地係碗嘢加啲湯就得
餅餅唔食莞茜又唔食辣
我又唔食蒜,咁點呀???
最後,叫完一次唔比,再叫都係唔比
仲用好奇怪嘅眼光望住我地
真係唔明要豉油有咩咁怪呢?
隔離枱要豉油都唔比
我地兩枱一齊再叫,終於都肯比喇
我應該影低碟豉油
呢個就係牛魔王海鮮盒喇
其實,兩個人食都好豐富喇
個大魚頭真係另到我好驚呀!!!
我以後都唔再食珊瑚蚌同桂花蚌架喇
牛都有幾款 : 有美國肥牛,本地牛肉,牛腱,極品和牛
唸個就係點心喇
原來係用黎打邊爐嘅~~~
不得不讚,好食過一籠籠的點心呢
有 : 小籠包,叉燒包,奶黃包同蝦餃
蝦餃個皮比較厚啲
奶黃包有奶黃味
小籠包一般
叉燒包最好食
因為,唔食乜蚌物蚌,又唔食魚
所以叫多幾碟食物
花膠
雖然,碌極都唔溶
但係好嚡,嚡嘅程度係
我未食過花膠係嚡嘅
即係好似食梗擦子膠咁...
$ 68 當跌咗算啦
炸芋頭
我同餅餅都好鍾意食炸芋頭
芋頭有分粉同山水,比較重身嘅係山水
我一食山水芋頭就會敏感
對上嗰次食咗山水芋頭,住咗兩日醫院
我記得係食芋頭西米露,食咗兩碗
今次,成碟得一件係山水 (我唔知餅餅有無食過山水啦)
食咗一啖,吞咗之後
噫!!!山水黎嘅?
仲剩半件即刻放低喇
都未返到屋企,個咀已經腫咗麻痺咗
新年流流唔去醫院啦
返到屋企,博晒命飲水
隔咗兩日,好返喇
山根
都無咩特別,不過打邊爐一定要佢係我身邊
而且,你比幾多比我,我都係會食得晒架
西洋菜,當造嘛,梗好食架
我地係第29枱,首50枱可以抽獎
我地抽到全單88折
仲有一張VIP咭,全年88折
不過要兩個月後至攞得
我見我地前後左右啲人都係抽到9折咋
即係免加一囉
抽到9折嗰啲,係無優惠咭架
埋單$650,希望快啲有88折咭啦


text:
2009年10月7日星期三
呢個文迪去完大板返嚟唔夠兩日又話要去食日本野, 佢話唔夠皮喎! 又叫我去試呢間又話試果間, 比佢鵝咗幾日, 終於揀咗今日去喇, 不過就唔知試邊間好, 咁啱有本飲食男女,見個廣告和田酒店級和風放題好吸引, 跟住上Openrice有10幾個食評都話唔錯, 一於就去試呢間啦!
經商議後, 決定揀第二時段, 因為唔想食得太急, 約埋強哥在北角MTR等就向粵華酒店出發喇! 食食吓就有d後悔喇, 呢度d野又唔係話唔好食, 不過就唔多選擇囉! 刺身方面又無我地鍾意食嘅甜蝦&海螺, 爐端燒又無牛舌喎! 6點左右去到, 食到7點半我地已經搵唔到再想食嘅野喇!
蟹籽沙律同什錦魚生沙律差不多, 多咗幾粒魚生囉!
無甜蝦刺身為有叫壽司, 所以唔食得多!
帶子壽司原來唔係生, 所以又唔啱食!
天婦羅&吉列多春魚&吉列日本爐魚柳都唔錯!
燒銀杏有d苦, 燒蝦都好味!
強哥話無甜蝦刺生都要食甜蝦壽司返本呀!
燒栗米好似無燒過咁!
軟穀蟹手卷張紫葉好UN囉!
三文魚刺生無頭兩round咁肥美喇!
再嚟天婦羅, 保持水準!
什錦海鮮粥都幾甜!
蜜汁燒牛扒真係好蜜呀!
日式燒簿餅都好足料, 不過太飽喇!
燒雞心好嘔心, 不過強哥話好好味!
燒雞皮都唔似燒, 好似用油炸, 好脆口!
燒蕃薯無味道!
綠茶雪糕唔夠味, 芝麻雪糕夠晒麻!
總括嚟講, 呢個價錢就唔係幾抵食囉!
和田日本料理
北角渣華道67-75號粵華酒店2樓
2508 2051


text:
之前十分乾燥,
近兩日又好似十分潮濕,
點解秋冬天氣會好似春天咁架?
敏感肌嘅我最容易就係乾燥到痕癢,
所以我屋企一定有寶貝幫我渡過嚴冬,
今次介紹價錢親民的 Heynature.
活草靜肌爽膚水和乳液.
成份 含有魚腥草,
75%有機栽培的魚腥草蒸溜液,
甘草抽取物能令肌膚色澤更均勻 白晢,
葡萄種子油能供給肌膚營養.
仲要係玻璃樽,可以將爽膚水保存得更加好,
因為我自己習慣一返屋企就即刻卸妝,
所以好鍾意cleansing 之後即刻拎起爽膚水,
瘋狂咁噴面,總之 anytime 覺得乾燥就噴!
好彩原來唔會而且味道好清新,
噴一噴肌膚即時變得水潤感覺舒服!
成份 含有魚腥草,
75%有機栽培的魚腥草蒸溜液,
荷荷巴油能恢復皮膚彈性,
甘草抽取物能令肌膚色澤更均勻 白晢,
葡萄種子油能供給肌膚營養.
早晚㓗面同埋爽膚之後,
我會將適量嘅乳液均勻咁擦均全面,
好容易推開而且好快就被肌膚吸晒!
我唔洗加 cream都 ok!
滋潤得來又唔會癡笠笠!
我覺得十分適合秋冬轉季嘅時候用,
尤其是我哋呢啲容易敏感嘅Baby,
肌膚狀態變得穩定,
水油平衡都有得到改善,
第二朝上妝感覺更加貼更加靚,
冇晒乾燥表情紋!
自然透亮嘅底妝,
只要添上重點眼妝或者唇妝,
成個人就會好 sharp!
帶化妝品盡量有咁輕得咁輕!
我相信就係雙色唇膏啦!
簡簡單單就可以做到咬唇妝?
大家不妨親自試吓!
我唇色暗沉而且唇紋深,
擦起來唇膏非常,
妝效都非常自然.
兩個顏色相近,
擦起來非常顯色.
價錢親民,
新雙色唇膏更加係咬唇妝嘅好幫手!
都係大受歡迎嘅顏色,
都唔使什麼特別技巧,
隨便往唇上塗,
都有好自然嘅雙色效果.
就算我冇打底,
係咁乾燥嘅天氣之下,
經常出入暖氣,
我都係直接塗上,
仍然有光澤同埋可以填補我嘅唇紋.


text:
Oiyee Au YeungShared publicly -
Translate
小病是福
話說蛇仔明星期一晚突然嘔吐大作 上吐下瀉咁, 食乜嘔乜 醫生話係腸胃炎, 好可能係因為食咗不潔食物 要痾清佢嘔清佢 蛇仔媽見到面青青四肢冇力神情呆滯嘅蛇仔明好肉赤 但又愛莫能助 只能攬著他一齊睇吓電視分散吓注意力 錫啖媽咪得唔得呀? 蛇仔明雖軟弱無力都馬上回過到來嘟出小咀 muah 好啦, 錫咗一啖啲病病俾晒媽咪啦 媽咪代你病啦 蛇仔明立即好緊張咁答 唔好呀, 我唔想媽咪病呀 但你病得好辛苦喎, 媽咪幫你病啦 (TUM 晒地mode) 唔好呀~我唔鍾意你病呀 咁好啦,我哋都唔病啦, 咁你快啲好番喇喎 好啦...
話說蛇仔明星期一晚突然嘔吐大作 上吐下瀉咁, 食乜嘔乜 醫生話係腸胃炎, 好可能係因為食咗不潔食物 要痾清佢嘔清佢 蛇仔媽見到面青青四肢冇力神情呆滯嘅蛇仔明好肉赤 但又愛莫能助 只能攬著他一齊睇吓電視分散吓注意力 錫啖媽咪得唔得呀? 蛇仔明雖軟弱無力都馬上回過到來嘟出小咀 muah 好啦, 錫咗一啖啲病病俾晒媽咪啦 媽咪代你病啦 蛇仔明立即好緊張咁答 唔好呀, 我唔想媽咪病呀 但你病得好辛苦喎, 媽咪幫你病啦 (TUM 晒地mode) 唔好呀~我唔鍾意你病呀 咁好啦,我哋都唔病啦, 咁你快啲好番喇喎 好啦...
話說蛇仔明星期一晚突然嘔吐大作 上吐下瀉咁, 食乜嘔乜 醫生話係腸胃炎, 好可能係因為食咗不潔食物 要痾清佢嘔清佢 蛇仔媽見到面青青四肢冇力神情呆滯嘅蛇仔明好肉赤 但又愛莫能助 只能攬著他一齊睇吓電視分散吓注意力 錫啖媽咪得唔得呀? 蛇仔明雖軟弱無力都馬上回過到來嘟出小咀 *muah* 好啦, 錫咗一啖啲病病俾晒媽咪啦 媽咪代你病啦 蛇仔明立即好緊張咁答 唔好呀, 我唔想媽咪病呀 但你病得...
1
Add a comment...


text:
Tuesday, November 25, 2014
Happy thanksgiving
吾講吾覺,原來星期四就係thanksgiving啦! 香港就無呢個假期,但係呢邊係一個好大既節日,差不多所有野都會關門,為左可以同家人慶祝呢個感恩節. 雖然我無咩親人係呢邊,而都無打算同佢屋企人過(因為年年都無),所以我地都係自己同自己慶祝算吧. 上年既thanksgiving係屋企坐月,所以都吾知點樣過,今年本來打算落MD去探老公親戚,好不幸地佢比公司layoff, 所以係無收入情況下我地更加吾想去任何地方. 雖然話就話搵份工吾算難,但我相信老公既情緒都吾係咁開心,所以去玩都無mood lu.....算啦,吾去都無所謂,留係NY都可以開開心心咁過既,嘻嘻. 再加上亞媽就殺到,我都要清潔一下屋企呀,哈哈!
weekend去買奶奶比D女,佢地就係shopping cart到大玩一餐,好搞笑呀! 吾講吾知,一歲大既妹妹真係進步神速,上星期開生日會都未識行,今個星期已經大踏步,雖然吾算得上係行得穩,但都行到10幾步後就會爬番,真係進一大步呀!不過我以後就有排看牛牛啦,嘻嘻嘻! 其實好感恩佢地兩姐妹相處都OK,雖然就肯定未識一齊玩,但起碼吾會火星撞地球,咁我都心足了,哈哈!
weekend去買奶奶比D女,佢地就係shopping cart到大玩一餐,好搞笑呀! 吾講吾知,一歲大既妹妹真係進步神速,上星期開生日會都未識行,今個星期已經大踏步,雖然吾算得上係行得穩,但都行到10幾步後就會爬番,真係進一大步呀!不過我以後就有排看牛牛啦,嘻嘻嘻! 其實好感恩佢地兩姐妹相處都OK,雖然就肯定未識一齊玩,但起碼吾會火星撞地球,咁我都心足了,哈哈!
Friday, November 21, 2014
Good show
上星期六搞完Emma個party, 真係累到不似人形,不過原來我地星期日有個show去睇,我都係個日先記得,哈哈,好彩係99幫我地睇住D小朋友,我地就可以enjoy一晚咁大把(平時佢都係只會幫樓下殘障架咋!),不過吾好彩既係,我地要同樓下殘障一齊睇,真係好無奈! 老公囉,又會問佢地去吾去睇,點知佢地又會話去,真係.....蠢!!anyway, 都無影響我既雅致去睇男神黃子華,哈哈哈,其實我吾明點解佢係男神囉,不過佢既才華係特別D既,嘻嘻. 我地個show話就話7點鐘開始,但我地就4點鐘已經出門口,因為想去食D野先呀,不過我地全程都無對話,就算有都係關於個show, 無咩好講啦,其實見到佢地都吾多開胃,特別係個女既,真係以為自己係公主,駛吾駛開埋車門比你呀,8婆! OK,好似離左小小題,嘻嘻,其實今次係想講個show架,今次係自佢地出世後第一次去睇show, 仲要咁夜返(完show都已經10點啦,返到屋企10點幾)真係十分難得,當然啦,我地都好掛住佢地,但我地都係人,人都要有時輕鬆一下吧,所以就留比99照顧,我地就去鬆下,開始時99都有說話我地聽,但到左個日,知道走吾lut, 咁唯有死死地氣啦,哈哈哈! 其實係對我地先係咁je, 如果人地,仆到去幫! 第一次睇live show, 真係好興奮呀,雖然場地吾算大,但都有氣氛,當然比起香港就梗係無咁crazy啦! 去到場到,好多香港人,我諗一定啦,真係以為自己返左HK,哈哈! 總括來講,都好睇呀,但覺得都係無之前個D咁好,同埋有D野都get 吾到,不過都好enjoy呀! 其實難得既一晚可以kids free咁,真係好開心呀,我地返到去D小朋友已經訓哂,吾駛我地湊,真係爽到無朋友呢! 雖然經過party同成晚都無點休息,但原來吾駛湊小朋友一晚已經好爽,不過亮點係,99一個湊住我地4個既小朋友,我真係不得不佩服佢呢,其實要我自己一個湊兩個訓都真係好難,我都有D會淆低,佢居然可以搞掂哂佢地訓哂,真係好勁! 雖然都係吾多中意架啦,但有D野....係佢搞得掂而我吾想搞掂,哈哈! 我.....好懶呀!
好消息係,我亞媽決定下兩個星期來幫我兩個月呀,yeah!!!! 雖然其實我都吾知有咩幫,但有個人幫手睇頭睇尾我都好感恩,希望到時可以休息多D啦!
好消息係,我亞媽決定下兩個星期來幫我兩個月呀,yeah!!!! 雖然其實我都吾知有咩幫,但有個人幫手睇頭睇尾我都好感恩,希望到時可以休息多D啦!
Tuesday, November 18, 2014
生日快樂Emma 妹妹
不知不覺就已經一年了, 雖然媽媽未必將最好既野比哂你,但我都好努力地去愛護你. 上年今日你岩岩出世,還記得你仲係蟲仔時,常常愛訓,個段時間真係好舒服,哈哈,而家是個愛哭的小女孩,不過沒所謂吧,我.....已經習慣了,哈哈哈哈哈! 生日願望係希望你身體健康,同家姐相親相愛,乖巧伶俐,錫錫爸媽,快D訓好D等我地有覺好訓呀,哈哈哈!
party 花絮.....真係無咩心思搞架啦,哈哈,應該下年都吾會搞,因為真係花盡腦汁同時間,我都吾想煩. 今年有9個toddler, 4個BB,所以要考慮下有咩比佢地玩,亮點係,我地買左個bounce house比呢班monster入去,一來kill下佢地energy, 二來我地D大人又吾駛擔心佢地走來走去,good buy! 雖然吾平,但呢邊天氣咁凍,有時係屋企比兩隻馬騮玩下都OK呀,嘻嘻,小朋友大愛呀,佢地真係係入面差不多成日,我地大人就吾駛點理佢地,嘻嘻嘻!
多謝各方好友來見證呢隻豬如何由隻豬變做monster, 嘻嘻! love you all
呢班BB,5月Hannah生日仲訓哂係度,而家坐哂係度啦,哈哈哈
sesame street theme ice cream cake
好難影既4人合照
Thank you all for coming
佢真係勁吾似我,哈哈
don今次終於吾怕我整跌CD啦 :P
亮點close up, 嘻嘻嘻
呢隻豬都玩到癲左
Wednesday, November 12, 2014
好掛住你地呀!
嘩,成個幾星期都無 update 過啦,好唔尋常呀,不過呢排真係極忙,office 又係,而屋企更什,唉,點解?咪又係因為兩隻魔怪係咁病,搞到我地都無停手,真係陰功! 再加上我之前 gmail 爆左,mr wu 幫我delete 哂d 相連帶我之前post 係 blog d 相都無哂,我個心痛到呢...... 我唔係無哂d 相,但要我一張張咁揾出來再post 就真係 mission impossible, 唉, 唯有而家開始努力d 啦!
Anyway, 仲有幾日就係妹妹既生日party 啦,嘩,咁快就一年,真係唔講唔覺, 本來決定以後都唔係屋企搞 party, 點知出面租地方又唔平,仲要得唔夠兩個鐘就 usd$700 袋袋平安然.所以我地決定就算花 $500 係屋企都起碼舒服d, 呢排所以超忙,又要搞party favor,.又要搞 decor, 又要為妹妹買新衫,好多野做呀!而家晚晚都搞到成 11 點先有得休息,但訓訓下妹妹就會喊醒,真係勁辛苦呀!雖然明知呢個係phase, 但希望會快 d 過啦, 無覺好訓第二日又返工會癲架! 今次未有相片住,希望今個weekend d 小朋友玩得開心啦,嘻嘻!
Anyway, 仲有幾日就係妹妹既生日party 啦,嘩,咁快就一年,真係唔講唔覺, 本來決定以後都唔係屋企搞 party, 點知出面租地方又唔平,仲要得唔夠兩個鐘就 usd$700 袋袋平安然.所以我地決定就算花 $500 係屋企都起碼舒服d, 呢排所以超忙,又要搞party favor,.又要搞 decor, 又要為妹妹買新衫,好多野做呀!而家晚晚都搞到成 11 點先有得休息,但訓訓下妹妹就會喊醒,真係勁辛苦呀!雖然明知呢個係phase, 但希望會快 d 過啦, 無覺好訓第二日又返工會癲架! 今次未有相片住,希望今個weekend d 小朋友玩得開心啦,嘻嘻!
Monday, November 3, 2014
2014 哈佬喂
2014 halloween 咁又過左啦, 不過今年特別d 因為hannah 開始返學,而佢學校就有個 halloween party, 嘻嘻, 好得意呀!我個日drop off 佢返學, 已經見到個個 dress up 哂, 我都拿拿臨幫佢著番套 costume. 本來我買左套 despicable me 既 minion 佢著, 點知佢唔肯著呀, 見屋企有個back up strawberry costume 就用左佢算啦. 學校未有相比我, 我自己影左少少咋. 不過可能因為天氣關係, trick or treat 完hannah 就開始發燒,仲唔點肯食野,無計啦,我又比人話啦,唉! anyway, 妹妹今年都係著番 hannah 上年個套, 個個都買,真係會破產呀! 你地既 halloween 又點過呀?
Subscribe to: Posts (Atom)


text: 24-4-2016原來有時某些事唔知好過知!食飯時從樹熊口中得知老公嫌我近來過份干涉佢公事,亦話我變得太計較和對錢看得很重 .樹熊叫我不要再過問老公公事,因為咁樣我會比左好大無形壓力比老公.聽完樹熊講整晚睡得不好,其實我之前只係問過老公,你同老表夾份到而家究竟有幾多架的士和小巴?你車的車牌號碼你知晤知?老公笑住話:{你真係問起我啦!有幾多架車我真係要數數先答到你,因為車成日又賣出又買入我無認真去記低車牌號碼...}我聽到就同老公講:{你可唔可以認認真真坐低寫你車的車牌號碼,幾年幾月幾錢買入,比我得過{知}字?}老公舊年同今年都同昌哥夾份開左驗煙中心和驗車中心,我只係問老公有幾多份人同埋投資左幾錢?老公3年前同偉哥夾份投左條專緣黎做,我問老公幾年來有無錢賺?過完年老公又同阿昌夾份買左部小巴,我話你咁多野都係同人夾份,兼且全部都無寫你名,不如你上律師樓做份証明你有乜野係同人夾份?完全我無諗過問下都會比老公覺得我煩兼干涉佢公事!之前老公就係相信文生,卒之文生死後她的太太乜都唔認數,攪到今日要對簿公堂,而家仲打緊官私,`老公真係唔明白我的憂慮,我無出外工作,家裏的收入只靠老公,如果佢有乜事我可以去邊度証明老公的投資呢?我叫老公咁做無非想保障我地三母女,難度咁都有錯?又係佢自己講話咁辛苦工作都係為我地三毋女.完全唔知問多些會換來話我太計較!自從大家姐件事後我真係乜人都唔敢再信,我現在只相信老公同兩個囡.如果做夫妻只能講家事而不能講公事,咁我點識去體諒老公工作又幾辛苦呢?突然覺得好空虛無助........喊到對眼腫晒,知道一蓋上眼睡覺,起來一定會變三眼皮,索性入廚房搵野攪好過,卒之攪左呢個香蕉朱古力磅蛋糕出黎..........


text:
Friday, 6 February 2009
The Last House on the Left (1972)
聽講呢齣戲好激, 所以都要見識下. 故事講有個女仔同佢個 friend 俾班衰人姦殺咗, 而呢班友仔又唔識死走咗去個女仔屋企投宿, 俾佢家人報復返... 其實幾乎就係將 Ingmar Bergman 齣經典黑白片 The Virgin Spring 重拍一次, 不過就將姦殺過程變成重點, 有咁核突拍得咁核突, 亦將個節奏加快, 將原作嗰種藝術 feel 同埋個父親內心想報復嗰種衝突減去 (原作個老豆仲殺咗個細路; Last House 就細路變青年, 仲係自殺而死). 比起原作當然係低級好多, 但係我覺得有一方面係成功, 就係班仆街奸人, 真係賤到無倫, 所以到結尾報復情節, 真係大快人心.
我覺得呢齣都唔差, 因為奸人太賤, 所以觀眾其實一定會睇得投入, 想睇佢地點仆街, 睇到尾都會好專注.
評分: 3.5/5
Posted by Howtindog at 18:59
Labels: 電影
0 comments:
Subscribe to: Post Comments (Atom)


text:
呢個男仔係ig識 佢係一個大brand既化妝師..
有車 有事業 有樣
當然初時岩岩認識佢果陣已經知道有大量女仔接近佢 佢都表明自己唔會拍拖 當前以事業為重 ..
認識甘上下時間 約出黎見面 有講有笑 但係唔係情侶關係
有拖手有街 睇戲
我座佢車送我返屋企果陣
佢主動錫左個goodbye kiss俾我
之後whatsapp我:「點解有拍拖既感覺,我覺得甘樣好開心無壓力好舒服.」因為我知道佢呢種男仔做朋友已經無安全感更何況做佢女朋友 (因為佢期間有cap whatsapp俾我睇同邊個chat緊!
但當中緊係cut得一半我睇啦 因為當中對話得我,佢既男性朋友,群組)點會同時無同其他女仔whatsapp, 間期 我唔搵佢 佢都主動搵我 都可以話會秒覆我whatsapp 亦都會報告佢既行蹤我知 之後都有約出街 已經做左情侶會做既行為
拖手 錫 攬 上床etc
但係大家從來都無認定大家係男朋友關係(我緊係想佢係我男朋友啦!我知道一個願打一個願捱可以講d咩)3月果陣 佢話4月有大假可以抽兩日同我去澳門 我當然即時上網book酒店 船票 好好準備一切 (aa制)
間期 已經無乜主動會日日搵我 話唔使日日搵 亦都唔會報告行蹤果d 姐係對佢黎講我係可有可無 見無聊未係whatsapp撩下我講野
之後佢前幾日已經扮哂野問我話去唔到澳門我會點! 我就好簡單答左一句「下⋯你講真嫁?」佢就答:「我講笑 想睇下你咩反應!」 最火滾時刻黎.. 又whatapp我話「我真係去唔到澳門對唔住因為有job要做,認真去唔到.」
我跟住未話放緊大假都出job (正常一間大公司點會係你放緊大假時 要你銷假出job)心裡有數知道佢講緊大話⋯ 我未話「唔係對唔對住既問題 你得返一個星期先同我講我點突然間搵人攝你位陪我去,同埋我早一個月專登申請假同你去
你突然唔去浪費左我d假」之後我好嬲連珠爆發叫佢唔好再搵我 唔想大家有任何身體接觸 我叫佢慢慢繼續花花世界.」佢好自然unfollow我ig .
到今日佢block我ig . Lock返佢ig較不公開. 但whatsapp無block我facebook都無unfriend..我認我呢刻好唔甘心!因為我知道佢係facebook留言話買想買把櫻花傘.. 男人老狗點會用呢D傘 知道佢買黎哄女仔 期間
佢ig都post過放狗散步相 (知道佢屋企無養狗)
各位
你會唔會覺得過一排 時間耐左 佢會無啦啦搵返我 我又跌返落旋渦 唉..
-
like
0
-
bookmark
0